ইসলামী মতাদর্শের আলোকে সামাজিক আন্দোলন | মোহাম্মদ মোজাম্মেল হক\nইসলামী মতাদর্শের আলোকে সামাজিক আন্দোলন\nইসলামের কালোত্তীর্ণ মৌলিকত্ব এবং বিংশ শতাব্দীর প্রধান ইসলামী সংগঠন ও আন্দোলনসমূহের তাৎপর্যপূর্ণ অভিজ্ঞতা বিবেচনায় রেখে একবিংশ শতাব্দীর উপযোগী সংগঠন ও আন্দোলন গড়ে তোলা দরকার। যুগোপযোগী সংগঠন ও আন্দোলন ব্যবস্থা গড়ে তোলার জন্যে পুরাতন বা প্রচলিত চিন্তা-কাঠামোর (paradigm) পুনর্গঠন হলো পূর্বশর্ত। ইসলাম এমন একটি মতাদর্শ, যা মূলত একটি অনন্য সামাজিক আন্দোলন; এর ভিত্তি হলো সুসামঞ্জস্যপূর্ণ তত্ত্ব এবং পরিণতি হলো রাজনৈতিক ব্যবস্থাসহ সমাজের বৃহত্তর লক্ষ্যসমূহ অর্জন।\nউপর্যুক্ত দৃষ্টিভঙ্গির আলোকে ইসলামের ভিত্তিতে একটি পূর্ণাঙ্গ সামাজিক আন্দোলনের গঠন-কাঠামো ও মৌলিক দিকগুলো নিয়ে একটি পাওয়ারপয়েন্ট প্রেজেন্টেশন সুধী মহলে উপস্থাপন করা হয়েছে। সুধীবৃন্দের পরামর্শের কারণে এর এই সংক্ষিপ্ত লিখিত ভাষ্যটি তৈরি করা হয়েছে।\nআলোচনা বুঝার সুবিধার্থে এই রিসোর্স ফাইলগুলো ডাউনলোড করে নিতে পারেন: পাওয়ারপয়েন্ট | পিডিএফ | লেকচার হ্যান্ডআউট\n৩। ইসলামী আন্দোলন\n৫। দ্বীন ও শরীয়াহ\n৬। সমাজ ও রাষ্ট্র\n৭। ‘ইসলামী রাষ্ট্র’ অথবা আধুনিক গণতান্ত্রিক রাষ্ট্র\n৮। সিদ্ধান্ত গ্রহণ প্রক্রিয়া\n৯। সংগঠন কাঠামো\n“প্রথমে ওরা এলো কমিউনিস্টদের ধরতে\nআমি প্রতিবাদ করিনি\nতারপর তারা সোশ্যালিস্টদের ধরতে এসেছিল\nকারণ আমি সোশ্যালিস্ট ছিলাম না।\nতারপর তারা এলো ইহুদিদের ধরতে\nতারপর ওরা আমাকে ধরতে এলো\nতখন আমার হয়ে প্রতিবাদ করার কেউ অবশিষ্ট ছিল না।”\nনায়মোলার প্রথম বিশ্বযুদ্ধে জার্মান নৌবাহিনীর সাবমেরিনের ক্যাপ্টেন ছিলেন। পরবর্তীতে তিনি হিটলারের সমালোচক হয়ে ওঠেন। জাতীয় বীর হওয়ার কারণে মত্যুদণ্ড না দিয়ে তাকে কারাগারে অন্তরীণ করে রাখা হয়। নায়মোলারের অনুশোচনার উপর্যুক্ত কথাগুলো থেকে আমরা বুঝতে পারি সামাজিক অসঙ্গতি এক পর্যায়ে ও কোনো না কোনোভাবে সবাইকে ক্ষতিগ্রস্ত করে। এই দৃষ্টিতে সামাজিক আন্দোলনের গুরুত্ব অনস্বীকার্য। সামাজিক আন্দোলন সাধারণত ইস্যুভিত্তিক হয় বা কোনো একটা নির্দিষ্ট লক্ষ্য পূরণের জন্যে হয়। আবার কোনো আদর্শ বাস্তবায়নের জন্যেও সামাজিক আন্দোলন হতে পারে।\nবলাবাহুল্য, ইসলামী আন্দোলন মূলত একটি সামাজিক আন্দোলন। এর একটি সুসামঞ্জস্যপূর্ণ তাত্ত্বিক দিক রয়েছে এবং ক্রমবিকাশের ধারায় রাজনৈতিকতা (polity) যার অনস্বীকার্য পরিণতি। ইসলামসহ সামাজিক আদর্শ মাত্রেরই তাত্ত্বিক ও প্রায়োগিক দিক বিবেচনা জরুরি। এর আলোকে ‘ইসলামী মতাদর্শের আলোকে সামাজিক আন্দোলনের’ তত্ত্ব ও প্রয়োগযোগ্যতার প্রধান দিকগুলোর একটি সুসংক্ষিপ্ত বর্ণনা নিয়ে এই উপস্থাপনা।\nপ্রত্যেক মানুষের মনেই জীবন, জগৎ ও বাস্তবতা সম্পর্কিত কিছু মৌলিক প্রশ্ন থাকে। মানুষ সব সময় এ প্রশ্নগুলোর উত্তর খুঁজে ফিরে। এগুলো শুধু দার্শনিক সমস্যাই নয়, মানুষের জীবনের বাস্তব সমস্যার বিষয়ও বটে। নানা আদর্শ ও মতবাদ এগুলোর বিভিন্ন রকমের তত্ত্বগত সমাধান দেওয়ার চেষ্টা করেছে, এখনো করছে। কেউ বলেছে, এ জগতের বাইরে কোনো জগৎ ছিল না এবং থাকবে না। আবার কেউ বলেছে, এ ধরনের জগৎ থাকবে, এমনকি মৃত্যুর পর মানুষের এ জগতে পুর্নজন্ম হবে। আর বাস্তবতা সম্পর্কে এসব মতাদর্শের বক্তব্য হলো, যে শক্তিমান সে-ই প্রতিনিধিত্ব কিম্বা প্রভুত্ব করবে, আর যে দুর্বল সে অধীনস্ত থাকবে। অবশ্য কোনো মতাদর্শ বলছে, সবাই সমান হবে। সেক্ষেত্রে সমান বলতে কী বুঝানো হবে, তা নিয়েও বিস্তর মতপার্থক্য রয়েছে।\nকোনো কোনো আদর্শ মোটাদাগে এ বিষয়গুলোকে এড়িয়ে যাওয়ার চেষ্টা করেছে। তাদের মতে, এগুলো কোনো মৌলিক ব্যাপারই নয়। এ ধরনের মতাদর্শ অন্তর্গতভাবে নৈরাজ্যবাদী (Anarchist) হলেও বাহ্যিকভাবে বিভিন্ন পরিশীলিত নামে পরিচিত। যেমন, অজ্ঞেয়বাদ (Agnosticism), সংশয়বাদ (Skepticism) ও নির্বিকারবাদ (Irrelevantism) ইত্যাদি।\nইসলাম হলো অন্যতম উত্তর\nযা হোক, জীবন, জগৎ ও বাস্তবতা সম্পর্কিত এই মৌলিক প্রশ্নগুলোর অন্যতম উত্তর হলো ইসলাম। তিরমিযী শরীফের একটা হাদীসে এ ব্যাপারে বলা হয়েছে,\nعَنْ مُعَاذِ بْنِ جَبَلٍ (رض) قَالَ اَنَّ رَسُولَ اللهِ صَلّى اللهِ عَلَيْهِ وَسَلّمَ قَالَ اَلَا اَدُلُّكُمْ بِرَأسِ الْاَمْرِ وَعُمُودِه وَذَرْوَةِ سَنَامِه قُلْتُ بَلى يَا رَسُولَ اللهِ قَالَ رَأسُ الْاَمْرِ الْاِسْلَامُ وَعُمُوْدُه اَلصَّلوةُ وَذِرْوَةُ سَنَامِه اَلْجِهَادُ\nঅর্থ: মুয়াজ ইবনে জাবাল (রা) থেকে বর্ণিত, রাসূল (সা) বলেছেন, আমি কি তোমাদেরকে বলবো সব কিছুর মূল রহস্য, এর ভিত্তি, এবং এর সর্বোচ্চ চূড়া কী? আমি বললাম, আপনি বলুন হে আল্লাহর রাসূল (সা)! তখন তিনি বললেন, সব কিছুর মূল হচ্ছে ইসলাম, এর ভিত্তি হচ্ছে নামাজ এবং এর সর্বোচ্চ হচ্ছে জিহাদ। [আহমদ, তিরমিযী, ইবনে মাজাহ]\nকিছু মতাদর্শকে ইসলাম আদতেই প্রত্যাখান করে, কিছু মতাদর্শকে ইসলাম নিজস্ব ছাঁচে গ্রহণ করে, আবার কিছু ‘মতাদর্শ’কে ইসলাম মূলত ব্যবহারিক পদ্ধতি (working tool) হিসেবে গ্রহণ করে। ইসলাম এই অর্থে অনন্য নয় যে, অপরাপর কোনো ‘মতাদর্শে’র সাথে এর আদৌ কোনো সাযুজ্যতা নাই। বরং অপরাপর সব মতাদর্শের যৌক্তিক, ভালো ও কল্যাণমূলক সব দিকগুলোকে গ্রহণ করার সাথে সাথে সেসবের সংশ্লিষ্ট অসামঞ্জস্যতাসমূহকে দূর করে একটি পূর্ণ (total) প্রস্তাবনা উপস্থাপনার কারণে ইসলাম একটি অনন্য জীবনাদর্শ।\nমতাদর্শ হিসেবে প্লাটোর কল্পরাষ্ট্র (utopia) হতে ইসলামের পার্থক্য হলো, ইসলাম উল্লেখযোগ্য সময়ের জন্য বাস্তবায়িত অবস্থায় ছিলো। এর ব্যাপকতর অংশ বিচ্ছিন্নভাবে এখনো বাস্তবে বিদ্যমান, যার পূর্ণ বাস্তবায়ন একবিংশ শতাব্দীতেও সম্ভবপর। সমস্যা হলো, পক্ষ-বিপক্ষ উভয় তরফ হতে ইসলাম নিয়ে প্রচলিত চিন্তা-পদ্ধতিগত (paradigmatic) বিভ্রান্তি।\nইসলামের আবির্ভাবের সময় থেকে এ পর্যন্ত অর্থাৎ প্রায় দেড় হাজার বছরের ইতিহাস অনুযায়ী, ইসলাম বিভিন্ন স্থানে বিভিন্নভাবে আচরিত (practised) হয়েছে। ফলে ইসলামের বিভিন্ন ধরন, মতামত, ব্যাখ্যা ইত্যাদিও গড়ে উঠেছে। তাহলে ইসলামের ভিত্তিতে সামাজিক আন্দোলন সম্পর্কে আলোচনা করতে গিয়ে ইসলামকে কীভাবে দেখা হবে? এটা একটা গুরুত্বপূর্ণ প্রশ্ন। এ প্রশ্নের উত্তর হলো, কোরআন ও হাদীসের মতবিরোধহীন সুস্পষ্ট বর্ণাগুলোতে ইসলামের যে ধরন বা রূপ আছে, তাকেই বিবেচনায় নিতে হবে।\nসূরা আলে ইমরানের ৭নং আয়াত অনুসারে কুরআনের আয়াতসমূহ দুই শ্রেণীর। যথা:\n১। আয়াতে মুহকাম বা দ্ব্যর্থহীন আয়াত এবং\n২। আয়াতে মুতাশাবিহ বা দ্ব্যর্থবোধক আয়াত\nউক্ত আয়াতে বলা হয়েছে, মুহকাম আয়াতসমূহই ‘উম্মুল কুরআন’ তথা কুরআনের ভিত্তি। অর্থাৎ মানুষের অনুসরণের (হেদায়াত) জন্য পবিত্র কুরআনের দ্ব্যর্থহীন আয়াতসমূহ যথেষ্ট। বাদবাকি দ্ব্যর্থবোধক (রূপক) আয়াতগুলোর ওপর শুধুমাত্র বিশ্বাস পোষণ করতে হয়। দুনিয়ার এই জীবনের সাথে প্রায়োগিক দিক থেকে সংশ্লিষ্ট না হওয়ায় সেগুলোর গূঢ় তাৎপর্য অনুসন্ধান প্রচেষ্টাকে ‘ফিতনা’ বা বিপর্যয়ের কারণ বলা হয়েছে। সারকথা হলো, ইসলামের যে বিষয়গুলো কোরআন ও হাদীসে সুস্পষ্টভাবে বর্ণনা করা হয়েছে, ইসলামকে সেগুলো দিয়েই সংজ্ঞায়িত করার বিকল্প নাই।\nকেবল ইসলামই নয়, বরং যে কোনো আদর্শের অনুসারীরাই স্থান-কাল-পাত্রভেদে নিজেদের মতো করে সংশ্লিষ্ট আদর্শকে অনুসরণ করে। তাই ইসলামকে বুঝার জন্য বা ‘ইসলামী’ কোনো কিছুকে বুঝার জন্য ‘লোকজ ইসলামের’ গুরুত্ব ও বিবেচনা নিতান্তই প্রাসঙ্গিক (relevant) বিষয়। কোরআন-হাদীসের মতো প্রামাণ্য ও মৌলিক পাঠ্যগ্রন্থ থাকায় কেবলমাত্র অনুসারীদের আচারনির্ভর পর্যবেক্ষণের ভিত্তিতে ইসলামের মতো মতাদর্শ সম্পর্কে ধারণা করা যথোচিত নয়। তাই ইসলাম সম্পর্কে ভাষ্যদানের ইতিহাসনির্ভর পদ্ধতির (historical approach) চেয়ে বিষয়নির্ভর পদ্ধতি (thematic approach) অধিকতর গ্রহণযোগ্য এবং গবেষণা-নৈতিকতার দাবি।\nধর্ম ও রাজনীতি হলো দুটি নিতান্তই প্রাসঙ্গিক ও অতিসংবেদনশীল বিষয়। ঐতিহাসিকভাবে ইসলাম ‘ধর্ম’ হিসেবে পরিচিতি পেয়েছে। ইসলামের ‘ধর্ম-পরিচিতির’ প্রেক্ষিত কিম্বা যৌক্তিকতা এই আলোচনার বিষয়বস্তু নয়। বরং উপর্যুক্ত বিষয়নির্ভর ব্যাখ্যা পদ্ধতির নিরিখে অতি সংক্ষেপে ধর্ম ও রাজনীতির দিক থেকে ইসলামকে বুঝার জন্য চেষ্টা করা হবে।\nধর্ম: ধর্ম বলতে কী বুঝায়, তা নিয়ে একাডেমিক আলোচনা-পর্যালোচনা হতে পারে। ধর্মের সংজ্ঞা নির্ধারণ কিম্বা প্রচলিত সংজ্ঞাগুলো বিশ্লেষণের চেয়ে ধর্মের একটি বিশেষ পরিচিতিমূলক বৈশিষ্ট্য নিয়ে যদি আমরা ভাবি, তাহলে সবাই অন্তত এই একটি বিষয়ে একমত হবেন, ‘আধ্যাত্মিকতা’ই হলো ধর্মের মূল পরিচয়। বিশেষত নিরীশ্বরবাদী বৌদ্ধ ধর্মমতের কারণে ঈশ্বরতত্ত্বকে ধর্মের অপরিহার্য বৈশিষ্ট্য বা লক্ষণ হিসেবে উপস্থাপন করা যায় না। অথচ, বস্তু জগতের পরিপূরক কিম্বা অতিবর্তী হিসেবে দেহাতিরিক্ত একটি সত্তা এবং এর ‘মুক্তি’কে সব ধর্মেই বিবেচনা (address) করা হয়েছে। ইসলামের মধ্যে এই বস্তু-অতিবর্তী চিন্তা তথা আধ্যাত্মিকতার প্রসঙ্গ অপরিহার্যভাবে এসেছে। এর সাথে রয়েছে খোদার অস্তিত্ব, পরকাল, প্রার্থনা-পদ্ধতিসহ ধর্মের অপরাপর বৈশিষ্ট্যসমূহ। এই দৃষ্টিতে ইসলাম একটি ধর্ম বটে।\nকিন্তু ইসলামের দিক থেকে অভিনব ব্যাপার হচ্ছে, ইসলামে ধর্মের কিছু সাধারণ (common) বিষয়কে অস্বীকার করা হয়েছে! পরম সত্তা তথা ঈশ্বরের সাথে সসীম মানবের মধ্যস্থতাকারী কর্তৃপক্ষ হিসেবে সব ধর্মে যাজকতন্ত্রের স্বীকৃতি রয়েছে, অথচ ইসলাম তা অস্বীকার করেছে। পবিত্র কোরআনে আল্লাহ তায়ালা বলছেন,\nوَإِذَا سَأَلَكَ عِبَادِي عَنِّي فَإِنِّي قَرِيبٌ- أُجِيبُ دَعْوَةَ الدَّاعِ إِذَا دَعَانِ\nঅর্থ: আর, আমার বান্দারা যখন আমার সম্পর্কে তোমাকে জিজ্ঞাসা করে; তখন তাদের বলে দাও, নিশ্চয় আমি অতি নিকটে। আমি আহ্বানকারীর আহ্বানে সাড়া দেই যখন সে আমাকে আহ্বান করে। [সূরা বাকারা: ১৮৬]\nএর পাশাপাশি পবিত্র কোরআনে আরো বলা হয়েছে,\nঅর্থ: তোমাদের মুখ পূর্ব দিকে বা পশ্চিম দিকে ফিরাবার মধ্যে কোনো সওয়াব নেই। বরং সওয়াবের কাজ হচ্ছে এই যে, মানুষ আল্লাহ, কিয়ামতের দিন, ফেরেশতা, কিতাব ও নবীদেরকে মনে-প্রাণে মেনে নেবে এবং আল্লাহর প্রেমে উদ্বুদ্ধ হয়ে নিজের প্রাণপ্রিয় ধন-সম্পদ, আত্মীয়-স্বজন, এতীম, মিসকীন, মুসাফির, সাহায্য প্রার্থী ও ক্রীতদাসদের মুক্ত করার জন্য ব্যয় করবে। আর নামায কায়েম করবে এবং যাকাত দান করবে। যারা অঙ্গীকার করে তা পূর্ণ করবে এবং বিপদে-অনটনে ও হক-বাতিলের সংগ্রামে ধৈর্যধারণ করবে, তারাই সৎ ও সত্যাশ্রয়ী এবং তারাই মুত্তাকী। [সূরা বাকারা:১৭৭]\nএই আয়াতে সওয়াব তথা কল্যাণজনক কাজের যে বর্ণনা দেয়া হয়েছে, তার সবগুলোই ব্যক্তির সামাজিক দায়িত্বের সাথে সংশ্লিষ্ট। কোরআন ও হাদীসে এমন বেশ কিছু বর্ণনা পাওয়া যায়, যা দৃশ্যত ধর্মবিরোধী।\nরাজনীতি: ‘ধর্মের’ বৈশিষ্ট্যগত দিক থেকে ইসলামে ধর্মের পক্ষে ও বিপক্ষে উপাদান বিদ্যমান। ইসলামে ধর্মবিরোধী অবস্থানের অন্যতম নিদর্শন হলো এতে রাজনৈতিক প্রসঙ্গের উপস্থিতি। বিবেচনার বিষয় হলো, ইসলামে রাজনীতির প্রসঙ্গ কি শুধুই প্রাসঙ্গিক নাকি মৌলিক? নিরপেক্ষ বিবেচনায় মানুষের কল্যাণের বিষয়টিকে ইসলামে সামগ্রিকভাবে দেখা হয়েছে। যার ফলে, সংশ্লিষ্ট সব তাত্ত্বিক ও ব্যবহারিক দিককে এখানে সমন্বয় করে একটি পূর্ণ, সামগ্রিক ও সুসামঞ্জস্য জীবনপদ্ধতি হিসেবে একে উপস্থাপন করা হয়েছে।\nধরা যাক, কোনো তত্ত্ব বা আদর্শ বা ‘কোনো কিছু’ কী হলে ধর্ম হবে তা স্বাধীনভাবে ও গবেষণার দৃষ্টিকোণ হতে (from academic point of view) নির্ধারণ করা হলো। কী কী বৈশিষ্ট্য থাকলে ‘কোনো কিছু’ একটি রাজনৈতিক মতাদর্শ হিসেবে গণ্য হবে, তাও নির্ধারণ করা হলো। এই নির্ধারিত বৈশিষ্ট্যসমূহের আলোকে ইসলামকে যাচাই করলে দেখা যাবে ইসলামে ধর্ম কিম্বা রাজনীতির কোনোটিই কম গুরুত্ববহ নয়। ধর্ম, রাজনীতি, শিক্ষা, সংস্কৃতি, অর্থনীতি, সমাজসহ সব মানবিক বিষয়কেই ইসলামে স্ব স্ব ক্ষেত্রে সবিশেষ গুরুত্ব দেয়া হয়েছে। যদি তা-ই হয়, সেক্ষেত্রে ‘ইসলাম একটি অরাজনৈতিক ধর্ম’ কিম্বা ‘ইসলাম হলো রাজনৈতিকভাবে সংশ্লিষ্ট একটি ধর্ম’ কিম্বা ‘রাজনীতি হলো ইসলাম ধর্মের লক্ষ্য’ – এই সব ধারণাই প্রান্তিক এবং ভুল। এর পাশাপাশি বিষয়নিষ্ঠভাবে না দেখে, ভৌগোলিক ও ঐতিহাসিক বাস্তবতার প্রেক্ষিতে ইসলামকে রাজনীতিতে ব্যবহারের একটা উদ্দেশ্য প্রণোদিত সাম্প্রতিক প্রবণতাও লক্ষ্যণীয়।\nসারকথা হলো, ইসলাম একটি অনন্য মতাদর্শ যা নিজ নিজ অবস্থানে রেখে ধর্ম ও রাজনীতিসহ মানবজীবনের সবগুলো দিককে বাস্তবসম্মতভাবে সমন্বিত করেছে। আল্লাহ তায়ালা পবিত্র কোরআনে বলেছেন,\nঅর্থ: আমি এই কোরআনে মানুষদের জন্য প্রত্যেক বিষয়ে নির্দেশনা দিয়েছি। [সূরা বনী ইসরাইল: ৮৯]\nসামাজিক প্রয়োগযোগ্যতার দিক থেকে ইসলামের চারটি পর্যায়। অন্য কথায় ইসলামী আন্দোলনের চারটি ধাপ। এতদনুসারে এই অধ্যায়ের আলোচনাকে চার ভাগ করা হয়েছে:\n(১) ভিত্তি পর্যায়\n(২) প্রাথমিক পর্যায়\n(৩) মধ্য-উচ্চ পর্যায় ও\n(৪) উচ্চ পর্যায়।\nবুদ্ধিবৃত্তি তথা জগত, জীবন ও বাস্তবতা সম্পর্কে প্রশ্নাবলি, বিশেষ করে বললে, ‘প্রশ্ন’ মাত্রই মানুষের প্রজাতিগত অনন্য বৈশিষ্ট্যের পরিচায়ক। এটি ইসলামেরও অন্যতম মূল অনুষঙ্গ। এটি মানুষকে আরেকটা সমগুরুত্বপূর্ণ অনুষঙ্গের দিকে পরিচালিত করে, যাকে আধ্যাত্মিকতা (spirituality) বলা যেতে পারে। মানুষের বস্তুগত সত্তা বা অস্তিত্বের অতিরিক্ত যে সত্তা রয়েছে, ওই সত্তাই তাকে নিয়ে যায় একটা অতিবর্তীতার (transcendence) দিকে। এমনকি কোনো নিরীশ্বরবাদী ‘বস্তুবাদী’ও যখন কোনো না কোনো ধরনের মানবতা কিম্বা নৈতিকতার কথা বলেন, তখন তিনি অঘোষিতভাবে বস্তু-অতিরিক্ত এক বিশেষ মানবিকসত্তার অস্তিত্বকে স্বীকার করে নেন। এই বস্তু-অতিবর্তীতাই হলো আধ্যাত্মিকতার লক্ষণ বা বৈশিষ্ট্য। আধ্যাত্মিকতা মানুষকে ঈমানের দিকে নিয়ে যায়। অন্য কথায়, ঈমানের সবচেয়ে গুরুত্বপূর্ণ বহিঃপ্রকাশ হলো আধ্যাত্ম-চেতনা তথা আধ্যাত্মিকতা।\nআধ্যাত্মিক চেতনা ও বুদ্ধিবৃত্তি মানুষকে জগতের সাথে কর্মসূত্রে সম্পৃক্ত হওয়ার মাধ্যমে সৃষ্টিশীলতার দিকে উদ্বুদ্ধ করে এবং তাকে পূর্ণত্বের দিকে পরিচালিত করে। এ জন্যে ইসলাম ও ইসলামী আন্দোলনের ভিত্তি স্তরে বুদ্ধিবৃত্তি ও আধ্যাত্মিকতা অপরিহার্য অনুসঙ্গ। যা হোক, বুদ্ধিবৃত্তি এবং আধ্যাত্মিকতা যখন সমন্বিত হয় তখন অনিবার্যভাবে তৃতীয় একটি বৈশিষ্ট্যের আবির্ভাব ঘটে যাকে মননশীলতা (creativity) বলা যায়। একটি সমবাহু ত্রিভুজের তিনটি বাহুর মতো ইসলামী আন্দোলনের এই পর্যায়ে বুদ্ধিবৃত্তি, আধ্যাত্মিকতা ও মননশীলতা হচ্ছে তিনটি সমভাবে অপরিহার্য অনুষঙ্গ।\nইসলামী আন্দোলনের ভিত্তিস্তরের উপরিস্তরকে প্রাথমিক স্তর বা পর্যায় বলা যেতে পারে। ব্যক্তিগত মৌলিক মানবীয় বৃত্তি হিসেবে বুদ্ধিবৃত্তি, আধ্যাত্মিকতা এবং মননশীলতার সমন্বয়ের ফলে চতুর্থ আরেকটি বিষয়ের উৎপত্তি ঘটে, সেটা হচ্ছে সামাজিক দায়বোধ। সামাজিক আন্দোলনের এই পর্যায়ের কর্মকাণ্ড একটি বর্গক্ষেত্রের মতো চারদিকে সমভাবে বিস্তৃত হওয়া বাঞ্ছনীয়। কর্মক্ষেত্র বা দিকের এই সমগুরুত্ব গুণগত (qualitative), পরিমাণগত (quantitative) নয়।\nপারিবারিক দায়-দায়িত্ব বহন করা হলো সামাজিক দায়বোধের প্রথম পর্যায়। সুষম পারিবারিক ব্যবস্থা হলো ভারসাম্যপূর্ণ সমাজ-ব্যবস্থার পূর্বশর্ত। আর্ত-মানবতার সেবা, শিক্ষার বিস্তার, মানুষের অধিকারের পক্ষে বলাসহ মানুষের জন্য কাজ করাই তো যে কোনো সমাজ-কর্মীর কাজ। ‘আদর্শ’ প্রতিষ্ঠা বা নাম-যশের চিন্তা না করেই সমাজের জন্য কাজ করা উচিত। কোনো আদর্শের দ্বারা উদ্বুদ্ধ হয়ে যারা সমাজ কাজ করবে তাদের এই কাজের বিষয়ে শতভাগ অকৃত্রিম হতে হবে। পবিত্র কোরআনে মুসলমানদেরকে বলা হয়েছে,\nঅর্থ: তোমরাই হচ্ছো সর্বোত্তম জাতি, মানুষের কল্যাণের জন্যেই তোমাদেরকে সৃষ্টি করা হয়েছে। [আলে ইমরান: ১১০]\nএই আয়াতের মর্মানুযায়ী মানুষের কল্যাণ সাধনের সর্বাত্মক প্রচেষ্টাই হলো মুসলিম জাতির টিকে থাকার অজুহাত (বীপঁংব) বা বৈধতা। পবিত্র কোরআনে বলা হয়েছে, মানুষকে একটি সুসামঞ্জস্যপূর্ণ ও সুষম বিশ্ব-ব্যবস্থার নেতৃত্ব দেয়ার জন্যই সৃষ্টি করা হয়েছে। সূরা বাকারার ৩০ নং আয়াতটি এক্ষেত্রে প্রণিধানযোগ্য,\nإِنِّي جَاعِلٌ فِي الْأَرْضِ خَلِيفَة\nঅর্থ: আমি পৃথিবীতে একজন প্রতিনিধি নিযুক্ত করতে যাচ্ছি।\nএই আয়াতের অর্থ অপরাপর মানুষের ওপর কর্তৃত্ব প্রতিষ্ঠা নয়, বরং মানুষের সেবা করা, তাদের সর্বাঙ্গীন উন্নতির জন্য কাজ করা। কোরআন শরীফের অপর একটি আয়াতে বলা হয়েছে,\nঅর্থ: আমি অবশ্যই আদম সন্তানদের সম্মানিত করেছি। [বনী ইসরাইল: ৭০]\nঅতএব, যেখানে যে কারণে আদম সন্তান তথা মানুষ ও মানবিকতা বিপর্যস্ত ও ভূলুণ্ঠিত; সেখানে সেই কারণ বিশেষ বা কারণসমূহকে দূর করে মানুষের মানবিক মর্যাদা প্রতিষ্ঠা করা আল্লাহর খলিফা হিসেবে প্রত্যেক মুসলমানের জরুরি দায়িত্ব।\nবুদ্ধিবৃত্তি, আধ্যাত্মিকতা, মননশীলতার সাথে সামাজিক দায়বোধ যখন কোনো দল বিশেষের কাজের মধ্যে সমন্বিত (integrated) হবে তখন সেই ব্যক্তিবর্গ বা দল রাজনৈতিক হিসেবে গড়ে উঠবে।\nরাজনৈতিক হিসেবে গড়ে ওঠা বলতে বুঝায় সাধারণভাবে যা ভালো তার পক্ষে বলা বা এ জন্য উচ্চ-কণ্ঠ হওয়া। এটি সামাজিক দায়বোধের অনিবার্য বহিঃপ্রকাশ বা পরিণতি। যখন এই ভালো মনে করা বিষয়গুলোর বাস্তবায়ন হওয়া কিম্বা মন্দ কাজগুলোর প্রতিরোধ হওয়া উচিত- এমনটা দাবি করা হবে; তখন বিষয়গুলো নিছক ব্যক্তিগত পর্যায়কে অতিক্রম করে পুরো সমাজ এবং রাষ্ট্রের সাথে সম্পর্কিত হয়ে পড়ে। এ ধরনের ব্যক্তিগত ঔচিত্যবোধের (sense of obligation) সামাজিক প্রয়োগযোগ্যতার প্রসঙ্গ আসলে, তাকে রাজনৈতিক কর্মকাণ্ড বলা যায়।\nএখানে বলে রাখা ভালো, রাজনৈতিক কর্মকাণ্ড মানে এই নয় যে, সংশ্লিষ্ট ব্যক্তি বা দলকে নির্বাচনে অংশগ্রহণ করতে হবে বা হরতাল-অবরোধ-মিছিল-মিটিং করতে হবে। আবার, নির্বাচন বা হরতাল-অবরোধ-মিছিল-মিটিং করা যাবে না, সেটাও নয়। রাজনৈতিক কর্মসূচিকে বিদ্যমান নেতিবাচক দৃষ্টিভঙ্গির আলোকে দেখলে হবে না। বরং রাজনীতিকে দেখতে হবে নৈতিকতার সর্বোচ্চ পর্যায় হিসেবে। কেননা, রাজনীতি সমাজের ভালো-মন্দ নিয়ে সামগ্রিকভাবে সংশ্লিষ্ট থাকে। এ বিষয়ে ইসলামের দৃষ্টিভঙ্গি হলো,\nঅর্থ: তোমরাই হচ্ছো সর্বোত্তম জাতি, মানুষের কল্যাণের জন্যেই তোমাদেরকে সৃষ্টি করা হয়েছে। তোমরা সৎ কাজের আদেশ দেবে এবং অসৎ কাজের নিষেধ করবে। [আলে ইমরান: ১১০]\nএ সংক্রান্ত আরো অনেক কোরআনের আয়াত ও হাদীস আছে। এই বিশেষ আয়াতটিতে ‘মানুষের কল্যাণের জন্যেই তোমাদেরকে সৃষ্টি করা হয়েছে’ বলেই কিন্তু শেষ করা হয়নি। বরং মানুষের কল্যাণ নিশ্চিত হওয়া প্রসঙ্গে বলা হয়েছে, যখন ‘তোমরা সৎ কাজের আদেশ দেবে এবং অসৎ কাজের নিষেধ করবে’ তখনই কল্যাণ নিশ্চিত হবে। ন্যায়ের আদেশ এবং অন্যায়ের নিষেধ সংক্রান্ত এই নীতিকে কার্যকর করার জন্য রাজনৈতিক ক্ষমতা বা রাষ্ট্রক্ষমতা অপরিহার্য।\nতাহলে যতদিন পর্যন্ত ইসলামী মতাদর্শের ভিত্তিতে পরিচালিত কোনো সামাজিক আন্দোলন বিশেষ কোনো রাজ্য, রাষ্ট্র বা এলাকায় ‘রাজনৈতিক বিষয়ে’ মত প্রকাশ বা প্রচারণা চালাবে ও নানাবিধ প্রাসঙ্গিক কার্যক্রমে সক্রিয় থাকবে, শাসন-ক্ষমতা লাভের পূর্ব পর্যন্ত উক্ত (ইসলামী) আন্দোলন মধ্য-উচ্চ পর্যায়ে রয়েছে বলা যাবে। জ্যামিতিক গঠনের দিক থেকে ইসলামী আন্দোলনের এই পর্যায়কে আমরা সমবাহু পঞ্চভুজের সাথে তুলনা করতে পারি।\nরাজনৈতিক কর্মকাণ্ড সংশ্লিষ্ট ব্যক্তি বা দলকে আন্দোলনের উচ্চ পর্যায়ে উপনীত করে। ভালোর বাস্তবায়ন এবং মন্দের প্রতিরোধ, জনকল্যাণ সাধন এবং ন্যায়বিচার নিশ্চিতকরণের ইতোমধ্যে ঘোষিত সামাজিক লক্ষ্যসমূহকে বাস্তবায়নের জন্যে এই আন্দোলনের সাথে জড়িত ব্যক্তিবর্গ বা দলবিশেষ এক পর্যায়ে সংশ্লিষ্ট জনপদের শাসনকর্তৃত্বের ক্ষমতাপ্রাপ্ত হবে। ইসলামী আন্দোলনের ইতোপূর্বকার সমবাহু পঞ্চভুজ মডেলটা এ পর্যায়ে এসে ষড়ভুজে উন্নীত (evolved) হবে। বলা বাহুল্য, বুদ্ধিবৃত্তি, আধ্যাত্মিকতা, মননশীলতা, সামাজিক দায়বোধ, রাজনৈতিক সংশ্লিষ্টতার অপরাপর বৈশিষ্ট্যসমূহও উক্ত ব্যক্তিবর্গ বা দলের মধ্যে যথাযথভাবে সক্রিয় থাকবে।\nইসলামী আন্দোলনের প্রচলিত ঐতিহ্যবাহী ধারার সাথে এই ধরনের (model) পার্থক্য হচ্ছে,\n১। প্রচলিত ধারায় আন্দোলনের কাঠামো হলো ক্রমসোপানমূলক (hierarchical)। মোটা দাগে যার স্তরগুলো হলো- দাওয়াত, সংগঠন, প্রশিক্ষণ, সমাজসেবা ও রাজনীতি।\n২। প্রচলিত ধারায় আন্দোলনের কাজকর্ম আঞ্জাম দেয়ার জন্য এলাকাভিত্তিক ইউনিট ও শাখা কায়েম করা হয়।\n৩। উপর্যুক্ত সব ধরনের কর্ম সম্পাদন, অনুমোদন বা নিয়ন্ত্রণ (guide) করার কর্তৃত্ব একই ব্যক্তি বা ব্যক্তিবর্গের ওপর ন্যস্ত থাকে।\nসর্বাত্মকবাদী বা সংগঠনবাদী এই কেন্দ্রীভূত ব্যবস্থার ভালো-মন্দ কিম্বা সাফল্য-ব্যর্থতার বিষয়টিকে অন্য কোনো আলোচনার জন্য রেখে দিয়ে ইসলামী মতাদর্শভিত্তিক সামাজিক আন্দোলনের এই রূপরেখাটি উপস্থাপন করা হচ্ছে। এতে বিভিন্ন পর্যায়ে যেসব জ্যামিতিক গঠনের প্রস্তাবনা করা হয়েছে তা প্রচলিত ধারা হতে একেবারেই স্বতন্ত্র (radically different)।\nকোনো ব্যক্তিবর্গ বা দলবিশেষের পরবর্তী ধাপে উন্নীত হওয়ার মানে হলো যারা শুরু করেছিলো বা আগের ধাপে ছিল তাদের একটা অংশ পরবর্তী ধাপের বিশেষ ধরনের কাজে নিজেদেরকে নিয়োজিত করবে। যেমন, রাষ্ট্রীয় কাজে যারা জড়িত থাকবে তাদের সাথে রাজনৈতিক দলের এক প্রকার যোগাযোগ থাকলেও এতদুভয়ের মধ্যে স্বাতন্ত্র্য ও দূরত্ব থাকতে হবে। অর্থাৎ প্রশাসন এবং দল এই দুটো কখনো একাত্ম হতে পারবে না।\nআলোচ্য ত্রিভুজ, চতুর্ভুজ, পঞ্চভুজ ও ষড়ভুজ মডেলসমূহের ক্ষেত্রে প্রত্যেক মডেলের প্রতিটি বাহু এবং কোণ সমান। অর্থাৎ প্রত্যেকটা দিকের কাজের গুরুত্ব একই রকম।\nসমাজে যারা রাজনৈতিক কাজ করবে, তাদের জন্যে আন্দোলনের অপরাপর অংশের কর্মীরা হচ্ছেন পরোক্ষ সহযোগী মাত্র। রাজনীতির ময়দানে রাজনৈতিক কর্মীরাই মূখ্য ভূমিকা পালন করবে। বুদ্ধিবৃত্তি, আধ্যাত্মিকতা, মননশীলতা ও সমাজসেবামূলক সেক্টর থেকে তারা সময়ে সময়ে সহযোগিতা পাবে।\nঅন্যদিকে, যারা সামাজিক কাজ করবে তাদের দৃষ্টিকোণ থেকে সমাজ কর্মীরাই আন্দোলনের মূল অংশ। রাজনীতি, বুদ্ধিবৃত্তি, আধ্যাত্মিকতা, মননশীলতা বা সাহিত্য-সংস্কৃতি- এগুলো সামাজিক আন্দোলনে তাদের সহযোগী মাত্র।\nআবার, সাহিত্য-সংস্কৃতি, মননশীলতা, বিনোদন ইত্যাদি নিয়ে যারা কাজ করবে, তাদের দিক থেকে তারাই হলো আন্দোলনের মূল অংশ। আর ধর্ম, বুদ্ধিবৃত্তিক চর্চা, শিক্ষা, রাজনীতি, সামাজিক কাজ – এগুলো তাদের সহযোগী। একইভাবে, যারা ধর্মীয় বিষয়ে বিশেষজ্ঞ হবে তাদের ফোকাস এবং ডেভেলপমেন্ট হবে শুধুমাত্র দ্বীনি বিষয়ে। রাজনীতি, মননশীলতা, বুদ্ধিবৃত্তি ও সামাজিক দায়বদ্ধতার ব্যাপারে তারা সচেতন (concern) থাকবে এবং প্রয়োজন অনুসারে সহযোগিতা করবে; কিন্তু সরাসরি সম্পৃক্ত হবে না।\nতেমনি বুদ্ধিবৃত্তিক কর্মকান্ডে জড়িতরা অন্যান্য বিষয়ের সাথে সরাসরি জড়িত হবে না। বরং অন্যান্য বিষয়ের সাথে পরোক্ষভাবে সংশ্লিষ্টতা রেখে বুদ্ধিবৃত্তিক চর্চা করবে। স্পষ্টতই তারা রাজনীতিসচেতন থাকবে এবং রাজনৈতিক নেতৃবৃন্দকে বুদ্ধিবৃত্তিকভাবে সহায়তা করবে; কিন্তু নিজেরা কখনো প্রত্যক্ষ রাজনীতিতে জড়িত হবে না।\nবুদ্ধিবৃত্তি, আধ্যাত্মিকতা ও মননশীলতার উপাদানগুলোকে মৌলিক মানবীয় গঠন ও পদ্ধতি হিসেবে সবাই লালন করবে। এরপর যার যার যোগ্যতা অনুসারে নিজ কর্মক্ষেত্র বেছে নিয়ে কর্ম-তৎপর হবে। আন্দোলনের এই নতুন ধারায় কোনো সেক্টরই মূল (core) নয়। তাই বাস্তব কাজের ক্ষেত্রে সবাইকে কর্মবিভাজন-প্রক্রিয়া (specialization) অনুসরণ করতে হবে। যারা যে বিষয়ে প্রাগ্রসর, তারা শুধু সে বিষয়ে পূর্ণমাত্রায় সক্রিয় থাকবে এবং নিজ নিজ কাজের জন্যে দায়বদ্ধ থাকবে। তবে প্রত্যেকটা সেক্টর সময়ে সময়ে পরস্পরকে সহযোগিতা করবে। রাজনীতি, সমাজ, সাহিত্য-সংস্কৃতি, বুদ্ধিবৃত্তি, আধ্যাত্মিকতা, মননশীলতা – এগুলোর কোনোটাকে বাদ দিয়ে একটি ইসলামভিত্তিক সমাজ আন্দোলন পূর্ণতা পাবে না।\nবুদ্ধিবৃত্তিচর্চা: বুদ্ধিবৃত্তিচর্চা সব রকমের গোঁড়ামিমুক্ত (free from dogma) এবং স্বাধীন বৈশিষ্ট্যের হওয়া উচিত। কেউ যদি আল্লাহর অস্তিত্বে অবিশ্বাস করে এর স্বপক্ষে যুক্তি দিতে চায়, সেক্ষেত্রে তার মতপ্রকাশের পর্যাপ্ত সুরক্ষা থাকা উচিত। পক্ষান্তরে কেউ এ ধরনের যুক্তিকে খণ্ডন করতে চাইলে তারও সে ধরনের মতপ্রকাশ ও বুদ্ধিবৃত্তি চর্চার অধিকারের পক্ষে সামাজিক ও রাষ্ট্রীয় সুরক্ষা থাকা জরুরি। বলাবাহুল্য, যে কোনো পর্যায়ের বুদ্ধিবৃত্তি চর্চা প্রাতিষ্ঠানিক ও অপ্রাতিষ্ঠানিক উভয় পর্যায়ের শিক্ষা ও গবেষণার মাধ্যমে হতে পারে। বুদ্ধিবৃত্তি চর্চা ‘এক পক্ষীয় নিষ্ক্রিয় শিক্ষণ’ (one sided passive learning) পদ্ধতির না হয়ে প্রশ্নোত্তর ও উভয় পক্ষের প্রত্যক্ষ অংশগ্রহণমূলক তথা দ্বিপাক্ষিক (interactive) হতে হবে।\nজ্ঞান তথা বুদ্ধিবৃত্তিচর্চা সম্পর্কে কোরআন ও হাদীসের পুনঃপুন বর্ণনা হতে এটি স্পষ্ট যে, যাজকতন্ত্রের (priest class system) বিরোধিতা করলেও ইসলাম জ্ঞানের বিশেষায়ণের (specialization of knowledge) ওপর সবিশেষ গুরুত্বারোপ করেছে। প্রচলিত ধারায় ইসলামী আন্দোলনের জনশক্তি ও সচেতন ইসলামপন্থীদের কাছে সেসব বর্ণনা যথেষ্ট পরিচিত বিধায় সেগুলোর উল্লেখ না করে এখানে অপেক্ষাকৃত অপ্রচলিত কিন্তু বিশেষভাবে সংশ্লিষ্ট একটা আয়াত উদ্ধৃত করা হলো,\nوَمَا كَانَ الْمُؤْمِنُونَ لِيَنْفِرُوا كَافَّةًۚ ۚ فَلَوْلَا نَفَرَ مِنْ كُلِّ فِرْقَةٍ مِنْهُمْ طَائِفَةٌ لِيَتَفَقَّهُوا فِي الدِّينِ وَلِيُنْذِرُوا قَوْمَهُمْ إِذَا رَجَعُوا إِلَيْهِمْ لَعَلَّهُمْ يَحْذَرُونَ\nঅর্থ: মু’মিনদের সকলে একসাথে অভিযানে বের হওয়া সমীচীন নয়। তাদের প্রত্যেক দলের একাংশ কেন বের হয় না, যাতে তারা দ্বীন সম্পর্কে জ্ঞান অনুশীলন করতে পারে এবং তাদের সম্প্রদায়ের লোকদেরকে সতর্ক করতে পারে যখন তারা তাদের নিকট ফিরে আসবে। যাতে তারা সাবধান হয়ে চলতে পারে। [সূরা তওবা: ১২২]\nপাশ্চাত্যের থিংকট্যাঙ্ক সিস্টেম সম্পর্কে প্রচলিত ইসলামী আন্দোলনের নেতাকর্মীদের মধ্যে এক ধরনের উন্নাসিক ভাব লক্ষ্য করা যায়। অথচ পবিত্র কোরআনের এই আয়াতটি হলো থিংকট্যাঙ্ক সিস্টেমের দলীল! দেখা যাচ্ছে, যুদ্ধ-ফেরত মুজাহিদদের সমালোচনা করবে এমন লোকেরা, যারা যুদ্ধে অংশগ্রহণ করে নাই। সূরা আসরে বলা হয়েছে, ‘তারা পরস্পরকে সত্য বিষয়ে পরামর্শ দেয়’। দেখা যাচ্ছে, বিজ্ঞ লোকেরা অন্যদের সতর্ক করছে, এমনকি সর্বোচ্চ মর্যাদার মুজাহিদদেরকেও!\nআধ্যাত্মিকতা: spirituality তথা আধ্যাত্মিকতা ব্যক্তিগতভাবে চর্চার বিষয়। ব্যক্তির সমষ্টি হিসেবে দল, সম্প্রদায় ও রাষ্ট্রসহ সর্বত্র একটি অন্তর্গত অপরিহার্য বিষয় হিসেবে এটি সক্রিয় থাকবে। আধ্যাত্মিকতার বৈশিষ্ট্য হলো একনিষ্ঠতা (sincerity), যার মাধ্যম হলো ধর্মীয় আচার-অনুষ্ঠান কিম্বা যে কোনো মতাদর্শগত সুনির্দিষ্ট কর্মধারা।\nযারা ইসলামের অনুসারী তারা ইসলামের ইবাদত পদ্ধতি অনুসরণ করে আধ্যাত্মিকতা চর্চা করবে। অন্যান্য ধর্মের অনুসারীরা স্ব স্ব ধর্মের পদ্ধতি অনুসারে আধ্যাত্মিকতা চর্চা করবে। যারা কোনো ধর্মের অনুসারী নয়, তারা নিজেরা যে মতাদর্শকে ধারণ করে, সে অনুযায়ী আধ্যাত্মিকতার চর্চা করবে। আধ্যাত্মিকতা তথা বস্তু-অতিবর্তীতাকে গ্রহণ ও চর্চার ক্ষেত্রে স্বাধীন জনগোষ্ঠীর স্বাতন্ত্র্য থাকাই স্বাভাবিক। কেউ অন্যের আধ্যাত্মিকতার ধরনের ওপর হস্তক্ষেপ না করে সহনশীলতার পরিচয় দিবে। বৈচিত্র্যতা ও বৈপরিত্য সত্ত্বেও এই পদ্ধতি জনগোষ্ঠীসমূহের ঐক্যবদ্ধ (integrated) হয়ে বসবাস করার ক্ষেত্রে ইতিবাচক ভূমিকা পালন করবে। এই অর্থে এটিকে একাধারে inclusive এবং mutually exclusive বলা যায়।\nযারা কোনো ধর্মের অনুসারী নয়, তারা কিভাবে আধ্যাত্মিকতা চর্চা করবে? এটি একটি প্রাসঙ্গিক প্রশ্ন। এক্ষেত্রে বস্তু-অতিবর্তী তথা আধ্যাত্ম-চেতনাকে নৈতিকতার উৎসস্থল (as the spawning ground of morality) হিসেবে বিবেচনা করা হচ্ছে। যারা কোনো ধর্মে বিশ্বাস করে না তাদের মধ্যেও নিজস্ব মতাদর্শের আলোকে এক ধরনের নৈর্ব্যক্তিক ঔচিত্যবোধ বা নৈতিক চেতনা গড়ে উঠে। যদিও ধর্মের আচার-পদ্ধতির (ritual) সাথে এর বিরোধ দৃশ্যমান। একটা আদর্শ সমাজ ও মূল্যবোধ গঠনের শর্ত হিসেবে প্রত্যেক নাগরিকের কিছু সাধারণ দৃষ্টিভঙ্গি থাকা জরুরি।\nএই আলোচনার উপসংহার হলো, নৈতিকতা ছাড়া ধর্ম হতে পারে না, কিন্তু ধর্ম ছাড়াও নৈতিকতা হতে পারে। তাই ধর্মের অনুসারীরা ধর্মের ভিত্তিতে নৈতিকতা গড়ে তুলবে; আর যারা ধর্মের অনুসারী নয় তারা তাদের মত করে নিজস্ব মতাদর্শের আলোকে নৈতিকতা গড়ে তুলবে। যেহেতু ব্যক্তিকে ঘিরে সমাজ, তাই সমাজে মিলেমিশে থাকতে হলে প্রত্যেক ব্যক্তির মধ্যে একটা সাধারণ ঔচিত্যবোধ গড়ে তুলতে হবে।\nমননশীলতা: ইসলামী আদর্শনির্ভর সামাজিক আন্দোলনের সমবাহু ত্রিভুজ মডেলে বুদ্ধিবৃত্তি ও আধ্যাত্মিকতার পরিণতি হিসেবে যে বৈশিষ্ট্যটি গড়ে উঠা অনিবার্য, তা হলো মননশীলতা (creativity)। এর মাধ্যম হতে পারে সাহিত্য, সংস্কৃতি, গণমাধ্যম, প্রযুক্তি- এই ধরনের বিষয়াবলি। মননশীলতার বৈশিষ্ট্য হবে স্বাধীন এবং এর পদ্ধতি হতে হবে ইতিবাচক বা গঠনমূলক (pro-active)।\nকাঙ্খিত লক্ষ্যে পৌঁছতে হলে সমাজ কাঠামোকে নির্দিষ্ট পদ্ধতিতে গড়ে তোলার প্রক্রিয়া থাকা উচিত। ব্যক্তির সমন্বয়ে পরিবার, পরিবারের সমন্বয়ে সমাজ, সমাজ বিকাশের উচ্চস্তরে রাষ্ট্র – এরূপ ক্রমধারায় গাঁথুনিগুলোকে শক্তিশালী করে তোলা উচিত। অধস্তন কোনো একটা প্রতিষ্ঠানকে যথেষ্ট শক্তিশালী হিসেবে গড়ে না তুলে ঊর্ধ্বতন কোনো প্রতিষ্ঠান শক্তিশালী বা টেকসই হতে পারে না। পাশ্চাত্যে ভঙ্গুর পারিবারিক ব্যবস্থা সত্ত্বেও এক ধরনের সুষম সমাজ গড়ার একটা প্রচেষ্টা এবং নির্দিষ্ট মাত্রায় এক ধরনের দৃশ্যমান সফলতা আমরা দেখি। মানবিকতার বেশ কিছু দিকের কার্যকর সফলতা সত্ত্বেও সেখানকার সমাজ ও রাষ্ট্রের কতিপয় মৌলিক অসামঞ্জস্যতা লক্ষ করা যায়।\nসাহিত্য-সংস্কৃতিমূলক কার্যক্রমগুলোকে রক্ষণশীলতা বা উদারতার প্রান্তিকতা হতে না দেখে, এটা যেন সমাজ গঠনে ইতিবাচক ভূমিকা রাখতে পারে, সেদিকে লক্ষ রাখা উচিত। তাই এখানে ধর্ম নিতান্তই প্রাসঙ্গিক একটা বিষয়। অপরিহার্য বিষয় হলো সমাজ গঠনে ধর্ম, সংস্কৃতি ও রাজনীতিসহ সব অনুষঙ্গের ইতিবাচক ভূমিকা পালন। অবশ্য এসব ক্ষেত্রে এমন মাত্রায় স্বাধীনতার অনুমোদন থাকা উচিত নয়, যার ফলে মননশীলতা চর্চার নামে তা সমাজের ক্ষুদ্র কিম্বা বৃহত্তর কোনো জনগোষ্ঠীকে আহত করে। এ ধরনের তথাকথিত স্বাধীনতা চর্চা কারো জন্যে সুখকর হলেও অন্যান্যদের জন্য কষ্টের কারণ হতে পারে। ফ্যাসিবাদ ও নাৎসিবাদ তৎকালীন সময়ে ইতালি ও জার্মানীর জনগণকে উজ্জীবিত করলেও পৃথিবীর অন্যান্য জনগণের জন্যে তা ব্যাপক ধ্বংস ও ক্ষতির কারণ হয়েছিল।\nসুতরাং মননশীলতার জন্যে ইতিবাচকতার শর্তারোপ (parameter) করতে হবে। কাণ্ডজ্ঞানের উপর নির্ভর করে এই ইতিবাচকতা নির্ধারিত হবে। অর্থাৎ সংশ্লিষ্ট বিষয় ও পরিস্থিতির আলোকে নির্ধারিত হবে সংশ্লিষ্ট বিষয়টি (performance) ইতিবাচক হিসেবে বিবেচিত হবে কিনা।\nব্যক্তিগত পর্যায়ের আলোচ্য তিনটা কাজের সমন্বয়ের পর সামাজিক দায়বদ্ধতার উৎপত্তি ঘটে। বিশেষ করে ইসলামের দিক থেকে বিবেচনা করলে, মানবিক চেতনার আলোকে সমাজের জন্যে কাজ করতে হবে। কোরআনে আল্লাহর পরিচয় দিতে গিয়ে বলা হয়েছে ‘রব্বুল আলামীন’, রাসূলকে (সা) বলা হয়েছে ‘রহমাতুল্লিল আলামীন’। সুতরাং সকল সৃষ্টির জন্যেই মানবিক দৃষ্টিকোণ পোষণ করা উচিত। মানুষের জন্যে তো বটেই, বস্তুজগৎসহ সকল সত্তার অস্তিত্বের প্রতি ইতিবাচক, গঠনমূলক, সহমর্মিতা ও সমতার দৃষ্টিভঙ্গি থাকা উচিত।\nজীবন ও পরিবেশের নিরাপত্তাকে অক্ষুন্ন রাখার মাধ্যমে সামাজিক দায়বদ্ধতা পালন করতে হবে। আর সমাজসেবার পদ্ধতি হবে অংশগ্রহণমূলক (participatory) অর্থাৎ এতে প্রত্যেক ব্যক্তি ও গ্রুপ- সকলেরই অংশগ্রহণের মনোভাব থাকা উচিত। শুধু ধনীরা সমাজসেবায় অংশগ্রহণ করবে তা নয়, বরং গরীবরাও বিভিন্নভাবে অংশগ্রহণ করবে- হোক তা কম বা বেশি। অনুগ্রহ নয়, বরং দায়িত্বানুভূতি থেকে এ কাজে সবাই অংশগ্রহণ করবে। এ সংক্রান্ত একটি হাদীস মুসলিম শরীফে বর্ণিত রয়েছে,\nعَنْ أَبِي مَسْعُودٍ، قَالَ أُمِرْنَا بِالصَّدَقَةِ قَالَ كُنَّا نُحَامِلُ قَالَ فَتَصَدَّقَ أَبُو عَقِيلٍ بِنِصْفِ صَاعٍ قَالَ وَجَاءَ إِنْسَانٌ بِشَىْءٍ أَكْثَرَ مِنْهُ فَقَالَ الْمُنَافِقُونَ إِنَّ اللَّهَ لَغَنِيٌّ عَنْ صَدَقَةِ هَذَا وَمَا فَعَلَ هَذَا الآخَرُ إِلاَّ رِيَاءً فَنَزَلَتْ الَّذِينَ يَلْمِزُونَ الْمُطَّوِّ عِينَ مِنَ الْمُؤْمِنِينَ فِي الصَّدَقَاتِ وَالَّذِينَ لاَ يَجِدُونَ إِلاَّ جُهْدَهُمْ\nঅর্থ: আবু মাসউদ (রা) থেকে বর্ণিত। তিনি বলেন, আমরা বোঝা বহনকারী শ্রমিক ছিলাম, আমাদেরকে দান-খয়রাত করার জন্য নির্দেশ দেয়া হলো। অতঃপর আবু আকীল অর্ধ সা’ পরিমাণ সদকা করলো এবং আরেক ব্যক্তি এর চেয়ে কিছু বেশি নিয়ে আসলো। মুনাফিকরা বলতে লাগলো, আল্লাহর কাছে সামান্য দানের কোনো মূল্য নেই এবং তিনি এর মুখাপেক্ষীও নন। আর দ্বিতীয় ব্যক্তি (আবু আকীল) শুধু লোক দেখানোর উদ্দেশ্যেই দান করেছে। অতঃপর এ আয়াত নাযিল হলো: ‘যারা বিদ্রুপ করে স্বেচ্ছায় ও স্বতঃস্ফূর্তভাবে সদকা প্রদানকারী মুমিনদেরকে, আর তাদেরকে যাদের পারিশ্রমিক ছাড়া অন্য কোনো আয় বা সামর্থ নাই’ (সূরা তওবা : ৭৯)। [সহীহ মুসলিম, তৃতীয় খণ্ড, কিতাবুয যাকাত]\nসহযোগিতামূলক কাজের ক্ষেত্রে কোনো আদর্শ বা দলীয় দৃষ্টিকোণ নয়, বরং মানবিক দৃষ্টিকোণকে বিবেচনা করতে হবে। কোনো মুসলমান কাউকে স্রেফ মুসলমান বলেই সাহায্য করবে না, বরং মানুষ বলেই তাকে সাহায্য করবে। তেমনি একটা প্রাণীকেও সাহায্য করবে আল্লাহর সৃষ্টি হিসেবে। সূরা ফোরকানের ৬৮ নম্বর আয়াতে বলা হয়েছে, ‘তারা অকারণে কোনো প্রাণ হত্যা করে না’।\nব্যক্তিগত ও সামাজিক কাজগুলোর পরবর্তী ধাপ হচ্ছে রাজনৈতিক কর্মকাণ্ড। সমাজের সকল স্তরে রাজনীতি নিয়ে যে ধরনের নেতিবাচক দৃষ্টিভঙ্গি রয়েছে, সেদিকে না তাকিয়ে রাজনীতিকে খোলা মনে বুঝতে হবে যে, সামাজিক আন্দোলনে রাজনীতি কেন প্রাসঙ্গিক। ব্যক্তিগত বা অরাজনৈতিক দল গঠন করে সামাজিক কল্যাণের যতই চেষ্টা করা হোক না কেন, এর বিপরীতে বিদ্যমান নেতিবাচক রাজনৈতিক কর্মকাণ্ড এই প্রচেষ্টাকে সহজেই নস্যাৎ করে দিতে পারে। অন্যদিকে, ইতিবাচক ও সহযোগিতামূলক রাজনৈতিক সিদ্ধান্ত বা কর্মকাণ্ড সমাজের বৃহত্তর কল্যাণ অতি দ্রুততার সাথে সম্পন্ন করতে পারে। সুতরাং সমাজের যে চালিকা শক্তি রয়েছে, রাজনৈতিক কর্মকাণ্ড তার কার্যকর সহযোগীর ভূমিকা পালন করে।\nসামাজিক দায়বদ্ধতার জায়গা থেকে সবার জন্যে ভালো, সর্বোচ্চ কল্যাণ, অন্যায় ও অপকর্ম প্রতিরোধের যেসব কথা আমরা বলি সেই কথাগুলোই হলো রাজনীতি। রাজনীতির চর্চা হওয়া উচিত অবাধ এবং সর্বাবস্থায় বহুদলীয় (multi-party) পদ্ধতিতে। রাজনৈতিক দল গঠন, নিয়মতান্ত্রিকভাবে বিরোধী দলীয় ভূমিকা পালন- এসব ব্যাপারে অনেক ইসলামী চিন্তাবিদ নেতিবাচক মনোভাব পোষণ করেন। আদতে এ ধরনের মনোভাব অমূলক। সর্বাবস্থায় সমানভাবে রাজনৈতিক দলগুলোর অবস্থাননা হলে, প্লুরালিজম না থাকলে; সমাজ ও রাষ্ট্র পরিচালনার দায়িত্বপ্রাপ্তরা তাদের নিজস্ব দায়িত্ব থেকে দূরে সরে যাবে। কিম্বা এক সময় তারা এমন একটা কাঠামোর মধ্যে নিজেদের বেঁধে ফেলবে, যা থেকে নিজেরা তো বটেই, দেশ-জাতি কেউ বের হতে পারবে না। এর পরিণতি হবে total destruction, সর্বাত্মকবাদী রাষ্ট্রগুলোর পতনের ফলে যা আমাদের সামনে স্পষ্ট।\nতাই ইসলামভিত্তিক সামাজিক আন্দোলন রাষ্ট্রক্ষমতায় গেলে বা ক্ষমতায় যাওয়ার আগে-পরের কোনো অবস্থায় যেন সর্বাত্মকবাদী রূপ লাভ না করে, সেজন্যে ব্যক্তি বা দল- উভয় পর্যায়ে মত প্রকাশের স্বাধীনতা থাকা উচিত। আর বাকপ্রকাশের এই স্বাধীনতার পূর্বশর্ত হচ্ছে বহুদলীয় ব্যবস্থা (multi-party system)।\nযে সকল ব্যক্তিবর্গ বা দল, ব্যক্তিগত ও সামাজিক দায়িত্ব পালনের কর্মধারাকে ন্যূনতম মানে আঞ্জাম দেয়ার পর রাজনৈতিক কর্মকাণ্ড পরিচালনা করে; তারা এক পর্যায়ে রাষ্ট্রীয় দায়িত্বে উপনীত হয়। এ জন্য রাষ্ট্র সম্পর্কিত আলোচনা জরুরি। রাষ্ট্র সম্পর্কিত নানাবিধ আলোচনা হতে পারে। আইন ও জনপ্রশাসন (law & administration), অর্থনীতি নিয়ন্ত্রণ (control of economy) এবং সশস্ত্র বাহিনী (armed forces) পরিচালনার কাজগুলো এমন যে, শাসনতান্ত্রিক বা রাষ্ট্র ক্ষমতা অর্জন ছাড়া তা সম্ভব নয়। এই দৃষ্টিতে এগুলোকে রাষ্ট্রক্ষমতার লক্ষণ বলা যায়।\nআইন ও প্রশাসন: সবাই আইন মেনে চলে। কিন্তু আইন তৈরী করতে হলে রাষ্ট্রক্ষমতা থাকা চাই, তা যে ফরম্যাটেই হোক না কেন। ইসলাম একটি গুণবাচক বিষয় হওয়ায় আইন সভার প্রচলিত আকারগুলোর কোনোটাই ইসলামবিরোধী নয় অর্থে ইসলামসম্মত। প্রযোজ্য ক্ষেত্রে বা গত্যন্তর নাই এমন অবস্থায় পরিমাণগত বিবেচনা তথা সংখ্যাধিক্যও গ্রহণযোগ্য। সেক্ষেত্রে পরিমাণকে এক ধরনের গুণ হিসেবে ধরা হয়।\nইসলামী মতাদর্শের আলোকে পরিচালিত রাষ্ট্রের জনপ্রশাসন-কাঠামো যোগ্যতার ভিত্তিতে গড়ে তোলা উচিত; কোনো ধর্ম, বর্ণ, লিঙ্গ বা মতাদর্শের ভিত্তিতে নয়। আর এর পদ্ধতি হবে সমতা ও জবাবদিহিতা (equality & accountability)। জনপ্রশাসনে জবাবদিহিতার প্রাসঙ্গিকতা সহজেই অনুমেয়। কিন্তু এখানে সমতার প্রাসঙ্গিকতা নিয়ে কেউ কেউ প্রশ্ন করতে পারে।\nরাষ্ট্রের সর্বোচ্চ ও সর্বনিম্ন পর্যায়ে কর্তব্যরত ব্যক্তি উভয়ই জনগণের সেবক (civil servant), তাদের আচরণের মধ্যে এই চেতনা বজায় থাকতে হবে। তাহলে জনপ্রশাসনের মধ্যে সমতা কাজ করবে। এছাড়া তাদের জবাবদিহিতা শুধু ঊর্ধ্বতন প্রশাসনের কাছে নয়, জনগণের কাছেও থাকতে হবে।\nঅর্থনীতি নিয়ন্ত্রণ: অর্থনীতিকে নিয়ন্ত্রণ করা ছাড়া রাষ্ট্রের অস্তিত্ব টিকিয়ে রাখা সম্ভব নয়। কর ব্যবস্থা, মুদ্রানীতি, বৈদেশিক বাণিজ্য, ঋণ ব্যবস্থা, কৃষি-শিল্প ইত্যকার অনেক বিষয় আছে যেগুলো শুধু রাষ্ট্র নিয়ন্ত্রণ করে। মানুষের সর্বোচ্চ কল্যাণ সাধনের জন্যে রাষ্ট্রের নিয়ন্ত্রণে যে বিষয়গুলো থাকা দরকার তার মধ্যে অর্থনীতি একমাত্র কিনা, তা নিয়ে বিতর্ক থাকতে পারে। তবে তালিকার শুরুতেই অর্থনীতি থাকবে, তা নিয়ে বোধকরি কারো দ্বিমত নাই।\nইসলামী মতাদর্শভিত্তিক পরিচালিত রাষ্ট্রের অর্থনৈতিক ব্যবস্থা পরিচালনার বৈশিষ্ট্য হবে সুষম। সুষম বলতে, সমাজের বা রাষ্ট্রের সর্বোচ্চ কল্যাণের প্রক্রিয়া বুঝানো হচ্ছে। জনগণের জন্য এটা নিশ্চিত করতে হবে। এটা করতে গিয়ে অর্থনীতি কি পুঁজিবাদী হবে, নাকি সমাজতান্ত্রিক কিম্বা কল্যাণধর্মী হবে- সেদিকে না গিয়েই বলা যায়, ইসলাম কিছু মৌলিক নীতিমালা দিয়েছে, সে অনুসারে স্থান-কাল-সময়ের ভিন্নতা অনুযায়ী ভিন্ন ভিন্ন মডেল তৈরি সম্ভব। এমনকি, মানুষের বৃহত্তর কল্যাণ বিবেচনায় যে কোনো মতবাদের ইতিবাচক দিকগুলোর সমন্বয় করা যেতে পারে, অর্থাৎ রাষ্ট্রীয় অর্থনৈতিক নীতি হবে সমন্বয়মূলক। অর্থনৈতিক ব্যবস্থাগুলোর মধ্যে সমন্বয় সাধন করে সম্পদের সুষম বন্টনের মাধ্যমে সমাজের সর্বোচ্চ কল্যাণ সাধন করাই অর্থনীতি নিয়ন্ত্রণের মূল লক্ষ হওয়া উচিত।\nসশস্ত্র বাহিনী: সশস্ত্র বাহিনীর বৈশিষ্ট্য হওয়া উচিত দক্ষ, এ ব্যাপারে সবাই মোটামুটি একমত। কিন্তু সশস্ত্র বাহিনীর মধ্যে যদি নৈতিকতা না থাকে, তাহলে জনগণ ও রাষ্ট্র উভয়ের জন্যে এক পর্যায়ে তা অকল্যাণ বয়ে আনবে। যেমন: মিলিটারি ক্যু। এই ধরনের অনাকাঙ্খিত পরিস্থিতির নিয়ন্ত্রণ ও সশস্ত্র বাহিনীর পেশাগত উৎকর্ষতা সাধনের জন্যে টেকসই নৈতিকতা জরুরি। এছাড়া সকল নাগরিককে সামরিকভাবে প্রশিক্ষিত করে গণপ্রতিরক্ষা নীতির মাধ্যমেও সশস্ত্র বাহিনীতে ভারসাম্য প্রতিষ্ঠা করা সম্ভব।\nদ্বীন ও শরীয়াহ\nদ্বীন হিসেবে ইসলাম হলো আক্বিদা, দৃষ্টিভঙ্গি বা মনোভাব। এটা ঈমানের সাথে সম্পর্কিত। আর শরীয়াহ হচ্ছে দ্বীনের প্রায়োগিক দিক। অর্থাৎ কিভাবে সমাজে দ্বীন বাস্তবায়ন করা হবে, সেই ব্যাপার। দ্বীন হচ্ছে ইসলামের অপরিবর্তনীয় বিষয়। আর শরীয়াহ হলো বিধি-বিধান (rules & regulations)। কোনো সমাজের গ্রহণ-ক্ষমতার (conceivability) উপর শরীয়াহর প্রয়োগ নির্ভর করবে। দ্বীন ও শরীয়াহ’র এই সম্পর্ককে বুঝার জন্য সূরা শূরার ১৩ নং আয়াত প্রণিধানযোগ্য। আল্লাহ তায়ালা বলেছেন,\nشَرَعَ لَكُمْ مِنَ الدِّينِ مَا وَصَّىٰ بِهِ نُوحًا وَالَّذِي أَوْحَيْنَا إِلَيْكَ وَمَا وَصَّيْنَا بِهِ إِبْرَاهِيمَ وَمُوسَىٰ وَعِيسَىٰ ۖ أَنْ أَقِيمُوا الدِّينَ وَلَا تَتَفَرَّقُوا فِيهِ\nঅর্থ: তিনি তোমাদের জন্য সেই দ্বীনই নির্ধারিত করেছেন যার নির্দেশ তিনি নূহকে দিয়েছিলেন এবং যা এখন আমি তোমার কাছে অহীর মাধ্যমে পাঠিয়েছি। আর যার আদেশ দিয়েছিলাম আমি ইবরাহীম, মূসা ও ঈসাকে। তার সাথে তাগিদ করেছিলাম এই বলে যে, এ দ্বীনকে প্রতিষ্ঠিত করো এবং এ ব্যাপারে অনৈক্য সৃষ্টি করো না।\nআল্লাহ তায়ালা বেশ কয়েকজন রাসূলের প্রসঙ্গ উল্লেখ করে বলছেন, সব নবী-রাসূলকে আদ-দ্বীন প্রতিষ্ঠার জন্য প্রেরণ করেছেন এবং এর ফরজিয়াত সম্পর্কে কোনো প্রকারের দ্বিমত করা যাবে না। এই দৃষ্টিতে সব নবী-রাসূলের দ্বীন একই, যদিও তাঁদের শরীয়াহ ভিন্ন ভিন্ন।\nদ্বীন হলো ঈমান তথা এক বিশেষ বিশ্ব-দৃষ্টি (world-view); যার মধ্যে রয়েছে আল্লাহর মহান সত্তা এবং এই সত্তার এককত্ব ও অনন্যতাসহ অপরিহার্য বৈশিষ্ট্যাবলি, রিসালাত ও আখিরাতের প্রাসঙ্গিকতাসহ যাবতীয় তাত্ত্বিক বিষয়ের মৌল-কাঠামো। আল্লাহ তায়ালা বলেছেন,\nঅর্থ: নিশ্চয়ই আল্লাহর কাছে গ্রহণযোগ্য দ্বীন হলো ইসলাম। [সূরা আলে ইমরান: ১৯]\nসূরা কাফিরুনের শেষ আয়াতে বলা হচ্ছে,\nঅর্থ: তোমাদের জন্য তোমাদের দ্বীন, আমাদের জন্য আমাদের দ্বীন।\nঅথচ বিদায় হজ্বের সময় কোরআনের এই আয়াত নাযিল হলো,\nঅর্থ: আজ আমি তোমাদের জন্য দ্বীনকে পূর্ণতা দান করলাম, তোমাদের ওপর আমার নেয়ামতকে পূর্ণ করলাম। এবং ইসলামকে তোমাদের দ্বীন হিসেবে মনোনীত করলাম। [সূরা মায়িদা : ৩]\nদ্বীন যদি দশম হিজরীতে পূর্ণ হয়ে থাকে, তাহলে মক্কী যুগের সূচনা-লগ্ন থেকে পরবর্তীতে যে দ্বীন সম্পর্কে বর্ণনা করা হয়েছে, সেখানে কি অসম্পূর্ণতার কোনো প্রমাণ বা ইঙ্গিত ছিলো? এই প্রশ্নের উত্তর যদি না-বোধক হয়, তাহলে বুঝতে হবে, সূরা মায়িদার ৩নং আয়াতে দ্বীনের পরিপূর্ণতা নিয়ে বলার বিষয়টি মূলত প্রায়োগিক-কাঠামোগত দিক থেকে বিবেচনা করতে হবে। দ্বীনের প্রায়োগিক পূর্ণতা তথা বিস্তৃতি ও ব্যাপকতা অর্থে শরীয়াহ’র পূর্ণতা এমনকি খোলাফায়ে রাশেদীনের যুগেও অব্যাহত ছিলো। তাহলে আল্লাহর রাসূল (সা) যে পূর্ণতা দিয়ে গেছেন তা মৌল-কাঠামোগত (fundamental) পূর্ণতা। আর সাহাবীগণ খিলাফতের দায়িত্বপালন করতে গিয়ে যা করেছেন তা সবিশেষ (বীপষঁংরাব) পূর্ণতা। শরীয়াহ’র কাঠামোগত পূর্ণতা দানে তাঁদের বৈধতা ও কর্তৃত্বের পক্ষে রাসূল (সা) এর এই হাদীসটি দলীল, যেখানে তিনি বলেছেন,\nعَلَيْكُمْ بِسُنَّتِى وَسُنَّةِ الْخُلَفَآءِ الْمَهْدِيْينَ الرَّاشِدِيْنَ\nঅর্থ: তোমরা অবশ্যই আমার সুন্নত ও আমার হেদায়েতপ্রাপ্ত খলীফাগণের সুন্নত অনুসরণ করবে, দাঁতে দাঁত দিয়ে তা আঁকড়ে ধরবে। [আবু দাউদ, কিতাবুস সুন্নাহ]\nবৃহত্তর দৃষ্টিতে শরীয়াহও ইসলামের তথা দ্বীনের অংশ, যদিও তা মৌলিক আক্বীদাগত যে ইসলাম অর্থাৎ দ্বীনের অনিবার্য পরিণতি। মান্যতার দিক থেকে উভয়ই অপরিহার্য তথা সমগুরুত্বের। উদাহরণ হিসেবে বলা যায়, গরীবের জন্য হজ্ব ও যাকাতের মান্যতাকে স্বীকার করা অপরিহার্য, যদিও এই আমলগুলো তার জন্য প্রযোজ্য নয়। যেখানে জিহাদ ঘোষণার বৈধ কর্তৃপক্ষ নাই সেখানকার মুসলমান অধিবাসীরা জিহাদের ফরজিয়াতকে শুধুমাত্র তাত্ত্বিকভাবে মানবে, বাস্তবে নয়।\nরাষ্ট্র যেহেতু সামাজিক ব্যবস্থার একটা ঊর্ধ্বতন বিবর্তন প্রক্রিয়া বা উচ্চতর ধাপ, তাই যে সমাজ যে ধরনের ও মানের রাষ্ট্র গঠন ও পরিচালনার উপযোগী, সেই সমাজের সদস্যবৃন্দ তদনুরূপ রাষ্ট্র গঠনের লক্ষ্যে কাজ করবে। সামাজিক গ্রহণযোগ্যতা হতে পশ্চাদগামী বা অগ্রগামী রাষ্ট্র ব্যবস্থা প্রতিষ্ঠার কর্মসূচি গ্রহণ করা রাষ্ট্রের স্বাভাবিক গতিপ্রকৃতি বিরোধী ও হঠকারিতার নামান্তর মাত্র। সংশ্লিষ্ট সমাজ ব্যবস্থা যদি রাষ্ট্র ব্যবস্থার ন্যূনতম বা উচ্চতর মানের জন্য তৈরী না থাকে, সেই সমাজের মুসলিম সদস্যদের আশু কর্তব্য হলো ইসলামসম্মত সামাজিক ও রাষ্ট্রীয় নিয়মাবলির উপযোগিতাকে তত্ত্ব ও বাস্তবগত দিক থেকে গ্রহণযোগ্য হিসেবে সমাজের কাছে তুলে ধরা এবং তদনুযায়ী সমাজব্যবস্থা গড়ে তোলার চেষ্টা করা। এটিই হলো ইসলামী আন্দোলনের সঠিক কর্মধারা।\nআমরা জানি, সমাজ হতে রাষ্ট্র গড়ে ওঠে বা রাষ্ট্রব্যবস্থা সর্বদাই সামাজিক কাঠামোর ওপর দাঁড়িয়ে থাকে। আর ইসলামী শরীয়াহর প্রয়োগযোগ্যতা যেহেতু সমাজ হতে শুরু করে রাষ্ট্র পর্যন্ত বিস্তৃত, তাই সমাজ ও রাষ্ট্র সংক্রান্ত কিছু মৌলিক আলোচনা দরকার।\nইসলামী রাষ্ট্র কী?\nসমাজ ও রাষ্ট্র সংক্রান্ত আলোচনার আগে ইসলামী রাষ্ট্র বলতে কী বুঝায়, তা নিয়ে আলোচনা হওয়া দরকার। ইসলামী রাষ্ট্র ব্যবস্থা বলতে এমন এক ধরনের কর্তৃত্বকে বুঝায়, যা ইসলামের তরফ থেকে প্রাপ্ত বিষয়গুলোকে সমাজ ও রাষ্ট্রে ধারণ, প্রয়োগ ও চর্চা করে এবং এগুলোকে প্রতিষ্ঠা করার জন্যে ক্ষমতা প্রাপ্ত হয়। প্রচলিত অর্থে ইসলামী রাষ্ট্র বলতে ইসলামপন্থী দল বা গ্রুপের ক্ষমতা গ্রহণকে বুঝায়।\nইসলামী রাষ্ট্র প্রতিষ্ঠা কি ফরজ?\nইসলামী রাষ্ট্র প্রতিষ্ঠা করা ইসলাম অনুসারীদের ওপর ফরজ কিনা – এ প্রশ্ন দিয়ে আলোচনাটা শুরু হতে পারে। এ ব্যাপারে বলা যায়, সংশ্লিষ্ট রাষ্ট্র বা দেশের সামাজিক ও রাজনৈতিক অবস্থার উপর ইসলামী রাষ্ট্র প্রতিষ্ঠার দায়িত্ব বা ফরজিয়াত নির্ভর করবে। পূর্বেই উল্লেখ করা হয়েছে, সংশ্লিষ্ট সমাজব্যবস্থারই পরিণতি ও প্রতিচ্ছবি হচ্ছে রাষ্ট্র, তাই কোনো সমাজ ইসলামী রাষ্ট্র গঠনের উপযুক্ত হলে ইসলামী রাষ্ট্র প্রতিষ্ঠার কর্মসূচি গ্রহণ করা সংশ্লিষ্ট সামাজিক আন্দোলনের জন্য অপরিহার্য। পক্ষান্তরে রাষ্ট্র গঠনের জন্যে যেখানকার সমাজ উপযুক্ত হয়ে ওঠেনি সেখানকার আন্দোলনের জন্য রাজনৈতিক কর্মসূচি গ্রহণ অনুচিত। বরং বিদ্যমান রাষ্ট্র ব্যবস্থার সাথে মানিয়ে নিয়ে সম্ভাব্য সকল দিক থেকে সামাজিক পুনর্গঠনের কাজকে যথাসম্ভব এগিয়ে নেয়া উচিত।\nসামাজিক পুনর্গঠন প্রক্রিয়ার ‘বটম-আপ এপ্রোচ’\nসামাজিক পুনর্গঠন প্রক্রিয়া সামাজিক আন্দোলনকে রাষ্ট্র ক্ষমতার দিকে পরিচালিত করে। বিশেষ কোনো পরিস্থিতিতে কোনো জনপদে বা জনগোষ্ঠীর জন্য ন্যূনতম মানে উপযোগী রাষ্ট্রব্যবস্থা কার্যকর নাও থাকতে পারে, কিন্তু পরিস্থিতি নির্বিশেষে জনগোষ্ঠী মাত্রেরই কোনো না কোনো ধরনে সমাজব্যবস্থার অস্তিত্ব অনিবার্য। সমাজের আকাঙ্খা ও আদলেই যেহেতু রাষ্ট্র গড়ে উঠে সেহেতু বিদ্যমান রাষ্ট্রব্যবস্থা নিরবচ্ছিন্নভাবে সমাজনির্ভর থাকে বা থাকতে বাধ্য। অতএব, যখনই কোনো রাষ্ট্রব্যবস্থা সমর্থনকারী সমাজব্যবস্থা হতে উল্লেখযোগ্যভাবে বিচ্ছিন্ন হয়ে পড়ে তখনই সেই রাষ্ট্রব্যবস্থা টিকে থাকার বৈধতা হারায়। এই দৃষ্টিতে রাষ্ট্রগঠন ও এর অব্যাহত অগ্রগতির এই এপ্রোচটা হলো নিচ থেকে গড়ে উঠে ক্রমান্বয়ে উপরের দিকে যাওয়া, ইংরেজিতে যাকে ‘বটম-আপ এপ্রোচ’ বলে। ঠিক যেভাবে একটা বিল্ডিং তৈরি হয় ও তা টিকে থাকে। যুক্তিবিদ্যার ভাষায় একে আরোহমূলক (inductive) পদ্ধতিও বলা যায়। একটি পিরামিড যেমন বৃহত্তর ভিত্তির উপরে দাঁড়িয়ে ক্রমান্বয়ে একটি চূড়ার দিকে ধাবিত হয়, ব্যাপারটা তেমন।\nশরীয়াহ বাস্তবায়নে ক্রমধারা\nইসলামী রাষ্ট্র সমাজের ভেতর থেকে ক্রমধারার (gradual process) মাধ্যমে গড়ে উঠবে। সমাজ যখন ইসলামকে ধারণ করবে, ইসলামী মতাদর্শ জনপ্রিয় পদ্ধতি হিসেবে প্রতিষ্ঠা পাবে, তখন তার ভিত্তিতে রাষ্ট্র গড়ে উঠবে। সহজ কথায়, সমাজ যদি ইসলাম মোতাবেক গড়ে উঠে তাহলে রাষ্ট্রও ইসলাম মোতাবেক গড়ে উঠবে।\n[আরো পড়ুন: ইসলামী শরীয়াহ বাস্তবায়নে ক্রমধারার অপরিহার্যতা]\nসুতরাং, সমাজ ও রাষ্ট্র সংক্রান্ত কোনো বিষয় কোরআন ও হাদীসে থাকলেই সেটি তাৎক্ষণিকভাবে বাস্তবায়ন করতে হবে, এমন নয়। দেখতে হবে, সংশ্লিষ্ট আইনটির পূর্ববর্তী ধাপটি উক্ত সমাজ কিম্বা রাষ্ট্রে ইতোমধ্যে প্রতিষ্ঠিত বা বাস্তবায়িত হয়েছে কিনা। কোনো আইনের প্রয়োগ হতে বিরত থাকা সেটির ফরজিয়াতকে (অপরিহার্যতা) বাতিল কিম্বা স্থগিত করা বুঝায় না। সামাজিক ও রাষ্ট্রীয় বিধানাবলী প্রয়োগের ক্ষেত্রে আল্লাহর রাসূল মুহাম্মদ (সা) যে ধরনের ক্রমধারা অবলম্বন করেছেন তা বিবেচনায় নিতে হবে।\nউম্মুল মুমিনীন আয়িশা (রা) বলেছেন, মদ হারাম ঘোষণার ব্যাপারে ক্রমধারা অবলম্বন করা না হলে লোকেরা মানতো না। চিন্তা করে দেখুন, রাসূল ও নবীদের পরে শ্রেষ্ঠতম মানবগোষ্ঠী তথা আসহাবে মুহাম্মদুর রসুলুল্লাহর (সা) মতো শ্রেষ্ঠতম ছাত্রদের জন্য ‘শ্রেষ্ঠতম শিক্ষকে’র প্রত্যক্ষ উপস্থিতি সত্ত্বেও যদি ক্রমধারা অবলম্বন অপরিহার্য হয়, তাহলে বর্তমানের শিক্ষকবিহীন দূর্বলতম ছাত্রদের অবস্থা কেমন হবে! প্রত্যক্ষ অহী তথা কোরআন নাযিল করার সময়ে আল্লাহ সুবহানুতায়ালা যে ধরনের ক্রমধারা অবলম্বন করেছেন, পরোক্ষ অহী বা হাদীসের ক্ষেত্রে রাসূলুল্লাহও (সা) সামাজিক রূপান্তর প্রক্রিয়ার ধারাবাহিকতার দিকে লক্ষ রেখেছেন। পূর্বাপর তথা ক্রমধারা অবলম্বন করা না হলে, এমনও হতে পারে অপেক্ষাকৃত কম গুরুত্বের করণীয়কে শিরোধার্য করে লোকেরা অধিকতর গুরুত্বপূর্ণ কোনো কাজকে অবহেলা করবে বা বাদ দিবে।\nঅতএব, নিরবচ্ছিন্নভাবে সমাজ ও শরীয়াহ পর্যবেক্ষণের মাধ্যমে এতদুভয়ের মধ্যে সমন্বয়কারী সামাজিক আন্দোলনসমূহ ও রাষ্ট্রীয় কর্তৃপক্ষকে বিশেষ (specific) কোনো বিষয়ে ফয়সালা দিতে হবে। হতে পারে, কোনো জনপদে একটা মিশ্র পরিস্থিতি বিরাজ করছে। কোনো কোনো দিক থেকে সমাজ মক্কী যুগে, আবার কোনো কোনো দিক থেকে মাদানী যুগে। বলাবাহুল্য, অনুকূল রাষ্ট্রব্যবস্থার অনুপস্থিতিতে সামাজিক আন্দোলনসমূহ এককভাবে এই দায়িত্ব পালন করবে। আর অনুকূল রাষ্ট্রব্যবস্থার উপস্থিতিতেও সামাজিক আন্দোলনসমূহ প্রয়োজনুসারে সহযোগিতা বা সমালোচনা অব্যাহত রাখবে।\n‘ইসলামী রাষ্ট্র’ অথবা আধুনিক গণতান্ত্রিক রাষ্ট্র\nইসলামপন্থীগণ ‘ইসলামী রাষ্ট্রের’ যে সর্বাত্মকবাদী তাত্ত্বিক কাঠামো দাঁড় করিয়েছে, তা পাশ্চাত্য শিক্ষা দ্বারা প্রভাবিত মানুষদের মধ্যে এক ধরনের ভীতি সৃষ্টি করেছে। বিশেষ করে আমেরিকায় টুইন টাওয়ারে হামলার পরে বিশ্বব্যাপী (ইসলামী) ‘সন্ত্রাসবাদের’ বিরুদ্ধে চলমান যুদ্ধের প্রেক্ষিতে বিষয়টি আরো বেশি প্রাসঙ্গিক হয়ে দাঁড়িয়েছে।\nরাজনীতি হলো বিশেষ ধরনের মুয়ামালাত\nএকজন ঈমানদারের সকল সৎকর্মই ইবাদাত। আল্লাহ তায়ালা বলেছেন,\nঅর্থ: আমি জ্বিন এবং মানুষকে ইবাদত ভিন্ন অন্য কোনো উদ্দেশ্যে সৃষ্টি করিনি। [সূরা যারিয়াত: ৫৬]\nপ্রাত্যহিক কাজকর্ম, প্রাকৃতিক কাজ, ঘুম, এমনকি স্বামী-স্ত্রীর সম্পর্ক – এই প্রত্যেকটা কাজ ইসলামের দৃষ্টিতে মুসলমানের জন্যে ইবাদত। এ সংক্রান্ত মুসলিম শরীফের একটি হাদীস হচ্ছে,\nعَنْ أَبِي، ذَرٍّ أَنَّ نَاسًا، مِنْ أَصْحَابِ النَّبِيِّ صَلّى اللهُ عَلَيْهِ وَسَلّمَ قَالُوا لِلنَّبِيِّ صَلّى اللهُ عَلَيْهِ وَسَلّمَ يَا رَسُولَ اللَّهِ ذَهَبَ أَهْلُ الدُّثُورِ بِالأُجُورِ يُصَلُّونَ كَمَا نُصَلِّي وَيَصُومُونَ كَمَا نَصُومُ وَيَتَصَدَّقُونَ بِفُضُولِ أَمْوَالِهِمْ قَالَ أَوَلَيْسَ قَدْ جَعَلَ اللَّهُ لَكُمْ مَا تَصَّدَّقُونَ إِنَّ بِكُلِّ تَسْبِيحَةٍ صَدَقَةً وَكُلِّ تَكْبِيرَةٍ صَدَقَةٌ وَكُلِّ تَحْمِيدَةٍ صَدَقَةٌ وَكُلِّ تَهْلِيلَةٍ صَدَقَةٌ وَأَمْرٌ بِالْمَعْرُوفِ صَدَقَةٌ وَنَهْىٌ عَنْ مُنْكَرٍ صَدَقَةٌ وَفِي بُضْعِ أَحَدِكُمْ صَدَقَةٌ قَالُوا يَا رَسُولَ اللَّهِ أَيَأْتِي أَحَدُنَا شَهْوَتَهُ وَيَكُونُ لَهُ فِيهَا أَجْرٌ قَالَ أَرَأَيْتُمْ لَوْ وَضَعَهَا فِي حَرَامٍ أَكَانَ عَلَيْهِ فِيهَا وِزْرٌ فَكَذَلِكَ إِذَا وَضَعَهَا فِي الْحَلاَلِ كَانَ لَهُ أَجْرٌ \nঅর্থ: আবু যর (রা) থেকে বর্ণিত। রাসূল (সা) এর কিছু সংখ্যক সাহাবী তাঁর কাছে এসে বললেন, হে আল্লাহর রাসূল! ধন সম্পদের মালিকেরা তো সব সওয়াব লুটে নিয়ে গেছে। কেননা, আমরা যেভাবে নামায পড়ি, তারাও পড়ে। আমরা যেভাবে রোযা রাখি, তারাও রাখে। কিন্তু তারা তাদের অতিরিক্ত সম্পদ দান করে সওয়াব লাভ করছে, অথচ আমাদের পক্ষে তা সম্ভব হচ্ছে না। নবী (সা) বললেন, আল্লাহ তায়ালা কি তোমাদের এমন অনেক কিছু দান করেননি! যা সদকা করে তোমরা সওয়াব পেতে পারো? আর তা হলো প্রত্যেক তাসবীহ (সুবহানাল্লাহ) একটি সদকা, প্রত্যেক তাকবীর (আল্লাহু আকবার) একটি সদকা, প্রত্যেক তাহমিদ (আলহামদুলিল্লাহ) একটি সদকা, প্রত্যেক লা-ইলাহা ইল্লাল্লাহ বলা একটি সদকা, প্রত্যেক ভালো কাজের আদেশ ও উপদেশ দেয়া একটি সদকা এবং মন্দ কাজ থেকে নিষেধ করা ও বাধা দেয়া একটি সদকা। এমনকি তোমাদের শরীরের অংশে অংশে সদকা রয়েছে। অর্থাৎ স্ত্রীর সাথে সহবাস করাও একটি সদকা। সাহাবীগণ বললেন, হে আল্লাহর রাসূল! আমাদের কেউ তার কাম-প্রবৃত্তিকে চরিতার্থ করবে আর এতেও তার সওয়াব হবে? তিনি বললেন, তোমরা বলো দেখি, যদি তোমাদের কেউ তা হারাম কাজে (যিনা) ব্যবহার করতো তাহলে কি তার গুনাহ হতো না? অনুরূপভাবে যখন সে তা হালালভাবে ব্যবহার করবে তাতে তার সওয়াব হবে। [সহীহ মুসলিম, কিতাবুয যাকাত]\nইবাদতের এই বৃহত্তর ব্যাখ্যার সাথে সাথে ইবাদতের একটা বিশেষ তাৎপর্যও ইসলামে রয়েছে। সে অনুযায়ী ইবাদতকে দুই ভাগ করা হয়েছে– ইবাদত ও মুয়ামালাত। যে ইবাদতগুলো সমাজের সাথে সম্পর্কিত, নিছক ব্যক্তিগত নয়; সেগুলো হচ্ছে মুয়ামালাত (social/public dealings)। আর যেগুলো নিছক ব্যক্তিগত, সেগুলো হচ্ছে ইবাদত (ritual)।\nইবাদতের ক্ষেত্রে নিয়ত (intention) এবং ঘোষণা (declaration) উভয়ই জরুরি। যেমন, নামাজ পড়ার সময় নিয়ত করতে হয়। পাশাপাশি তাকবীর, কেরাত, দরুদ- এগুলো যেভাবে বলা আছে, সেভাবেই পড়তে হয়। কিন্তু সামাজিক আচরণের (public dealings) ক্ষেত্রে এগুলোকে শর্ত করা হয়নি। যেমন, যাকাত দেওয়ার সময় ‘আমি যাকাত দিচ্ছি’ এটা বলা জরুরি নয়। কোনো অন্যায়ের প্রতিরোধ করার সময় এটা বলা জরুরি নয় যে, আল্লাহ বলেছেন অন্যায় প্রতিরোধ করতে, তাই আমি অন্যায় প্রতিরোধ করছি। অন্যায়ের প্রতিরোধ করলেই কিন্তু দায়িত্বটা পালন হয়ে যায়।\nএই আলোচনা থেকে ইবাদত ও মুয়ামালাতের পার্থক্য স্পষ্ট হয়েছে আশা করি। মুয়ামালাতের ব্যাখ্যা অনুযায়ী, politics বা রাজনীতি হচ্ছে সামাজিক আচরণ। তারমানে রাজনীতির জন্য নিয়ত জরুরি, ঘোষণাটা জরুরি নয়।\nইসলাম ভিন্ন অপরাপর মতাদর্শগুলোর একটা সুবিধা হলো, এগুলোর কোনো একটি অংশ বা প্রস্তাবনাকে বাদ দিয়েও উক্ত আদর্শের বাদবাকি অংশকে গ্রহণ করা যায় বা সুবিধামতো সংশোধন করা যায়। অথচ তত্ত্বগতভাবে ত্রুটিহীন এবং প্রায়োগিক দিক থেকেও সম্পূর্ণ সুসামঞ্জস্য মতাদর্শ হিসেবে ইসলাম নিজেকে উপস্থাপন বা দাবি করে। অতএব, রাজনৈতিকতা ও রাষ্ট্রব্যবস্থা যদি মানবজীবনের কোনো না পর্যায়ে অনস্বীকার্য বিষয় হয়ে থাকে, এবং ইসলাম যদি মানুষের পূর্ণাঙ্গ জীবনবিধান হয়ে থাকে, তাহলে ইসলামে রাজনীতি থাকবে না কেন? যদি ইসলামী রাষ্ট্র গঠনকে বাদ দেয়া হয়, তাহলে ইসলামের তরফ থেকে সেটা আদৌ ঠিক থাকে কিনা? আলোচনার শুরুতে ‘সৎ কাজের আদেশ ও অসৎ কাজের নিষেধ’ সংক্রান্ত কোরআনের যে আয়াত উল্লেখ করা হয়েছে, সে আদেশকে তাহলে কিভাবে সমাজে প্রয়োগ করা হবে?\n‘ইসলামী রাষ্ট্র’ নাকি আধুনিক গণতান্ত্রিক রাষ্ট্র?\nইসলামপন্থীরা রাজনৈতিক কর্মকাণ্ডে অংশগ্রহণের ক্ষেত্রে স্বভাবতই ইসলামী নীতি-আদর্শের দ্বারা পরিচালিত হবে। কিন্তু তাদের এটা বলা জরুরি নয় যে, ইসলাম মোতাবেক এটি করা হচ্ছে। এখন প্রশ্ন উঠতে পারে, এই ব্যাপারটা কপটতা হয়ে যাচ্ছে কি না? আসলে তা হবে না। কারণ ইসলামপন্থীরা যা করছে, তারা তা কেন করছে? এর উপযোগিতা কি? এর যুক্তি কি? কিভাবে করবে? – এ বিষয়গুলো স্বচ্ছ। এ কাজের যুক্তিগুলো স্পষ্ট। আর এগুলো সমাজে এ জন্যই গৃহীত হবে যেহেতু তা সবচেয়ে বেশি যুক্তিপূর্ণ। আর কোনো ইসলামী আইন যদি সবচেয়ে বেশি যুক্তিপূর্ণ (better than any other alternative) হিসেবে সমাজে গ্রহণযোগ্যতা না পায়, তাহলে সমাজে জোর করে ওই আইন প্রয়োগ করা হবে হঠকারিতার (ফিতনা-ফাসাদ) নামান্তর।\nকোনো বিষয়ে সংশ্লিষ্ট সমাজের বিদ্যমান বাস্তবতায় যে বিকল্পগুলো থাকে, সেগুলো থেকে সমাজ যেটাকে সবচেয়ে ভালো মনে করে, সেটাকেই গ্রহণ করে। প্রশ্ন হচ্ছে, আসলেই যেটা শ্রেষ্ঠ, সেটাকেই গ্রহণ করছে নাকি অন্য একটাকে শ্রেষ্ঠ মনে করে তা গ্রহণ করছে?\nএকটা মতাদর্শের অনুসারী হিসেবে যদি কেউ মনে করে, তার অনুসারিত মতাদর্শের কর্মপন্থাই সবচেয়ে ভালো, কিন্তু সমাজের লোকেরা তা বুঝছে না; সেক্ষেত্রে তাদেরকে এর যৌক্তিকতা তুলে ধরতে হবে। যা ভালো বা অধিক কল্যাণকর, সেটা তার নিজ গুণেই প্রকাশিত হয়। একটা পাত্রে রাখা পানিতে বালুকণা থাকলে যেমন এক পর্যায়ে তা তলানীতে পড়ে যায়; তেমনি যা মিথ্যা, অকল্যাণকর ও ক্ষতিকর; সেটা এক সময় তলিয়ে যাবে। আল্লাহ তায়ালা কোরআনে বলেছেন,\nجَاءَ الْحَقُّ وَزَهَقَ الْبَاطِلُ ۚ إِنَّ الْبَاطِلَ كَانَ زَهُوقًا\nঅর্থ: সত্য সমাগত, মিথ্যা অপসৃত। মিথ্যার পরাজয় অবশ্যম্ভাবী। [সূরা বনী ইসরাইল: ৮১]\nবলে রাখা ভালো, সমাজে কোনো আইনই স্বতঃস্ফূর্তভাবে গৃহীত হয় না। আইনকে সব সময় সমাজের লোকদের উপর প্রয়োগ করতে হয়। প্রশ্ন হচ্ছে, সমাজ নতুন কোনো আইনের জন্য প্রস্তুত কি না? নতুন আইনের জন্য প্রস্তুত হওয়ার বিভিন্ন মাত্রা আছে। তারমধ্যে একটা মাত্রা হচ্ছে, সমাজের সবাই উপলব্ধি করবে, এই আইনটা তাদের দরকার। অতঃপর এক প্রকারের গণসম্মতির প্রেক্ষিতে নির্দিষ্ট ধরনের কোনো আইন বলবৎ হবে। নতুন আইন গ্রহণ করার জন্য সমাজকে সব সময় উপযোগীও হতে হবে। এই উপযোগিতা সবার ঐক্যমতের ভিত্তিতে হতে পারে। কিংবা আইনের যৌক্তিক প্রাধান্য প্রতিষ্ঠার মাধ্যমে তা বাস্তবায়নের পথ সুগম হতে পারে।\nইসলামকে যারা তত্ত্ব এবং প্রায়োগিক দিক থেকে সর্বাপেক্ষা ভালো মনে করে, তারাই হচ্ছেন মুসলমান। যারা এমনটি মনে করবে না, তারা মুসলমান নয়। তাহলে রাষ্ট্রীয় পর্যায়ে অমুসলিমরা মুসলমানদের এইসব ব্যাপার কেন মানবে? তারা এগুলো এ জন্যই মানবে, যদি এগুলো তাদের কাছে better than any other alternative মনে হয়। এ জন্য মুসলমানদের দায়িত্ব হচ্ছে, ইসলাম সবচেয়ে বেশি যুক্তিপূর্ণ- এ বিষয়টা বাস্তবসম্মতভাবে তুলে ধরা। তা করতে ব্যর্থ হলে মুসলমান হিসেবে তারা নিজেদের সামাজিক ও রাজনৈতিক দায়িত্ব পালনে ব্যর্থ বলে গণ্য হবে।\nসমাজের জন্যে কল্যাণকর লক্ষ্যসমূহ সুসমন্বিতভাবে পূরণ করার জন্যই ইসলামভিত্তিক রাষ্ট্রব্যবস্থা অর্থে ‘ইসলামী রাষ্ট্র’। সেই লক্ষ্যগুলো যদি কোনো রাষ্ট্রের প্রয়োগের মধ্যে থাকে কিন্তু নামের মধ্যে (ইসলাম) নাও থাকে, তাহলে সে রাষ্ট্রকে ইসলামসম্মত বলা যায়। সত্যিকার অর্থেই টলারেন্ট বা ব্যালেন্সড কোনো সিভিল স্টেট এর উদাহরণ হতে পারে। অবশ্য গণতান্ত্রিক রাষ্ট্র বা সিভিল স্টেট মানেই যে ইসলামের জন্য সহনশীল হবে, এমন নয়। কোনো কোনো গণতান্ত্রিক রাষ্ট্রে কোনো নির্দিষ্ট মতাদর্শ, ধর্ম বা ইসলামের প্রতি বিদ্বেষ থাকে। যদিও তারা অর্থনৈতিকভাবে অনেক উন্নত বা সাংস্কৃতিকভাবে অনেক আধিপত্যশীল, কিন্তু তাদের এই নেতিবাচকতার কারণে রাষ্ট্রটিকে ভারসাম্যহীন বলা যায়। অর্থনৈতিকভাবে উন্নত বা সাংস্কৃতিকভাবে আধিপত্যশীল হওয়াই কিন্তু একটা রাষ্ট্র ব্যবস্থার পরিপূর্ণতার সবটুকু নয়। যদিও এ দুটো হচ্ছে অপরিহার্য শর্ত।\nতাহলে যে সিভিল স্টেটে কোনো বিশেষ জাতি, ধর্ম, বর্ণ বা গোষ্ঠীর প্রতি বিদ্বেষ নাই, সে হিসেবে ইসলামের প্রতিও কোনো বিদ্বেষ নাই, যেখানে জনকল্যাণকে সার্বিকভাবে নিশ্চিত করা হয়েছে, ন্যায় বিচারকে যথাসম্ভব পালন করা হচ্ছে; সে ধরনের একটা সাধারণ গণতান্ত্রিক রাষ্ট্র ইসলামী রাষ্ট্র হিসেবে গ্রহণযোগ্য হতে পারে। আর আমাদের প্রচলিত ধারণায় ইসলামী রাষ্ট্র ব্যবস্থার যে রূপ আমরা কল্পনা করি, তা হচ্ছে এই ধরনের রাষ্ট্র ব্যবস্থার বিবর্তন বা উন্নয়নগত দিক থেকে এর পরিপূর্ণতার উচ্চতম ধাপ। কিন্তু মনে রাখতে হবে, রাষ্ট্র প্রতিষ্ঠা করা বা ইসলামী রাষ্ট্র প্রতিষ্ঠা করা – এর কোনোটাই মুসলমানের চূড়ান্ত লক্ষ্য নয়। চূড়ান্ত লক্ষ্য হচ্ছে ন্যায়ের প্রতিষ্ঠা, অন্যায়ের নিষেধ এবং মানুষ-জগত-জীবন-বাস্তবতা – এ সকল বিষয়ে মানুষের বুদ্ধিবৃত্তিক, আধ্যাত্মিক, অর্থনৈতিক কল্যাণ সাধনের মাধ্যমে মানুষ এবং জীবজগতের সমন্বয়ে সুসামঞ্জস্যপূর্ণ বিশ্বব্যবস্থা গড়ে তোলা। এ লক্ষ্য পূরণের জন্য রাষ্ট্রীয় পর্যায়ে সিভিল স্টেট হচ্ছে অনুমোদনযোগ্য সর্বনিম্ন পর্যায় (permissible lowest stage) এবং ইসলামিক স্টেট হচ্ছে সর্বোচ্চ পর্যায় (highest stage)।\nআলোচনার সুবিধার্থে একটা স্টেট স্কেলের কথা ভাবা যেতে পারে। যেটিতে ইসলামী রাষ্ট্রের বিভিন্ন মাত্রা দেখানো হয়েছে। এটি এমন একটা স্কেল, যার মাঝখানে শূন্য (০) পয়েন্ট আছে। স্কেলের এক পাশে -১, -২, -৩, -৪… অর্থাৎ ইসলামের জন্য সমাজ প্রতিকূল হওয়ার চূড়ান্ত পর্যায় হলো complete jaheliah । আর বিপরীত দিকে ১, ২, ৩, ৪… অর্থাৎ ইসলামের জন্য সমাজ ও রাষ্ট্রের আনুকূল্য বেড়ে যাওয়ার সর্বোচ্চ পর্যায় হলো state run by Prophet ।\nরাসূল (সা) মদিনাকে কেন্দ্র করে যে রাষ্ট্র ব্যবস্থা গড়ে তুলেছিলেন, সেটা হলো ইসলামী রাষ্ট্রের একটা পরিপূর্ণ ও সর্বোচ্চ নমুনা। আর এর উল্টোটি হলো যেখানে কল্যাণ, ভালো, ন্যায়নীতির কোনো কিছুই বিন্দুমাত্র হাজির নেই। অর্থাৎ তাকে জাহেলিয়াত বলা যেতে পারে।\nমূল আলোচনাটা হলো, যেখানে ভারসাম্যপূর্ণ অবস্থান অর্থাৎ ইসলামের প্রতি কোনো বিদ্বেষ নাই, আবার সমাজটা ইসলাম মোতাবেকও গড়ে উঠছে না এবং ইসলামের পরিচিতিও সেখানে নাই; তাহলে কি সেই সমাজটা শূন্য? সেখানে কি কোনো নীতি-আদর্শ নাই? অথচ সমাজ কখনোই শূন্য থাকে না। সমাজ সব সময় কোনো না কোনো নীতি বা মতাদর্শের আলোকে চলে। ইসলামের দিক থেকে দেখলে, যে রাষ্ট্রে একটা ব্যালেন্সিং সিচুয়েশন রয়েছে অর্থাৎ যেখানে ইসলাম বিদ্বেষ নাই এবং ইসলামের জন্য কোনো বাধা নাই; সেই রাষ্ট্রকে একটা গ্রহণযোগ্য সিভিল স্টেট হিসেবে বিবেচনা করা যায়। এ ধরনের রাষ্ট্র ইসলামী রাষ্ট্র ব্যবস্থার প্রাথমিক স্তর হিসেবে অনুমোদনযোগ্য হতে পারে।\nআবার কোনো রাষ্ট্রে মুসলিমদের জন্য ইসলামী দণ্ডবিধি, অমুসলিমদের জন্য তাদের স্বধর্মীয় দণ্ডবিধি এবং ধর্মে অবিশ্বাসীদের জন্য স্বতন্ত্র দণ্ডবিধি প্রয়োগ করার মতো পরিস্থিতিতে ইসলামী রাষ্ট্র ব্যবস্থা আরেক ধাপ উচ্চস্তরে উন্নীত হয়েছে বলা যাবে। এভাবে এক পর্যায়ে ইসলামের সামাজিক ও রাষ্ট্রীয় নীতি-আদর্শকে আরো ব্যাপকভাবে অর্থাৎ উন্নততর বিবেচনা করে নিজেদের জন্য সাধারণ আইন হিসেবে গ্রহণ করলে, সেই সমাজ ও রাষ্ট্র আরো উন্নত স্তরের হিসেবে বিবেচিত হবে। এই প্রক্রিয়ার সর্বোচ্চ পর্যায় হচ্ছে রাসূল (সা) মদীনায় যে রাষ্ট্র প্রতিষ্ঠা করেছিলেন, সে রাষ্ট্র কিম্বা সে ধরনের কোনো সম্ভাব্য রাষ্ট্র ব্যবস্থা।\nইসলামী রাষ্ট্রের কোনো একক রূপ (model) নাই\n‘ইসলামী রাষ্ট্র’ একক কোনো ব্যাপার নয় যে, এটা আছে কিম্বা নাই। বরং এর অনেকগুলো পর্যায় বা ধরন হতে পারে। balancing situation বা প্রতিসম অবস্থা (zero level) থেকে শুরু করে রাসূল (সা) পরিচালিত রাষ্ট্র পর্যন্ত ইসলামী রাষ্ট্রের নানা রূপ রয়েছে। এমনকি স্বয়ং রাসূল (সা) মদীনায় যে ইসলামী রাষ্ট্র প্রতিষ্ঠা করেছিলেন, তারও বিভিন্ন ধাপ বা পর্যায় ছিলো। মদীনা রাষ্ট্রের প্রাথমিক পর্যায়ে সে সব আইন কার্যকর ছিলো না, যেগুলো শেষ দিকে চালু হয়েছিলো। এই বিবর্তন প্রক্রিয়ায় মদীনা রাষ্ট্র তার প্রাথমিক সময়কালে ইসলামী ছিলো না, এমনটা কিন্তু নয়। বরং সর্বাবস্থায়ই তা ইসলামী রাষ্ট্র হিসেবে ছিলো। তবে পার্থক্যটা হলো গুণগত।\nসিদ্ধান্ত গ্রহণ প্রক্রিয়া\nকোনো সংগঠন, ইসলামভিত্তিক সামাজিক আন্দোলন, প্রশাসন বা রাষ্ট্রের সিদ্ধান্ত গ্রহণ প্রক্রিয়ায় ‘কার্যকর জনসম্পৃক্ততার’ বৈশিষ্ট্য থাকা অপরিহার্য। কোনো বিষয়ে সংশ্লিষ্ট বিশেষজ্ঞরাই সাধারণত সিদ্ধান্ত নেবেন। যারা বিশেষজ্ঞ নন, কিন্তু বিষয়ের সাথে সামগ্রিকভাবে সংশ্লিষ্ট, তারা উক্ত বিষয়ে সিদ্ধান্ত গ্রহণ প্রক্রিয়ায় সময়ে সময়ে এবং সামগ্রিকভাবে অংশগ্রহণ করবেন।\nসিদ্ধান্ত গ্রহণ প্রক্রিয়ায় ভারসাম্য বজায় রাখতে তিনটা বিষয় বিবেচনায় রাখতে হবে। যথা:\n২. নেতৃত্ব ও\nআল্লাহ তায়ালা কোরআনে বলেছেন–\nاِتَّخَذُوا أَحْبَارَهُمْ وَرُهْبَانَهُمْ أَرْبَابًا مِنْ دُونِ اللَّهِ\nঅর্থ: এ লোকেরা আল্লাহকে বাদ দিয়ে তাদের আহবার (পণ্ডিত) ও রুহবানদেরকে (সন্ন্যাসী) নিজেদের রব হিসাবে গ্রহণ করেছে। [সূরা তওবা: ৩১]\nএই আয়াতের তাৎপর্য হলো, বিশেষায়িত জ্ঞানের অপরিহার্যতা সংক্রান্ত কোরআন-হাদীসের অকাট্য বর্ণনাসমূহের (নস্) বা ‘মাযহাব মেনে চলা’র প্রয়োজনীয়তার ভুল ব্যাখ্যা করে আলেম সমাজের ওপর নিজেদের সোপর্দ করে দেয়া যাবে না। অপরদিকে, প্রত্যেক ব্যক্তির পক্ষে সব বিষয়ে বিশেষজ্ঞ হওয়াও সম্ভব নয়। এক্ষেত্রে বাস্তব জীবনে আমরা যা করি, তাই করতে হবে। যেমন, ডাক্তারের কাছে যখন আমরা যাই তখন ডাক্তারের ডাক্তারিবিদ্যাকে আমরা যাচাই করি না। কিন্তু তিনি আসলে ডাক্তার কি না, চিকিৎসা প্রদানের উপযুক্ত কি না – এসব বিষয় আমরা বিবেচনা করি।\nস্মরণ রাখতে হবে, ইসলাম অনুসারে প্রত্যেকেই নিজ নিজ বিষয়ে দায়িত্বশীল বিধায় ইহকালীন ও পরকালীন জবাবদিহিতাও সর্বাবস্থায়ই ব্যক্তিগত। সমস্যা হলো, মানুষ ক্ষমতাপ্রয়োগ ও প্রাপ্তির দাবিকে যথাসম্ভব সম্প্রসারিত করলেও স্বীয় দায়-দায়িত্বের কর্মক্ষেত্রকে ন্যূনতম মানেরও নিচে সীমিত করার চেষ্টা করে। পবিত্র কোরআনের সূরা তাকাসুরের শেষ আয়াতে বলা হয়েছে,\nঅর্থ: অতঃপর অবশ্যই সেদিন তোমাদের (প্রত্যেককে) নিয়ামত সম্পর্কে জিজ্ঞাসা করা হবে।\nতাহলে দেখা যাচ্ছে, সত্যিকার অর্থে কোনো এক ব্যক্তির পক্ষে সকল বিষয়ে বিশেষজ্ঞ হওয়া এবং সিদ্ধান্ত গ্রহণ করা সম্ভব নয়। তাই আমাদেরকে নির্ভর করতে হয়। তবে তা করতে গিয়ে সর্বদা চোখ-কান খোলা রাখতে হবে; যেন বিনা শর্তে কাউকে মেনে নেওয়ার মতো শিরকের সমস্যা না ঘটে।\nপ্রচলিত ইসলামী সংগঠন ও আন্দোলনসমূহে নেতৃত্ব ও আনুগত্যের ভারসাম্যের ওপর জোর দেয়া হয়। অথচ ভারসাম্য হওয়া বা না হওয়ার প্রসঙ্গ আসে এমন বিষয়ের মধ্যে, যাদের পারস্পরিক সম্পর্ক প্রাসঙ্গিক (occasional)। Q এবং U – এর মতো যেসব বিষয়ের মধ্যকার সম্পর্ক অপরিহার্য (necessary), সেসব বিষয়ে ভারসাম্য থাকা না থাকার প্রসঙ্গ বা দাবি একটি অপ্রয়োজনীয় দ্বিরুক্তি (redundancy)। তাই নেতৃত্ব ও আনুগত্যের সাথে ভারসাম্যের বিষয় হলো যথোচিত পরামর্শ। আনুগত্যের ওপর মাত্রাতিরিক্ত ও একপেশে গুরুত্বারোপের ফলে পরামর্শের বিষয়টি অকার্যকর (over-shadowed) হয়ে পড়ে। যার ফলে সিদ্ধান্ত গ্রহণে ভারসাম্য বজায় থাকে না। এ জন্য নেতৃত্বের দুদিকে দুটি ব্যাপার সমানভাবে থাকতে হবে – নিরবচ্ছিন্ন পরামর্শ এবং আনুগত্য।\nকোরআন শরীফে বলা হয়েছে,\nঅর্থ: তোমরা ভালো ও তাকওয়ার কাজে পরষ্পরকে সহযোগিতা করো। পাপ ও সীমালঙ্ঘনমূলক কাজে পরস্পরের সহযোগিতা করো না। [সূরা মায়েদা : ২]\nরাসূলুল্লাহর (সা) একটি হাদীসে বলা হয়েছে,\nعَنْ طَارِقِ بْنِ شِهَابٍ، أَنَّ رَجُلاً، سَأَلَ النَّبِيَّ صلى الله عليه وسلم وَقَدْ وَضَعَ رِجْلَهُ فِي الْغَرْزِ أَىُّ الْجِهَادِ أَفْضَلُ قَالَ كَلِمَةُ حَقٍّ عِنْدَ سُلْطَانٍ جَائِرٍ\nঅর্থ: হযরত তারিক বিন শিহাব (রা) থেকে বর্ণিত, ঘোড়ার রেকাবে পা রেখে এক লোক রাসূলকে (সা) প্রশ্ন করলো, সর্বোত্তম জিহাদ কোনটি? তিনি বললেন, অত্যাচারী শাসকের মুখের উপর হক কথা বলা। [সুনানে নাসাঈ]\nবিশেষায়িত ও সাধারণ পরামর্শ প্রক্রিয়ার উদাহরণ দেয়া যায় এভাবে– পৃথিবী নিজের কক্ষপথে ঘুরে, পাশাপাশি সূর্যের কক্ষপথেও ঘুরে। একইভাবে বিশেষজ্ঞগণ নিজেরা নিজেদের মধ্যে আলোচনা করে সিদ্ধান্ত গ্রহণ করবে। পাশাপাশি তারা সাধারণ মানুষের জবাবদিহিতার মধ্যে নিজেদেরকে সোপর্দ করবে। সিদ্ধান্ত গ্রহণ প্রক্রিয়ায় যদি পরামর্শ, নেতৃত্ব এবং আনুগত্যের মধ্যে এভাবে সমন্বয় করা যায়; তাহলেই কোনো দল, সংগঠন, সামাজিক আন্দোলন বা রাষ্ট্রের পক্ষে সর্বদা সঠিক সিদ্ধান্ত গ্রহণ করা সম্ভব হবে।\nসিদ্ধান্ত গ্রহণকারী কর্তৃপক্ষকে সঠিক পথে রাখার জন্য আদর্শগত তাত্ত্বিক বিষয়গুলোর বাঁধন ছাড়া অন্য কোনো কর্তৃপক্ষ না থাকলে বা তেমনভাবে কার্যকর না থাকলে, হতে পারে, ‘উলিল আমর’ তথা সিদ্ধান্ত গ্রহণকারী কর্তৃপক্ষ একটু একটু করে এক পর্যায়ে ব্যাপকভাবে আদর্শচ্যুতির শিকার হবেন। এ ধরনের আদর্শিক বিচ্যুতির সাধারণ (common) বহিঃপ্রকাশ হলো স্বৈরতান্ত্রিকতা। অতএব, প্রত্যেক কর্তৃপক্ষই তিনটি কর্তৃপক্ষের অধীন: (১) সংশ্লিষ্ট আদর্শিক নির্দেশ ও নির্দেশনা, (২) ঊর্ধ্বতন কর্তৃপক্ষ ও (৩) অধস্তন জনগণ।\nগুচ্ছ পদ্ধতির সংগঠন কাঠামো\nপ্রচলিত সংগঠন কাঠামোর বৈশিষ্ট্য হচ্ছে কেন্দ্রীভূত। কিন্তু সামাজিক আন্দোলনের প্রস্তাবিত সংগঠন কাঠামো হচ্ছে বিকেন্দ্রীভূত এবং গুচ্ছাকার। এ ধরনের সংগঠন কাঠামোর সহজ একটা উদাহরণ হলো মৌচাক। মৌচাকের কোনো কেন্দ্র নাই। এর প্রত্যেক প্রকোষ্ঠ একটা আরেকটার সাথে সম্পর্কিত। ফলে মৌচাকটি ক্রমান্বয়ে বড় হতে পারে। অথবা ধরা যাক, বিভিন্ন রং ও আকারের অনেকগুলো বেলুন একসাথে রাখা হয়েছে। বেলুনগুলোর প্রত্যেকটি স্বতন্ত্র হলেও সুতার একটি গিঁটের মাধ্যমে পরষ্পর সংযুক্ত।\nমৌচাকের পরষ্পর সংযুক্ত কিন্তু স্বতন্ত্র প্রকোষ্ঠ গুচ্ছের মতো কোনো সমাজ ও রাষ্ট্রে প্রতিটি সেক্টরে নানামুখী সামাজিক সংগঠন ও আন্দোলন গড়ে তুলতে হবে। এই সব স্বতন্ত্র ব্যক্তি বা গ্রুপগুলোর সৃজনশীলতা ও দায়বোধের সর্বোচ্চ মাত্রার বিকাশকে বিবেচনা করলে সামাজিক আন্দোলনে ব্যক্তি-উদ্যোগের (individual’s entrepreneurship) দিকটাকে সর্বাধিক গুরুত্ব দিতে হবে। ইসলামসহ যে কোনো আদর্শনির্ভর সামাজিক আন্দোলনের জন্য এটি সমভাবে প্রযোজ্য।\nউল্লেখ্য, সামাজিক আন্দোলনের এই বিকেন্দ্রীভূত সাংগঠনিক কাঠামো প্রশাসনিক ক্ষেত্রে প্রযোজ্য নয়। প্রশাসনিক দিক থেকে কোনো সংগঠন, বিশেষ করে রাষ্ট্রীয় সংগঠনের ‘কমান্ড-লাইন’ অবশ্যই এককেন্দ্রিক হতে হবে। আল্লাহ তায়ালা বলেছেন,\nঅর্থ: হে ঈমানদারগণ! তোমরা আল্লাহ এবং তাঁর রাসূলের আনুগত্য করো। আর আনুগত্য করো তোমাদের মধ্যকার দায়িত্বশীলদেরকে। [সূরা নিসা : ৫৯]\nএখানে দায়িত্বশীল বলতে কোনো জনপদের সরকারী কর্মকর্তাকে বুঝানো হয়েছে। কোনো ইসলামী সংগঠনের নেতৃত্বসহ যে কোনো সংস্থা ও সংগঠনের নেতৃবৃন্দের হুকুম, ন্যায় লঙ্ঘন না হওয়া পর্যন্ত মান্য করা ওয়াজিব।\nব্যক্তি বা কোনো গ্রুপ নিজ নিজ আওতাধীন ক্ষেত্রে স্বতন্ত্রভাবে সামাজিক আন্দোলন করবে। প্রত্যেকটা স্বতন্ত্র সংগঠনের মধ্যে সর্বোচ্চ মাত্রায় প্রত্যক্ষ যোগাযোগ হতে পারে, কিন্তু তাদের মধ্যে পারস্পরিক সাংগঠনিক নির্ভরশীলতা যথাসম্ভব কম হওয়া উচিত। প্রচলিত সাংগঠনিক বৈশিষ্ট্যের অনেকটাই বিপরীত নতুন ধারার এই আন্দোলনে মানুষের আত্মপ্রীতির সহজাত বৈশিষ্ট্যকে বিশেষভাবে বিবেচনা করা হয়েছে। মানুষের এই সহজাত আত্মপ্রীতির ইতিবাচক বহিঃপ্রকাশ হলো সৃজনশীলতা। আল্লামা ইকবালের ‘খুদীতত্ত্বে’ আল্লাহর খলিফা হিসেবে ব্যক্তি-মানুষের এই অপরিমিত সম্ভাবনার বিষয়ে বিস্তারিত আলোচনা করা হয়েছে।\nকথা উঠতে পারে, এ ধরনের সাংগঠিক কাঠামোতে শক্তির সুসামঞ্জস্যতা না হয়ে এক ধরনের বিশৃঙ্খলা তৈরি হতে পারে। কিম্বা সাংগঠনিক ঐক্যবদ্ধতার বাধ্যবাধকতা ছাড়া বিকেন্দ্রীভূত সংগঠনগুলো কিভাবে সামাজিক শক্তি হিসেবে গড়ে উঠবে? এসব প্রশ্নের জবাব হলো, সংশ্লিষ্ট মৌলিক আদর্শগত বিষয়াদি এসব স্বতন্ত্র ও স্বাধীন সংগঠনগুলোর পারষ্পরিক যোগাযোগের ভিত্তি হবে। কারণ একই লক্ষ্যে পরিচালিত ব্যবস্থাগুলো সমধর্মী হতে বাধ্য। এর উদাহরণ হচ্ছে, নির্দিষ্ট একটি গন্তব্যে পৌঁছার উদ্দেশ্যে বিচ্ছিন্ন জনগোষ্ঠী যখন একই রাস্তায় অগ্রসর হয়, সবাই একই যানবাহনে না চড়া সত্ত্বেও তারা কিন্তু একই দিকে পরিচালিত হয়। পবিত্র কোরআনে আল্লাহ তায়ালা বলেছেন,\nঅর্থ: তোমরা সবাই মিলে আল্লাহর রজ্জুকে মজবুতভাবে আঁকড়ে ধরো এবং কখনো পরস্পর বিচ্ছিন্ন হয়ো না। [সূরা আলে ইমরান: ১০৩]\nব্যক্তি বা স্বতন্ত্র গ্রুপকেন্দ্রিক উদ্যোগের ফলে পারস্পরিক প্রতিদ্বন্দ্বিতা হবে। এর ফলে তাদের মধ্যে যোগ্যতা ও নেতৃত্ব গড়ে উঠবে এবং একজন আরেকজনকে ছাড়িয়ে যাবে। কোরআন শরীফে আল্লাহ তায়ালা বলেছেন,\nঅর্থ: সেই পথে তীব্র গতিতে ছুটে চলো যে পথ চলে গিয়েছে আকাশ ও পৃথিবীর সমান বিস্তৃত জান্নাতের দিকে এবং যা তৈরি করা হয়েছে খোদাভীরু লোকদের জন্য। [সূরা আলে ইমরান: ১৩৩]\nঅথচ সাংগঠনিক বাধ্যবাধকতার মধ্যে তীব্র গতিতে ছুটে চলা সম্ভব নয়। এক দড়িতে বাঁধলে ঘোড়াগুলো ছুটতে পারবে না। এমনকি কোনো ঘোড়ার গাড়িতে একাধিক ঘোড়া ব্যবহার করলে সেগুলোও পরষ্পরের সাথে বাঁধা থাকে না। এক ছাঁচে সবাইকে চালানোর চেষ্টা, বিশেষ করে, সামাজিক আন্দোলনের জন্য কখনো ভালো পদ্ধতি নয়। সওদাগরী জাহাজই কেবলমাত্র নির্দিষ্ট রুট অনুসারে চলে, যুদ্ধ জাহাজ নয়।\nসাংগঠনিক বাধ্যবাধকতার পরিবর্তে এই স্বতন্ত্র উদ্যোগগুলোর আদর্শিক বাধ্যবাধকতাই যখন মূখ্য বিষয় হিসেবে বিবেচিত হবে তখন সেগুলো নিষ্ক্রিয় ও সর্বাত্মকবাদী সংগঠনমুখীনতার পরিবর্তে আদর্শমুখী হিসাবে গড়ে ওঠবে। সংগঠন হচ্ছে এক ধরনের formal structure। এ ধরনের কাঠামোতে যখন কাউকে এক ধরনের মানের (standard) অধিকারী হিসেবে ঘোষণা দেয়া হয়, তখন বাস্তবে তাঁর ন্যূনতম মানের সর্বদা উপরে থাকার কথা। অথচ দেখা যায়, অধিকাংশ সনদপত্রধারী ‘শিক্ষিত’ আচার-আচরণ ও জ্ঞানগত মান প্রকৃতপক্ষে শিক্ষিত পর্যায়ে নাই। দেখা যায়, অনেক ‘আল্লামা’র সাথে জ্ঞানের কোনো দৃশ্যমান সংযোগ নাই। আদর্শের দোহাই দিয়ে তৎপরিবর্তে ‘আদর্শবাদী সংগঠন’ই প্রাধান্য পেলে জ্যামিতিক হারে ‘ক্যাডার বৃদ্ধি’ই ঘটে, বাঞ্ছিত সামাজিক উন্নয়ন ও পরিবর্তন ঘটে না।\nআল্লাহ তায়ালা বলেছেন,\nঅর্থ: তোমাদের মধ্যে সেই ব্যক্তি অধিক মর্যাদাবান, যিনি তাকওয়া সম্পন্ন। [সূরা হুজুরাত : ১৩]\nবলাবাহুল্য, নির্দিষ্ট কিছু বিষয়ে রিপোর্টভিত্তিক মানোন্নয়ন কখনো তাকওয়ার মাপকাঠি হতে পারে না। সর্বাবস্থায় ধৈর্যের শরয়ী সীমা যুদ্ধের ময়দান পর্যন্ত বিস্তৃত। ইসলামে ধৈর্যের এই অভিনব ব্যাপ্তির মতো তাকওয়ার সংজ্ঞাও অত্যন্ত ব্যাপক ও ব্যক্তির সামগ্রিক কর্মনির্ভর। প্রচলিত ইসলামী সংগঠনসমূহের কর্মনীতি এক অর্থে সুন্নতে রাসূলুল্লাহর (সা) সাথে সামঞ্জস্যশীল নয়। কেননা, কোনো ব্যক্তির ‘মান’ নির্ধারণ করার জন্য তার জীবনসঙ্গী, চলার পথের সাথী, প্রতিবেশী ও অধীনস্তদের মতামত ও মনোভাবকে শর্ত হিসেবে বলা হয়েছে।\nআর ইসলাম-পছন্দ সামাজিক আন্দোলন ও সংগঠনসূহের মধ্যে সময়ে সময়ে বিভিন্ন ইস্যুতে ঐক্য গড়ে ওঠবে। অর্থাৎ সংশ্লিষ্ট ইস্যুটা যখন শেষ হয়ে যাবে, তখন তারা আবার যার যার অবস্থানে ফিরে যাবে। একই আদর্শের অনুসারীদের কোনো কোনো দল এগিয়ে যাবে, অন্যরা তাদের ন্যায় সংগত সমালোচনা করবে। মানুষ একই মুখ বার বার বা দীর্ঘ সময় ধরে দেখতে চায় না। মানুষের অন্তর্গত এই বৈচিত্র্যপ্রিয়তা ও কর্তৃপক্ষবিরোধী (anti-establishment) মনোভাবের কারণে সকল ইসলামী শক্তিকে ঐক্যবদ্ধ করে ‘ক্ষমতায় যাওয়া’র বর্তমান প্রবণতা স্পষ্টতই ভুল। সারকথা হলো, সংগঠন ও আদর্শ যেন শেষ পর্যন্ত একাত্ম না হয়ে যায়, সে ব্যাপারে সজাগ থাকতে হবে।\nসর্বশেষ, প্রস্তাবিত সংগঠন কাঠামোর বিন্যাস-কাঠামোকে দুটি দৃশ্যমান উদাহরণের (visual model) মাধ্যমে উপস্থাপন করা যায়। ধরা যাক, দুটি ছবির প্রথমটিতে দেখা যাচ্ছে একটা বড় গাছ (single giant tree), যার অনেক শাখা-প্রশাখা আছে, কিন্তু আশপাশে আর কোনো গাছ নাই। সে একাই বেড়ে উঠেছে। ধর্মীয়, সামাজিক ও রাজনৈতিক অঙ্গনে সক্রিয় সংগঠন, প্রতিষ্ঠান ও আন্দোলনসমূহ উপর্যুক্ত giant tree model-এ পরিচালিত। এর সুবিধা হচ্ছে, চারদিকে সমানতালে সংগঠনের অনেক শাখা গড়ে ওঠে এবং কেন্দ্র থেকে এককভাবে তা নিয়ন্ত্রণ করা যায়। আর অসুবিধা হচ্ছে, এ রকম একটা এককেন্দ্রিক সংগঠন-বৃক্ষের শিকড়ে, গোঁড়ায় বা প্রধান কা-ে কোনো সমস্যা হলে তা ডাল-লতা-পাতাসহ পুরো বৃক্ষটিতে ছড়িয়ে পড়ে।\nএর পরিবর্তে এমন একটি ছবি কল্পনা করা যায়, যাতে রয়েছে নানা আকৃতির, বর্ণের ও অবস্থানের একটি বিস্তৃত বাগান (wide garden)। দেখা যাবে, এই বাগানের ছোট-বড় প্রত্যেক গাছই একই মাটি-আলো-বাতাস থেকে পুষ্টি গ্রহণ করে যার যার মতো বেড়ে উঠছে ও ফল দিচ্ছে। এখানে প্রত্যেকেই স্বাধীন হওয়ায় একটি গাছ ভেঙ্গে পড়লেও বাগান নষ্ট হয়ে যায় না। বরং নতুন নতুন আরো গাছ বেড়ে ওঠে।\nএই ওয়াইড গার্ডেন মডেলকে ভিত্তি ধরে যদি সামাজিক সংগঠন ও আন্দোলন গড়ে তোলা হয় তাহলে সেটা টেকসই হবে। দ্বিরুক্তি সত্ত্বেও বলা যায়, এই কর্মকৌশলের ফলে মানুষের সহজাত প্রকাশধর্মী প্রতিভা ও বৈচিত্র্যপ্রিয়তাকে পুরোপুরি কাজে লাগানো যাবে। সময়ের আবর্তনে যখন একটা আদর্শিক দলের চাহিদা ফুরিয়ে যাবে, তখন সমআদর্শের দলগুলো থেকে যোগ্যতর একটা দল সেই স্থান পূরণ করে নেবে। এতে দল বা সংগঠনের পরিবর্তন হলেও আদর্শ সমুন্নত থাকবে। সব ডিম একই ঝুড়িতে রাখার সমূহ বিপদ থেকে বাঁচা যাবে।\nআদর্শ এবং আদর্শের রূপায়ন হিসেবে যে সংগঠন, তাকে যদি আলাদা করা যায় এবং সংগঠন কাঠামো যদি প্লুরালিস্টিক ও ডাইভারসিফাইড করা যায়, তাহলে অবশ্যই একুশ শতকে একটি টেকসই সামাজিক আন্দোলন গড়ে ওঠা, সফল হওয়া ও টিকে থাকা সম্ভব। আদর্শিক চেতনা ভিন্ন সকল সামাজিক বিষয়কেই নমনীয় ও পরিবর্তনযোগ্য হিসাবে গ্রহণ করতে হবে।\nআরো পড়ুন: Social Movement from Islamic Perspective: Analysis & Proposals\nপূর্ববর্তীনারী অধিকার প্রসঙ্গে শরীয়াহর নির্দেশ বনাম নির্দেশনা\nপরবর্তীজামায়াতের সংস্কারবাদীদের উদ্দেশ্যে জরুরী এলান…\nমুহসিন আব্দুল্লাহ মার্চ ২২, ২০১৪\t|\t৭:৫০ অপরাহ্ন\nপরবর্তী পর্বগুলোর অপেক্ষায় থাকলাম ।\nsyed মার্চ ২২, ২০১৪\t|\t৭:৫৫ অপরাহ্ন\nপ্রেসেন্টেশনটির ভিডিও কি আছে?\nসহিদুল হক এপ্রিল ৬, ২০১৪\t|\t৮:১৭ পূর্বাহ্ন\nআপাতত, এই পর্ব শেষ করলাম।\nসামাজিক অসংগতির উদারহণ দিতে গিয়ে হিটলারের শাসনকালের সমাজের দৃষ্টান্ত তুলে ধরে “প্রতিবাদের অক্ষমতা”কে গুরুত্ব দিয়ে ইসলামী মতাদর্শের আলোকে সামাজিক আন্দোলনের যৌক্তিকতা তুলে ধরলেন।\nশুধু সামাজিক প্রতিবাদ হিসেবে নয় বরং মানুষের সৃষ্টিশীল ও উদ্ভাবনী শক্তির বিকাশের প্রচেষ্টার সামাজিক আন্দোলনও ইসলামী মতাদর্শের আলোকে সামাজিক প্রোগ্রামের আওতায় পরবে কিনা তা বোঝার জন্য সিরিজের পরবর্তি পর্বে গেলাম।\nসিরিজটি লিখার উদ্যোগ নেয়ার জন্য যাজাকাল্লাহ।\nযেভাবে ইন্টারেকশন করাকে আমি প্রেফার করি\nমোহাম্মদ মোজাম্মেল হক - জানুয়ারি ২০, ২০২১\nআপনি প্রতিপক্ষের কথাবার্তা মনোযোগ দিয়ে শুনছেন, এর মানে এই নয় যে আপনার নিজের কোনো পজিশন নাই। নিরপেক্ষ ও বস্তুনিষ্ঠ হওয়ার জন্য আপনার নিজস্ব কোনো...\nমোহাম্মদ মোজাম্মেল হক - আগস্ট ১৮, ২০২০\nTry to beatrend setter. At least, follow your own style. Don't beatrendy person. Social media trends are superficial, and only...\nভাষা, পরিভাষা, শব্দের সংবেদনশীলতা ও সমাজকর্মীদের দায়িত্ব\nমোহাম্মদ মোজাম্মেল হক - আগস্ট ৯, ২০২০\nআপনি কি নারী বলবেন? নাকি, রমণী বলবেন? যদি রমণী বলেন তাহলে কি তা দ্বারা ‘রমণযোগ্য কেউ’ এমনটি বোঝাচ্ছেন? যদি তা না-ও হয়ে থাকে, তবুও...


আমরা দান বা অনুগ্রহ চাইনি, বাবরি মসজিদ আমাদের বৈধ অধিকার : ওয়াইসি !! - Ekusher Bangladesh\nHome>Jana Ojana>আমরা দান বা অনুগ্রহ চাইনি, বাবরি মসজিদ আমাদের বৈধ অধিকার : ওয়াইসি !!\nJ A SuhagNovember 14, 2019\nবাবরি মসজিদ আমাদের বৈধ অধিকার। আমরা ভূমির জন্য লড়াই করিনি। আমরা দান কিংবা অনুগ্রহ চাইনি। আমাদের ভিক্ষুক ভাববেন না। আমরা দেশের সম্মানিত নাগরিক বলে মন্তব্য করেছেন সর্বভারতীয় মজলিস-ই-ইত্তেহাদুল মুসলিমিনের প্রধান আসাদউদ্দিন ওয়াইসি।\nভারতের ধর্মনিরপেক্ষ দলগুলো মুসলমানদের ধোঁকা দিয়েছে বলে দাবি করে সুপ্রিমকোর্টের রায় নিয়ে কংগ্রেসের প্রতিক্রিয়ারও নিন্দা জানিয়েছেন এ রাজনীতিবিদ। সমাজবাদী পার্টি, বহুজন সমাজবাদী পার্টি ও ন্যাশনালিস্ট কংগ্রেস পার্টির মতো কথিত ধর্মনিরপেক্ষ দলগুলোর নীরবতা নিয়েও প্রশ্ন তোলেন ওয়াইসি।\nএমপি ওয়াইস বলেন, আজ মুসলমানরা কী দেখতে পাচ্ছেন? সেখানে একটি মসজিদ ছিল, কয়েকশ বছর ধরে, সেটি ভেঙে গুঁড়িয়ে দেয়া হয়েছে। এখন সেখানে মন্দির নির্মাণের নির্দেশ দিয়েছেন আদালত। জমিটি এখন রাম লালার অধিকারে চলে যাবে।\nতিনি বলেন, ‘কোনো এক ব্যক্তি যদি আপনার বাড়ি ভেঙে ফেলেন, আপনি সালিশে গেলেন, কিন্তু বিচারক আপনার বাড়িটি তাকেই দিয়ে দিলেন, যিনি সেটি গুঁড়িয়ে দিয়েছেন। আর আপনাকে বিকল্প একখণ্ড ভূমি দিলেন। তখন আপনার কেমন লাগবে?’\nহায়দরাবাদের এই এমপির প্রশ্ন হচ্ছে- যদি মসজিদটি অবৈধভাবেই স্থাপিত হয়ে থাকে, তা হলে এল কে আদভানিসহ অন্যদের কেন বিচারের কাঠগড়ায় দাঁড় করানো হয়েছে। আর বৈধ জায়গায় হলে কেন সেই জমি তাকে দেয়া হলো।\nবিচার না মানায় যারা তার সমালোচনা করেন, তাদের তুলাধোনা করলেন ওয়াইসি। তিনি বলেন, রায়ের বিরোধিতা করার গণতান্ত্রিক অধিকার তার রয়েছে। মসজিদ নির্মাণে বিকল্প পাঁচ একর জমির প্রস্তাব দিয়ে মুসলমানদের অপমানিত করা হয়েছে বলে মনে করেন মজলিস-ই-ইত্তেহাদুলের এ নেতা।\n৩০ বছর ধরে মৃত স্বামীর অবসর ভাতা জমিয়ে তারই নামে একটি মসজিদ বানিয়েছেন স্ত্রী !!\nবাংলাদেশে প্রথমবারের মতো ফুটলো বিশ্বব্যাপী জনপ্রিয় ফুল টিউলিপ !!\nযেভাবে পাকিস্তানি প্রেমিককে বিয়ে করলেন বাংলাদেশি তরুণী !!\nওয়াটার বাসে সন্তান জন্ম – একসঙ্গে যে ২ সুখবর পেলেন বাবা-মা !!\nআমার তো এখনও বিয়ের বয়স হয়নি: জায়েদ খান\nযেসব শর্তে কাল থেকে মসজিদে নামাজ আদায় করা যাবে !!\nএবার মধ্যপ্রা‌চ্যের দেশ সৌ‌দি আর‌বে প্রথম এক ব্য‌ক্তি প্রাণঘাতী করোনায় আক্রান্ত !!\nরাজধানীতে র‌্যাব-পুলিশের সঙ্গে মাদ্রাসা ছাত্রদের ধাওয়া-পাল্টা ধাওয়া !!\nআজ ২৫/১২/২০১৯ তারিখ দিনের শুরুতেই দেখে নিন আজকের টাকার রেট কত !!\n২২ ফেব্রুয়ারি বিয়ের পিঁড়িতে বসছেন সৃজিত-মিথিলা !!\nমাগুরায় ভারতীয় সিরিয়াল দেখা নিয়ে কলহে গৃহবধূর আ’ত্মহ’ত্যা !!\nআগামীকাল পরীক্ষায় অংশগ্রহণ করছে সাড়ে ২০ লাখ শিক্ষার্থী !!\nওবায়দুল কাদেরের রক্তচক্ষুকে আমি ভয় পাই না – কাদের মির্জা !!\nউঠে যাওয়ার সময় পিএসজি কোচ কে যা বলেছিলেন মেসি!\nনামাজরত অবস্থাতেই জোরালো বি’স্ফোরণ মসজিদে – ইমামের মৃ’ত্যু !!\nই’রানের সঙ্গে দ্ব’ন্দ্বে জড়িয়ে এবার ‘ক্ষমতা’ হারাতে পারেন ট্রাম্প !!\nসাভারে বিয়ে বাড়িতে র‌্যাবের অভিযান, জরিমানা ৮০ হাজার !!\nজেনে নিন করোনা থেকে বাঁচতে আজহারী যে দোয়া পাঠ করতে বললেন !!


মুসলিম-জীবনের দায়ভার ও ব্যর্থ মুসলিম\nযে দায়িত্বটি সাক্ষ্যদানের\nমুসলিম জীবনে যেটি সর্বসময় অপরিহার্য তা হলো মহান আল্লাহতায়ালার পক্ষে সাক্ষ্যদান। সে সাক্ষ্যদানের উপর নির্ভর করে তার মুসলিম হওয়া ও না হওয়ার বিষয়টি। এ সাক্ষ্যটি স্রেফ মহান আল্লাহতায়ালার অস্তিত্বের পক্ষে নয়, বরং সেটি তাঁর সর্বময় সার্বভৌম কর্তৃত্ব, তিনিই যে একমাত্র উপাস্য, তার নির্দেশিত ইসলামই যে একমাত্র সঠিক ধর্ম, তাঁর আইনই যে একমাত্র বৈধ আইন এবং পবিত্র কোর’আনই যে জান্নাতে পৌঁছার একমাত্র পথ –সেগুলোর পক্ষেও সাক্ষ্য দেয়া। আরো সাক্ষ্য দিতে হয়, রাসূলে পাক হযরত মহম্মদ (সাঃ) হচ্ছেন তাঁর গোলাম ও রাসূল। ইসলামী পরিভাষায় এরূপ সাক্ষ্যদানকে বলা হয় শাহাদাহ। মুসলিম হতে আগ্রহী প্রতিটি ব্যক্তিকে এ কালেমায়ে শাহাদাহ পাঠ করতে হয়; নইলে মুসলিম হওয়ার চিন্তাও করা যায়না। মুসলিম জীবনে সকল বিপ্লবের উৎস হলো মহান আল্লাহতায়ালার পক্ষে অন্তরের গভীর থেকে এ সাক্ষ্যদান।\nমুসলিমের জীবনে জান্নাতে পথে রূপে যাত্রা শুরু হয় বস্তুত “কালেমায়ে শাহাদা” পাঠের মধ্য দিয়ে।শাহাদা তথা সাক্ষ্যদান একটি প্রবল বিশ্বাসের প্রতিধ্বনী। ঈমানদারকে আজীবন বাঁচতে হয় সে বিশ্বাস নিয়ে। সে বিশ্বাস হারানোর অর্থই বেঈমান বা কাফের হয়ে যাওয়া। মহান আল্লাহতায়ালার পক্ষে এরূপ সাক্ষ্যদানের মধ্যে ঈমানদার পায় তাঁর বাঁচার মূল এজেন্ডা ও মিশন। এর চেয়ে গুরুত্বপূর্ন কোন এজেন্ডা ও মিশন যে নেই –ঈমানদারকে বাঁচতে হয় সেরূপ একটি বলিষ্ঠ বিশ্বাস নিয়েও। এ বিশ্বাস থেকে সামনে হটলে সে আর মুসলিমই থাকেনা। নামায-রোযা, হজ্ব-যাকাতের ন্যায় ইবাদতগুলোর মূল কাজ হচ্ছে ঈমানদারের জীবনে সাক্ষ্যদানের সে সামর্থ্য-বৃদ্ধি। কিন্তু নামায-রোযা ও হজ্ব-যাকাত পালন করা সত্ত্বেও কোন ব্যক্তি যদি মহান আল্লাহতায়ালার সার্বভৌমত্ব ও তাঁর আইন পালনের চেয়ে কোন শাসক, দল বা পার্লামেন্টের সার্বভৌমত্ব ও আইনকে প্রাধান্য দেয় -তবে বুঝতে হবে তার ইবাদত মূল্যহীন। সে সাথে পোক্ত বেঈমানও।\nজনসম্মুখে সাক্ষ্যদাতার গুরুত্বটি প্রতি সমাজেই অপরিসীম। জনগণের আদালতে সত্যকে বিজয়ী করতে হলে তার পক্ষে সাক্ষ্যদানকারি চাই। সত্য যে প্রকৃতই সত্য এবং মিথ্যা যে প্রকৃতই মিথ্যা -সেটুকু বলার জন্যও তো লোক চাই। নইলে সমাজের সাধারণ মানুষ সত্যকে জানবে কেমনে? মিথ্যাকেই বা চিনবে কেমনে? সাক্ষ্যদানের সে কাজটি না হলে মিথ্যার নির্মূল ও সত্যের প্রতিষ্ঠাই বা কীরূপে হবে? মহান আল্লাহতায়ালার অস্তিত্ব ও কুদরত যে সত্য এবং তাঁর কোর’আনী বাণী যে সত্য – সে ঘোষণা দেয়া এবং সে সত্যের প্রতিষ্ঠায় তো সাহসী লোক চাই। মানব সমাজে সে কাজটি ফেরেশতাদের নয়; সেটি ঈমাদারদের। একাজের জন্যই তাঁরা মহান আল্লাহতায়ালার পক্ষ থেকে নিয়োগপ্রাপ্ত খলিফা। এবং এ মহান কাজের পুরস্কারটিও সর্বোচ্চ; সেটি জান্নাত। আল্লাহতায়ালার খলিফা রূপে মুসলিম জীবনে কাজে শুরু তাই শাহাদা বা সাক্ষ্যদান থেকে।\nআরবের বুকে সত্যের ঝান্ডা নিয়ে নবীজী (সাঃ) দাঁড়িয়েছিলেন বলেই অগনিত মানুষ সেদিন মহান আল্লাহতায়ালাকে চিনেছিলেন। চিনেছিলেন তাঁর দ্বীনকে। পেয়েছিলেন জান্নাতের পথ। মহান আল্লাহতায়ালার পক্ষে বলিষ্ঠ সাক্ষ্যদানের যে সূন্নত মহান নবীজী (সাঃ) পেশ করেছিলেন, সে সূন্নতকেই মহান সাহাবাগণ তাদের বাঁচার মূল লক্ষ্য ও মিশনে পরিণত করেছিলেন। এ মিশন নিয়ে বহু কষ্ট সয়ে বহু দুর্গম পাহাড়-পর্বত ও মরুভূমি পাড়ি দিয়ে তাঁরা বহু দেশে গেছেন। তাদের সে কোরবানীর ফলেই সেসব দেশের মানুষের পক্ষেও সত্যপথ-প্রাপ্তি সেদিন সম্ভব হয়েছিল। এবং তাতে সম্ভব হয়েছিল ইসলামে বিজয় এবং নির্মিত হয়েছিল সর্বকালের সর্বশ্রেষ্ঠ সভ্যতা। সমগ্র মানব জাতির ইতিহাসে আর কোন জনগোষ্ঠিই মহান আল্লাহতায়ালার নামকে বড় করতে এবং তাঁর দ্বীনকে প্রতিষ্ঠা দিতে নিজেদের অর্থ, রক্ত, সময়, মেধা ও সামর্থ্যের এরূপ বিনিয়োগ করেননি। এজন্যই তারা পরিচিতি পেয়েছেন সর্বকালের সর্বশ্রেষ্ঠ মানব রূপে। মহান আল্লাহতায়ালা যে তাঁদের কর্মে সন্তুষ্ট সে ঘোষণাটি তিনি দিয়েছেন পবিত্র কোর’আনে। এজন্যই সমগ্র মুসলিম উম্মাহর সামনে তারাই শ্রেষ্ঠ মডেল।\nমহান আল্লাহতায়ালা চান, তাঁর নিজের সত্য পরিচয় ও সত্য দ্বীন প্রতিটি দেশে পরিচিতি পাক ও বিজয়ী হোক। এবং পরাজিত হোক শয়তানের এজেন্ডা। এ কাজ তিনি ফেরাশতাদের দ্বারাও করতে পারতেন। করতে পারতেন নিজ কুদরত দ্বারাও। যে কুদরতের বলে চন্দ্র-সূর্য নিজ কক্ষপথ থেকে সামান্য ক্ষণের জন্যও বিচ্যূত হয় না, তেমনটি মানুষের জন্যও নির্ধারণ করতে পারতেন। কিন্তু সেটি হলে মানুষের জন্য পরীক্ষা ও পরীক্ষা পরবর্তী শাস্তি ও পুরস্কারের যে ব্যবস্থা রেখেছেন -সেটি অসম্ভব হতো। এ পৃথিবীটি তিনি সৃষ্টি করেছেন তাঁর শ্রেষ্ঠ সৃষ্টি মানবকে পরীক্ষার জন্য; ফেরেশতাদের জন্য নয়। তিনি চান, তাঁর সর্বশ্রেষ্ঠ মানুষকে নেয়ামত ভরা জান্নাত দিয়ে পুরস্কৃত করতে। একাজ ফেরেশতাগণ করলে মানব সন্তানেরা জান্নাতের হকদার হতো কোন যুক্তিতে?\nপরীক্ষায় পাশে সামর্থ্য বাড়াতে মানব জাতির উপর মহান আল্লাহতায়ালার অপার রহমতটি হলো, তিনি সত্যদ্বীনসহ লক্ষাধিক নবী-রাসূল পাঠিয়েছেন। কিতাব নাযিল করেছেন। কি ভাবে সে পরীক্ষায় পাশ করতে হয় ও জান্নাতের যোগ্য রূপে কিভাবে নিজেকে গড়ে তুলতে হয় -নবী-রাসূলদের কাজ ছিল সে জরুরি বিষয়গুলো শেখানো। এবং ঈমানদারদের কাজ হলো নবী-রাসূলদের যে শিক্ষাগুলোকে রাষ্ট্রের রাজনীতি, সংস্কৃতি ও জীবন-যাপনের রীতি-নীতিতে পরিণত করা। পবিত্র কোর’আনে মুসলিমদের উপর সে অর্পিত দায়িত্বের বর্ণনাটি এসেছে এভাবে: “ওয়া কাযালিকা জায়ালনাকুম উম্মাতাও ওসাতাল লি’তাকুনু শুহাদা’আ আলান্নাস ওয়া ইয়াকুনার রাসূলু আলায়কুম শাহিদা।” অর্থ: (হে মুসলিমগণ) অতঃপর এভাবে তোমাদেরকে প্রতিষ্ঠা করলাম সত্যপন্থি একটি উম্মাহ রূপে -যাতে তোমরা সাক্ষ্য দাও সমগ্র মানব জাতির উপর এবং রাসূল সাক্ষ্য দিবেন তোমাদের ব্যাপারে। -(সূরা বাকারা, আয়াত ১৪৩)।\nযে দায়ভারটি জিহাদের\nমুসলিম হওয়ার অর্থ শুধু মহান আল্লাহতায়ালাকে বিশ্বাস করা নয়, বরং তাঁর পক্ষে প্রতি জনপদে আমৃত্যু সাক্ষ্যদানকারি হয়ে যাওয়া। তাই অন্য কোন ধর্মবিশ্বাস বা মানুষের গড়া কোন মতবাদ ও আইনের অনুসারি হওয়াটি মুসলিম জীবনে অভাবনীয়। সেগুলির পক্ষে সাক্ষীদাতা হওয়াটি হারাম। ইসলামী আক্বীদার সাথে সেটি সুস্পষ্ট বেঈমানী। কারণ সাক্ষ্যদানের অর্থ তো সেগুলোকে সত্য বলে বিশ্বাস করা। তাই জাতীয়তাবাদ, বর্ণবাদ, সেক্যুলারিজম, রাজতন্ত্র, সমাজতন্ত্র, পুঁজিবাদ –এসব অনৈসলামিক মতবাদে বিশ্বাসী হওয়াটি ইসলামের সাথে সুস্পষ্ট গাদ্দারী। এরূপ গাদ্দারীতে বিজয়ী হয় শয়তান এবং পরাজিত হয় ইসলাম। মহান আল্লাহতায়ালার পক্ষে সাক্ষ্যদানের কাজটি হতে হয় পরিপূর্ণ; কোর’আনে ঘোষিত বিধানের কোন একটি বিষয়কে বাদ দেয়া এবং তার বিরুদ্ধে দাঁড়ানো হারাম। এবং সাক্ষ্যদানটি শুধু মৌখিক ভাবে দিলে চলে না; সেটিকে হতে হয় প্রতিটি কথা, কর্ম, লেখনি, বুদ্ধিবৃত্তি, রাজনীতি, শিক্ষা, সংস্কৃতি -এমনকি নিজের জীবন দিয়ে। কারণ, ঈমানের পরীক্ষাটি শুধু কথার নয়, আমলেরও। ইসলাম তাই শুধু মৌখিক বিশ্বাস চায় না, কোরবানীও চায়। কারণ, অন্যায় ও অসত্যের শয়তানী পক্ষটি কখনোই বিনাযুদ্ধে নিজেদের মিথ্যার ব্যবসাটি গুটিয়ে নিতে রাজি নয়। তারা চায়, তাদের মনগড়া মিথ্যার বিজয় এবং মানুষকে বিভ্রান্ত করার অব্যাহত সুযোগ। এটি নিশ্চিত করতেই তারা নিশ্চিহ্ন করতে চায় সত্যকে ও সকল সত্যপন্থিদের। মিথ্যাকে বাঁচাতে অতীতে তারা নবী-রাসূলদের মত মহামানবদেরও হত্যা করেছে। তারা যুদ্ধ করেছিল মহান নবীজী (সা:) ও তাঁর সাথীদের নির্মূলে। আরবের কাফেরগণ সে লক্ষ্যে বদর, ওহুদ, খন্দক, হুনায়ুনের ন্যায় রণাঙ্গণে বিপুল সংখ্যায় হাজির হয়েছিল। যুগ পাল্টায়, কিন্তু শয়তানী শক্তির এজেন্ডা ও স্ট্রাটেজী পাল্টায় না। ফলে মিথ্যার সাথে সংঘাত এড়ানোর পথ কখনো খোলা থাকে না। ফলে নবীজীর (সাঃ) ন্যায় অতি শান্তিপ্রিয় ব্যক্তির পক্ষেও যুদ্ধ এড়ানো সম্ভব হয়নি। তাই বাস্তবতা হলো, যেখানেই ঈমান, জিহাদ সেখানেই অনিবার্য। ফলে যে জীবনে জিহাদ নাই, বুঝতে হবে সে জীবনে ঈমানও নাই।\nশয়তানী শক্তির সাথে সংঘাতময় পরিণতির কথা মহাজ্ঞানী মহান আল্লাহপাকের চেয়ে আর কে বেশী জানেন? তাই পবিত্র কোর’আনে ঈমানের সাথে বার বার জিহাদ এবং সে জিহাদে জানমালের কোরবানীর কথাও বলা হয়ছে। যারা প্রাণ দেয় তারা পেশ করে মহান আল্লাহতায়ালার পক্ষে সর্বোচ্চ কোরবানী। তাদের সে কোরবানীতে মহান আল্লাহতায়ালা যে কতটা খুশী হন -সেটিরও বার বার প্রকাশ ঘটেছে পবিত্র কোর’আনে। মহান আল্লাহতায়ালার কাছে শহীদদের মর্যাদাই ভিন্ন; তাঁদেরকে মৃত বলাকে তিনি হারাম বলেছেন। তাঁদেরকে তিনি জান্নাতে প্রবেশ করাবেন বিনা হিসাবে। মানুষের জীবনে এর চেয়ে বড় সন্মান এবং বড় বিজয় আর কি হতে পারে? মহান আল্লাহতায়ালা এমন বিজয় দিতে চান প্রতিটি ঈমানদারকে। সে বিজয়কে সুনিশ্চিত করতেই মহান আল্লাহতায়ালা ইসলাম কবুলের সাথে সাথে প্রতিটি মুসলিমকে একটি পবিত্র অগ্রিম চুক্তিতে আবদ্ধ করেন। সেটি হলো জান্নাতের বিনিময়ে ঈমানদারের জানমাল ক্রয়ের চুক্তি। সে চুক্তিটির ঘোষণা এসেছে এভাবে: “ইন্নাল্লাহা আশতারা মিনাল মু’মিনিনা আনফুসাহুম ওয়া আমওয়ালাহুম বি আন্নালাহুমুল জান্নাহ। ইউকাতেলুনু ফি সাবিলিল্লাহি, ফাইয়াকতুলুনা ও ইয়ুকতালুন।” অর্থ: “নিশ্চয়ই আল্লাহ মু’মুনিদের জানমাল কিনে নিয়েছেন জান্নাতের বিনিময়ে। তারা আল্লাহর রাস্তায় যুদ্ধ করে এবং অতঃপর তারা নিহত হয় বা (শত্রুদের) হত্যা করে।” -(সুরা তাওবাহ, আয়াত ১১১)।\nনিরপেক্ষতা যেখানে হারাম\nঈমানদার হওয়ার অর্থই হলো মহান আল্লাহতায়ালার সাথে সম্পাদিত পবিত্র চুক্তির শর্ত নিয়ে বাঁচা। নইলে পুরা বাঁচাটাই হারাম পথে হয়। ভিন্ন ধর্ম, ভিন্ন মতবাদ বা ভিন্ন শক্তির পক্ষে যাওয়া দূরে থাক, মহান আল্লাহতায়ালার সাথে এরূপ চুক্তিবদ্ধ ব্যক্তি কি কখনো নিরপেক্ষ থাকার কথা ভাবতে পারে? তাতে ভঙ্গ হয় সে পবিত্র চুক্তি। তাতে মহান আল্লাহতায়ালার অবাধ্যতাই শুধু হয় না, চরম অবমাননাও হয়। এটি ইসলামের এতোই মৌলিক বিষয় যে ১৪ শত বছর পূর্বের নিরক্ষর বেদূঈনগণও সেটি ষোল আনা বুঝতেন। তারা জানতেন, মুসলিম হওয়ার অর্থই ইসলামের পক্ষ নেয়া। ফলে ইসলাম ও অনৈসলামের দ্বন্দে নিরপেক্ষ থাকার বিষয়টি তারা ভাবতেই পারেননি। সেক্যুলারিজম বা ধর্মনিরপেক্ষতার নামে মুসলিম বিশ্বে আজ যেটি প্রচলিত -সেটি নবীপাকের সময় যেমন ছিল না, তেমনি সাহাবায়ে কোরমের সময়ও ছিল না। এ মতবাদের জন্ম ইউরোপীয় অমুসলিমদের হাতে। সেটি জনজীবনে খৃষ্টান পাদ্রীদের অত্যাচার রুখতে। ইসলামের মৌলিক শিক্ষায় যারা অজ্ঞ, নবীজীর (সাঃ) সূন্নতের সাথে যারা অপরিচিত এবং সুস্পষ্ট ভাবেই যারা পথভ্রষ্ট -একমাত্র তারাই সেক্যুলার হতে পারে, কোন মুসলিম নয়। অপর দিকে যার জীবনে জিহাদ নাই, বুঝতে হবে মহান আল্লাহতায়ালার সাথে তার কোন চুক্তিবদ্ধতাও নাই। এমন ব্যক্তির চুক্তি শয়তানের সাথে। সে তখন নিজের অর্থ, শ্রম, সময়, মেধা এবং জানের বিনিময় করে ইসলামকে পরাজিত ও শয়তানী শক্তিকে বিজয়ী করার কাজে। দেশে দেশে ইসলাম পরাজিত তো এসব মুসলিম নামধারী শয়তানপন্থিদের কারণেই।\nমহান আল্লাহতায়ালার সুস্পষ্ট নির্দেশটি যেখানে তাঁর দ্বীনকে বিজয়ী করায় লক্ষে সাক্ষ্যদান, অর্থদান, শ্রমদান, মেধাদান, এমনকি প্রাণদানের –সেখানে ধর্মনিরপেক্ষ থাকা জায়েজ হয় কি করে? দুই শত বছরের উপনিবেশিক শাসনে মুসলিম ভূমিতে পতিতাবৃত্তি, সূদী লেনদেন, মদ্যপান, জুয়া, অশ্লীলতা, নগ্নতা ও নানারূপ পাপকর্ম যেমন বাণিজ্য ও সংস্কৃতি রূপে প্রতিষ্ঠা পেয়েছে -তেমনি ধর্মনিরপক্ষতার মত হারাম ধারণাটিও রাজনৈতিক মতবাদরূপে প্রতিষ্ঠা পেয়েছে। এরাই মুসলিম দেশগুলিতে শয়তানি শক্তির বিশ্বস্ত প্রতিনিধি। এদের কারণেই আফগানিস্তান বা ইরাক দখলে সাম্রাজ্যবাদী কাফেরদের বন্ধুর অভাব হয় না। মুসলিমদেরকে ইসলামে অঙ্গিকারহীন ও নিষ্ক্রীয় করার লক্ষ্যে শত্রুপক্ষ এদের শাসনকেই মুসলিম দেশগুলোতে দীর্ঘায়ীত করতে চায়। এসব পাশ্চাত্য-দাসদের শাসন বাঁচাতে এরা ঘাঁটি গেড়েছে মুসলিম বিশ্বের কোনে কোনে। ইসলামের উত্থান রুখতে এরা নিরীহ জনগণের উপর গণবিধ্বংসী অস্ত্রও প্রয়োগ করছে।\nমহান আল্লাহতায়ালার পক্ষে সাক্ষ্যদান শুধু মুসলিম হওয়ার শর্ত নয়, ঈমানের বড় পরীক্ষাও। এ সাক্ষ্যদান যেমন মহান আল্লাহতায়ালার পক্ষে, তেমনি শয়তানি শক্তির বিপক্ষে। দুর্বৃত্ত কবলিত সমাজে সশস্ত্র দুর্বৃত্তদের বিরুদ্ধে সাক্ষ্যদান বিপদ ডেকে আনে। ফিরাউনের বিরুদ্ধে যে ক’জন মিশরীয় যাদুকর ঈমান এনেছিলেন তারা ফিরাউনের বিরুদ্ধে কোন অপরাধই করেনি। সমাজে কোন অঘটনও ঘটায়নি। তারা স্রেফ হযরত মূসা (আ:) ও হযরত হারুন (আ:)’র মাবুদ মহান আল্লাহতায়ালার পক্ষে জনসন্মুখে সাক্ষ্য দিয়েছিল মাত্র। তাতেই তাদের হাত-পা কেটে অতি নিষ্ঠুর ভাবে হত্যা করা হয়েছিল। একই অবস্থা হয়েছিল হযরত ইব্রাহীম (আঃ) এর সাথে। তিনিও কারো বিরুদ্ধে কোন অপরাধ করেননি। মহান আল্লাহতায়ালার পক্ষে শুধু সাক্ষ্যদানের কারণে তাকে আগুণে নিক্ষেপ করা হয়েছিল। আগুণ থেকে রক্ষা পাওয়ার পর তাঁকে দেশ ত্যাগে বাধ্য হতে হয়েছিল। নবী পাক (সাঃ)’এর সাথে যা ঘটেছিল সেগুলোও ভিন্নতর ছিল না। তাঁকেও মক্কার কাফেরদের হাত থেকে নিষ্কৃতি পেতে হিজরত করতে হয়েছিল। অবস্থা আজও ভিন্নতর নয়।\nআজকের ফিরাউনগণও মহান আল্লাহতায়ালার পক্ষে সাক্ষ্যদানকারিদের বিরুদ্ধে একই রূপ হিংস্র ও নৃশংস। ইসলামের পক্ষ নেয়াটিও তাদের কাছে হত্যাযোগ্য অপরাধ গণ্য হয়। আলজিরিরায় ইসলামপন্থিগণ যখন নির্বাচনে বিজয়ের দ্বারপ্রান্তে, তখন তাদের উপর সামরিক বাহিনী লেলিয়ে দেয়া হলো। লক্ষাধিক মানুষকে হত্যা করো হলো এবং নেতাদের বিনা-বিচারে কারারুদ্ধ করা হলো। কারণ, শয়তানি শক্তির কাছে অসহ্য ছিল ইসলামপন্থিদের বিজয়। তারা জানতো, ইসলামের বিজয়ে রাষ্ট্রীয় প্রশাসন, শিক্ষা, আইন-আদালত সবই মহান আল্লাহতায়ালার পক্ষে সাক্ষ্য দিবে। প্রতিষ্ঠা পাবে শরিয়ত। তাই ইসলামপন্থিদের ক্ষমতায় আসতে দেয়নি। আসতে দিতে চায় না ভবিষ্যতেও। একই তান্ডব ঘটানো হয়েছে মিশরে। চলছে লিবিয়াতে। চলছে সিরিয়াতেও। এসবের পিছনে রয়েছে মার্কিন যুক্তরাষ্ট্রসহ সকল পাশ্চাত্য শক্তিবর্গ। ইসলামকে পরাজিত রাখার যুদ্ধে যোগ দিয়েছে রাশিয়া ও ফ্রান্স। তাই ইসলাম নিয়ে বাঁচতে হলে কি এ সংঘাত এড়ানোর উপায় আছে?\nভিন্ন পথ নেই\nআফগানিস্তানে যখন পাথরের বুদ্ধের মূর্তি ভাঙ্গা হলো -তা নিয়ে তখন বিশ্বব্যাপী শোরগোল তোলা হয়েছিল। অথচ আলজেরিয়ায় যে প্রায় দেড় লক্ষ নিরপরাধ মানুষকে হত্যা করা হলো -তা নিয়ে তাদের মুখে প্রতিবাদ নেই। আল্লাহতায়ালার দ্বীন প্রতিষ্ঠায় অঙ্গিকারবদ্ধ প্রতিটি মুসলমানই এভাবে পরিণত হয়েছে হত্যাযোগ্য টার্গেটে। ফলে মুসলিমগণ যতই শান্তিবাদী হোক –শত্রু শক্তির চাপিয়ে দেওয়া যুদ্ধ এড়িয়ে যাওয়া অসম্ভব। তাদের এজেন্ডা সুস্পষ্ট। তারা চায়, মুসলিমগণ ভূলে যাক নবীজী (সা:)’র যুগের ইসলাম –যাতে রয়েছে ইসলাম রাষ্ট্র, শরিয়ত, জিহাদ, খেলাফত ও মুসলিম ঐক্য। তারা চায়, কোর’আন বাদ দিয়েই মুসলিমগণ ইসলাম পালন করুক। বেছে নিক, আত্মসমর্পণের পথ। কিন্তু আত্মসমর্পণের পথ তো ঈমানের পথ নয়। মুসলিম হওয়ার অর্থই হলো, পরিপূর্ণ ইসলাম নিয়ে বাঁচা। এবং ইসলাম নিয়ে বাঁচার অর্থই হলো ইসলাম রাষ্ট্র, শরিয়ত, জিহাদ, খেলাফত ও মুসলিম ঐক্য নিয়ে বাঁচা। নইলে মুসলমানত্ব বাঁচে না। তাই ইসলাম রাষ্ট্র ও শরিয়ত প্রতিষ্ঠার বিষয়টি মুসলিমদের কাছে নিছক রাজনীতি নয়, এটি আখেরাত বাঁচানোর বিষয়। আল্লাহপাকের ঘোষণা হলো, “মাল লাম ইয়াহকুম বিমা আনযালাল্লাহু ফা উলায়িকা হুমুল কাফিরুন।” অর্থ: “আল্লাহর নাযিলকৃত আইন অনুযায়ী যারা বিচারকার্য পরিচালনা করে না -তারা কাফের।” (সুরা মায়েদা, আয়াত ৪৪)। সুরা মায়েদা, ৪৫ ও ৪৭ নম্বর আয়াতে তাদেরকে জালেম ও ফাসেক তথা দুর্বৃত্ত বলেও চিহ্নিত করা হয়েছে।\nফলে কাফের, জালেম ও ফাসেক তথা দুর্বৃত্ত শুধু মূর্তিপূজকেরাই নয়, যারা শরিয়ত অনুযায়ী দেশ শাসন করে না তারাও। অথচ মুসলিম দেশগুলোতে তাদেরই শাসন চলছে। নামায-রোযা থেকে দূরে সরলে যেমন ঈমান বাঁচে না, তেমনি ঈমান বাঁচে না শরিয়ত থেকে দূরে সরলেও। ফলে শয়তানি শক্তির সাথে সংঘাত যত অনিবার্যই হোক এবং শত্রু যত ক্ষমতাধরই হোক -কোন মুসলিম কি শরিয়ত প্রতিষ্ঠার কাজ থেকে পিছিয়ে থাকতে পারে? জান বাঁচানোর জন্য কি তারা ঈমান বর্জন করতে পারে? অনন্ত অসীম কালের জান্নাত লাভে অবশ্যই মূল্য পেশ করতে হয়। এ জীবনের অতি তুচ্ছ বস্তুটিও বিনামূল্যে পাওয়া যায় না। বিনা মূল্যে কি তাই জান্নাত আশা করা যায়? দুনিয়ার সমূদয় সম্পদ দিয়ে জান্নাতের এক ইঞ্চি ভূমিও ক্রয় করা যায় না। শয়তানি শক্তির বিরুদ্ধে সংঘাতে অর্থদান, রক্তদান বা প্রাণদান তো সে মূল্যদানেরই প্রক্রিয়া। এ প্রক্রিয়াই হলো অতীতের নবী-রাসূল ও ঈমানদারগণের প্রক্রিয়া। এটিই হলো জিহাদ। নবী পাকের (সাঃ) সাহাবীগণ যত বৃদ্ধ, যত দরিদ্র বা যত নিরক্ষরই হোক, জিহাদে অংশ নেননি এমন নজির নেই। আশি বছরের বৃদ্ধ সাহাবীও শত্রুর সামনে ঝাঁপিয়ে পড়েছেন। তাই এ যুগের মুসলিমগণ জিহাদে অংশ না নিয়ে আল্লাহপাক খুশি হবেন -সেটি কি ভাবা যায়? নিছক কালেমা পাঠ ও নামাজ-রোযা আদায়ে কি সেটি সম্ভব? এ ব্যাপারে পবিত্র কোরআনের ঘোষণা, “আম হাসিবতুম আন তাদখুলুল জান্নাতা ওয়া লাম্মা ইয়াতিকুম মাসালুল্লাযীনা খালাউ মিন কাবলিকুম মাস্সাতহুমুল বা’সায়ু ওয়া জাররায়ু ওয়া জুলজিলু হাত্তা ইয়াকুলাররাসূলু ওয়াল্লাযীনা আমানু মায়াহু মাতা নাসরুল্লাহ, আলা ইন্না নাসরুল্লাহিল কারিব।” অর্থ: তোমরা কি মনে করে নিয়েছো যে এমনিতেই জান্নাতে প্রবেশ করবে? অথচ তোমাদের কাছে সে পরীক্ষার দিন এখনও আসেনি যা পূর্ববর্তী নবী রাসূলদের উপর এসেছিল। তাদের উপর এমন বিপদ-আপদ ও ক্ষয়ক্ষতি মধ্যে পড়েছিল এবং তাদেরকে এমন ভাবে প্রকম্পিত করা হয়েছিল যে, এমনকি রাসূল এবং তাঁর সাথে যারা ঈমান এনেছিল তাঁরা আওয়াজ তুলতো এই বলে যে আল্লাহর সাহায্য কোথায়? নিশ্চয়ই আল্লাহর সাহায্য অতি নিকটবর্তী।” -(সুরা বাকারা, আয়াত ২১৪)।\nপরাজয়ের কারণ, মুসলিমদের সংখ্যা বাড়লেও মহান আল্লাহতায়ালার পক্ষে সাক্ষ্যদানকারীদের সংখ্যা বাড়েনি। বরং প্রতিষ্ঠা পেয়েছে তাঁর এজেন্ডার সাথে চরম গাদ্দারীর। মুসলিম রূপে পরিচয় দিলেও শরিয়তী আইন যে মানুষের গড়া আইনের চেয়ে শ্রেষ্ঠতর -সে সাক্ষ্যটিও তারা দিচ্ছে না। দিলে তার প্রতিষ্ঠা কই? বরং ইসলামের সাথে গাদ্দারী এমন পর্যায়ে পৌঁছেছে যে, শরিয়তের পক্ষ নেওয়াকে তারা মৌলবাদ ও সন্ত্রাস বলে। ইসলামের বিজয় চাওয়াকে সাম্প্রদায়িকতা বলে। মধ্যযুগীয় বর্বরতা বলে শরিয়তকে। তারা ভাবে, এসব যুদ্ধ-বিগ্রহ, ক্ষয়ক্ষতি ও অশান্তির পথ। অথচ মুসলিম বিশ্ব জুড়ে আজ যে অশান্তি ও পরাজয় তার মূল কারণ তো আল্লাহর আইনের অনুপস্থিতি। দায়ী তাদের ক্ষমতালিপ্সা ও দুর্নীতি। ইসলামের যারা আত্মস্বীকৃত শত্রুপক্ষ, শরিয়তের বিরুদ্ধে যাদের অবস্থান সুস্পষ্ট -তাদেরকে বিজয়ী করতে এরা শুধু অর্থ ও ভোটই দেয় না, তাদের পক্ষে অস্ত্র ধরে এবং রক্তও দেয়। মহান আল্লাহতায়ালা ঈমানদারের পরিচয়ের সাথে তাদের পরিচয়টি তুলে ধরেছেন এভাবে: “যারা ঈমানদার তারা যুদ্ধ করে আল্লাহর পথে, আর যারা কাফের তারা যুদ্ধ করে শয়তানের পথে।” ফলে আল্লাহর পথে লড়াই করা ছাড়া মুসলিম থাকার আর কোন পথ খোলা আছে কি?\nবাংলাদেশের ন্যায় মুসলিম দেশগুলোতে মানুষ যে অর্থ, শ্রম ও রক্ত দিচ্ছে না তা নয়। বরং তাদের খরচের খাতটি বিশাল। বাংলাদেশের মানুষ রক্ত দিয়েছে একাত্তরেও। তবে তাদের অর্থ, শ্রম ও রক্তদানে বিজয়ী হচ্ছে শয়তানী শক্তি, ইসলাম নয়। অথচ হওয়া উচিত ছিল এর উল্টোটি। ফলে পাপ শুধু ইসলামে অঙ্গিকারহীন সেক্যুলার রাজনৈতিক নেতাদেরই নয়, মুসলিম পরিচয় দানকারী সাধারণ মানুষেরও। মহান আল্লাহতায়ালার নাম ও তাঁর দ্বীনকে বিজয়ী করতে যখন এতো অনিহা -তাতে কে দোয়া কবুল হয়? তাই মুসলিম বিশ্বের কোটি কোটি মুসলিম যখন মহান আল্লাহতায়ালার কাছে আফগানিস্তান, ইরাক, ফিলিস্তিন, সিরিয়া, রোহিঙ্গা, উইঘুর বা কাশ্মিরের নির্যাতিত মুসলিমদের পক্ষে সাহায্য চেয়ে হাত তুলেন –সে দোয়া কবুল হয়না। কারণ, দোয়া কবুলের আগে আল্লাহপাক মুসলিমদের নিজেদের বিনিয়োগটা দেখেন। অথচ সাহাবায়ে কেরামের দোয়া অতীতে কবুল হয়েছে। কারণ, ইসলামের বিজয়ে তাদের বিনিয়োগটি ছিল বিশাল। সমুদয় সম্পদই শুধু নয়, এমনকি নিজ জীবনখানি দান করতেও তারা সদাপ্রস্তুত ছিলেন। সত্যিকার অর্থেই তারা ছিলেন আল্লাহর বাহিনী তথা হিযবুল্লাহ। ফলে আল্লাহপাক তার নিজ বাহিনীর বিজয় না চেয়ে বিপক্ষ শয়তানের বিজয় সহয়তা দিবেন -সেটি কি হতে পারে? তাই সেদিন ক্ষুদ্র ক্ষুদ্র মুসলিম বাহিনী বিশাল বিশাল শত্রুবাহিনীর উপর বিজয়ী হয়েছে। শূণ্য থেকে তারা তৎকালীন বিশ্বের সবচেয়ে শক্তিশালী ও সবচেয়ে সভ্যতর সভ্যতার জন্ম দিয়েছেন। তাদের হাতে পরাজিত হয়েছে রোমান ও পারসিক সাম্রাজ্যের ন্যায় দুটি বিশ্বশক্তি।\nমহান আল্লাহতায়ালার প্রতিশ্রুত সাহায্য লাভের শর্ত হলো, তাঁর দ্বীনের বিজয়ে পরিপূর্ণ সাহায্যকারী হয়ে যাওয়া। আর এ কাজটি শুধু মুসলিম রাজনীতিবিদ ও ইসলামি সংগঠনসমূহের নেতা-কর্মীদের নয়, বরং প্রতিটি মুসলিমের। মহান আল্লাহতায়ালার দরবারে প্রতিটি মুসলিমকে আলাদা ভাবে হাজির হতে হবে। ইসলামকে বিজয়ী করায় কার কি বিনিয়োগ -সেদিন হবে সে হিসাব দেয়ার পালা। নেতারা কে কি করছেন সে প্রশ্ন সেখানে অবান্তর। মুসলিম হিসাবে ইসলামি দলের নেতার যেমন দায়িত্ব রয়েছে, তেমনি দায়িত্ব রয়েছে প্রতিটি নাগরিকেরও। অধিকাংশ মানুষ পঙ্গু নয়, নিঃস্ব নয়, শারীরিক ও মানসিক ভাবে বিকল বা বোধশূণ্যও নয়। ফলে দায়শূণ্যও নয়। ইসলামের বিজয়ে যে সব সাহাবায়ে কেরাম তাদের সর্বস্ব বিলিয়ে দিয়েছিলেন তাদের চেয়ে আজকের মুসলিমদের শারীরিক ও আর্থিক যোগ্যতা কি কম? বাড়ী-গাড়ি, বিদ্যাশিক্ষা ও বাঁচবার আয়োজন বরং তাদের চেয়ে সমৃদ্ধতর। ফলে বিচার দিনে এ প্রশ্ন উঠবেই, তাদের তুলনায় বিনিয়োগটি কই?\nপবিত্র কোরআনে বলা হয়েছে: “ছুম্মা লা’তুসআলুন্না ইওয়ামা’ইজিন আনিন্নায়ীম।” অর্থ: “অতঃপর সেদিন এ প্রদত্ত নিয়ামতের ব্যাপারে অবশ্যই প্রশ্ন করা হবে।” -(সুরা তাকাছুর, আয়াত ৮)। এ জীবন, এ মেধা, এ সময়, এ সহায়-সম্পদ – সব কিছুই মহান আল্লাহতায়ালার দান। এগুলি যেমন নিজ সৃষ্টি নয়, তেমনি কোন নেতা বা শাসকের দানও নয়। ফলে মহান আল্লাহ-প্রদত্ত এ নেয়ামত খরচ হওয়া উচিত ছিল তাঁরই রাস্তায়। অথচ সেটি বিনিয়োগ হচ্ছে ইসলামের শত্রুপক্ষকে ক্ষমতাসীন করার কাজে। মুসলিমগণ এভাবে পরিণত হয়েছে শয়তানের সাহায্যকারীতে। তাদের শ্রম, রাজস্ব ও ভোটদানের ফলেই তাদের মাথার উপর বসে আছে ইসলামের বিপক্ষ শক্তির আধিপত্য। শুধু মুখে কালেমা পাঠ করলে কি সাক্ষ্যদান হয়? সাক্ষ্য দিতে হয় প্রতিটি কর্ম, কথা ও লেখনী দিয়ে। সাক্ষ্য দিবে তাদের গড়া প্রতিটি প্রতিষ্ঠান। আল্লাহতায়ালা ও তাঁর দ্বীনের পক্ষে এরূপ লাগাতর সাক্ষ্যদানের মধ্যে দিয়ে প্রতিটি সত্যের পক্ষে সাক্ষ্যদান তখন মোমেনের জীবনে অভ্যাসে পরিণত হয়। তখন বিলুপ্ত হয় মিথ্যা। এবং পরাজিত হয় মিথ্যার পক্ষের শক্তি। সভ্যতর ব্যক্তি, সমাজ ও রাষ্ট্র তো এভাবেই গড়ে উঠে।\nবিনিয়োগ শত্রুর বিজয়ে\nশুধু আয়ের পথটি হালাল হলে চলে না। ব্যয় বা বিনিয়োগের পথটিও শতভাগ হালাল হতে হয়। হারাম আয়ের যেমন কঠোর শাস্তি আছে, তেমনি কঠোর শাস্তি আছে হারাম বিনিয়োগেরও। অথচ বিনিয়োগের ক্ষেত্রে মুসলিমদের পাপটি বিশাল। বাংলাদেশের মত দেশগুলোতে তাদের অর্থ, মেধা, শ্রম এবং সময়ের বিশাল বিনিয়োগ হচ্ছে ইসলামের শত্রুপালনে ও শত্রুর বিজয়ে। এটি পাপের এক বিশাল খাত। এ বিনিয়োগের কারণেই বাংলাদেশে ইসলাম আজ পরাজিত। দেশটিতে যারা ইসলামের বিপক্ষ শক্তি রূপে প্রতিষ্ঠা পেয়েছে তাদেরকে অর্থ দেয় ও সমর্থণ দেয় -এমন অনেকেই যারা নামায পড়ে এবং রোযা রাখে। মুসলিম রূপে পরিচয় দিতে তাদের অনেকে গর্ববোধও করে। অথচ মুসলিমদের দায়ভার শুধু হারাম পানাহার, সূদ, ঘুষ বা মুর্তিপূজার ন্যায় পাপ থেকে বাঁচা নয়; বাঁচতে হয় হারাম রাজনীতি ও হারাম সংগঠন থেকেও। কারণ জাহান্নামে নেয়ার বাহন রূপে কাজ করে সে রাজনীতি ও সংগঠনও।\nকিন্তু বাংলাদেশের মুসলিমগণ নিজেদের অর্থদান, শ্রমদান ও মেধাদানে যেসব শিক্ষা, সাংস্কৃতিক, রাজনৈতিক ও সামাজিক প্রতিষ্ঠান গড়েছে – ইসলামের বিজয়ে সেগুলির অবদান কতটুকু? বরং দেশ জুড়ে ইসলামের বিপক্ষ শক্তির বিজয়ের মূল কারণ তো এগুলিই। এরূপ বিনিয়োগের কারণেই গড়ে উঠেছে শিক্ষাবিদ, বুদ্ধিজীবী ও মিডিয়া কর্মীর নামে একপাল পথভ্রষ্ট মিথ্যাজীবী। টানছে জাহান্নামের পথে। দেশের রাজনীতি, প্রশাসন, শিক্ষা প্রতিষ্ঠান, মিডিয়া ও আদালত তো এদের দ্বারাই পরিপূর্ণ। এ বিনিয়োগে শুধু রাষ্ট্রের ব্যর্থতাই বাড়ছে না, বাড়ছে জনগণের পাপের অংকটাও। এতে আযাব শুধু দুনিয়াতেই বাড়ছে না, প্রশস্ততর হচ্ছে আখেরাতের আযাবের পথও। মানব জীবনে এর বড় বিপর্যয় আর কি হতে পারে?\nবিপদ পাওনা শাস্তির\nকিসে কল্যাণ আর কিসে মহা অকল্যাণ -সে জরুরি বিষয়টিও যেন মুসলিম চেতনা থেকে বিলুপ্ত হয়েছে। এ জীবন ব্যর্থ হওয়ার জন্য কি এরূপ ভাবনাশূণ্যতাই যথেষ্ট নয়? এর চেয়ে বড় আযাবই বা কি হতে পারে? তবে যারা মহান আল্লাহতায়ালা-প্রদত্ত দায়ভারের কথা ভূলে যায়, এরূপ আত্মবিস্মৃতিই যে পাওনা শাস্তি -সে প্রতিশ্রুতি তো এসেছে পবিত্র কোর’আনে। শাস্তির সে প্রতিশ্রুতি শোনানো হয়েছে সুরা হাশরের ১৯ নম্বর আয়াতে। বলা হয়েছে, “এবং তোমরা তাদের মত হয়োনা যারা ভূলে গিয়েছিল আল্লাহকে তথা মহান আল্লাহতায়ালার প্রতি নিজেদের দায়বদ্ধতাকে, অতঃপর তাদেরকে ভূলিয়ে দেয়া হলো নিজ কল্যাণ চিন্তাকে।”\nমুসলিমগণ যে মহান আল্লাহতায়ালকে ভূলেছে এবং ভূলেছে মহান আল্লাহতায়ালার প্রতি নিজেদের দায়বদ্ধতাকে -সে প্রমাণ তো প্রচুর। সে ভূলে থাকার কারণেই বাংলাদেশের ১৭ কোটি মুসলিম নিজেদের অর্থ, শ্রম, মেধা ও রক্তের বিনিয়োগটি তাঁর শরিয়তকে বিজয়ী করার জন্য করে না। বরং তারা ভোট দেয়, অর্থ দেয় এবং রক্ত দেয় তাদের বিজয়ী করতে -যারা ইসলামকে পরাজিত রাখতে চায়। মহান আল্লাহতায়ালার স্মরণ তাদের চেতনায় সামাত্যম অবশিষ্ঠ থাকলে কি এরূপ আচরণ শোভা পেত? যাদের চেতনা থেকে এভাবে বিলুপ্ত হয় মহান আল্লাহতায়ালার দ্বীনকে বিজয়ী করা এবং তাঁর নামকে বড় করার ভাবনা -তারা কি তাঁর রহমত পায়? বরং তাদেরকে তিনি ভূলিয়ে দিবেন তাদের নিজদের কল্যাণের ভাবনা এবং প্রশস্ত করবেন জাহান্নামে পথ -সেটিই তো প্রতিশ্রুত শাস্তি। সে শাস্তি যে কতটা গ্রাস করেছে সে প্রমাণই কম? যারা জান্নাতের যাত্রী, ঈমান, নেক-আমল ও জিহাদ নিয়ে বাঁচাটি তাদের জীবনে আমৃত্যু সংস্কৃতিতে পরিণত হয়। আর যারা জাহান্নামের যাত্রী, তাদের সংস্কৃতি হয় পাপের প্লাবনে ভাসা। প্রশ্ন হলো, চুরিডাকাতি, ভোটডাকাতি, গুম, খুন, ধর্ষণ, দুর্নীতি, ফ্যাসিবাদ ও সন্ত্রাসের ন্যায় অসভ্যতার প্লাবনে ভাসাই যাদের রাজনীতি ও সংস্কৃতি -তাদেরকে স্থান কি কখনো জান্নাতে হয়? মহান আল্লাহতায়ালা তাঁর পবিত্র জান্নাত কি এরূপ পাপা ভাসা লোকদের দিয়ে পূর্ণ করবেন? ১ম সংস্করণ ২৭/০৪/২০০৭; ২য় সংস্করণ ৩১/১২/২০২০।\nPost Tagged with মুসলিম, মুসলিমব্যর্থতা, শাহাদা


Bengali Times | প্রবাসে বাংলাদেশি: সাংস্কৃতিক ক্ষুদ্রতা ছাপিয়ে সাফল্য দেখছেন যারা\nপ্রবাসে বাংলাদেশি: সাংস্কৃতিক ক্ষুদ্রতা ছাপিয়ে সাফল্য দেখছেন যারা\nবাংলাদেশিদের বিদেশে বসত গড়া খুব বেশি পুরনো নয়; আবার খুব নতুনও নয়। তবে বিদেশে এলেও সাফল্য যেন একটি বাড়ি আর গাড়ি কেনার মধ্যেই সীমাবদ্ধ থেকে যায়। উন্নত বিশ্বের সফলতার মঞ্চে তাদের খুঁজে পাওয়া অনেকটাই দায়। প্রাতিষ্ঠানিক বর্ণবাদ যেমন সত্যি, তার চেয়ে বেশি সত্যি যেন নিজের সাংস্কৃতিক ক্ষুদ্রতা। সামাজিক জীবনে অতি বাঙালিত্ব চর্চা অথবা ধর্মের দিকে অন্ধভাবে ঝুঁকে পড়ার প্রবণতা দেখা যায়। এই সবকিছু ছাপিয়ে বাঙালিদের অনুপ্রেরণার উৎস হয়ে বৈশ্বিক মঞ্চে দাপটের সঙ্গে এগিয়ে চলেছেন- কথা হয় এমনি ক'জনের সঙ্গে।\nনোবেলের জন্য রুহুল আবিদ\nএই মুহূর্তে প্রবাসী বাঙালিদের মধ্যে সবচেয়ে বেশি আলোচনায় যিনি রয়েছেন তিনি আর কেউ নন- ড. রুহুল আবিদ। বাংলাদেশের বিভিন্ন অঞ্চলের সাধারণ জনগণ বিশেষ করে রোহিঙ্গা সম্প্রদায়ের স্বাস্থ্যসেবা নিশ্চিত করার লক্ষ্যে নেয়া তার উদ্যোগের জন্য আমেরিকার ম্যাসাচুসেটস বিশ্ববিদ্যালয় তাকে মনোনীত করেছে এ'বছরের নোবেল শান্তি পুরস্কারের জন্য, যা বাংলাদেশিদের জন্য এক বিশাল গর্বের বিষয়। পেশায় চিকিৎসক রুহুল আবিদ পিএইচডি করেছেন জাপান থেকে। সেখান থেকে চলে আসেন আমেরিকায়। বহুদিন পড়িয়েছেন, পাশাপাশি গবেষণা করেছেন পৃথিবীর অন্যতম সেরা বিশ্ববিদ্যালয় হার্ভার্ডে।\nবাংলাদেশের ডাক্তাররা সাধারণত উন্নত বিশ্বে পাড়ি জমাতে চান না কারণ তাদের জন্য এই পথ তুলনামূলক ভাবে অন্য পেশাজীবীদের থেকে অনেক কঠিন। কিন্তু আশির দশকের এরশাদ বিরোধী আন্দোলনের ঢাকা মেডিক্যাল কলেজের তুখোড় ছাত্রনেতা জানতেন তিনি সমাজকে কতটা দিতে পারেন। আর সেটা দেয়ার জন্য তার প্রয়োজন ছিল বৈশ্বিক মঞ্চ।\nযেই প্রাতিষ্ঠানিক বর্ণবাদ উন্নত বিশ্বে আমাদের গতির পথে বাধা বলে মনে করি - সেই বর্ণবাদ আদতে বাংলাদেশেই বিদ্যমান এবং তা গভীরভাবে। সমস্যা হল বর্ণবাদ বিষয়টি কী, সেই বিষয়েই দেশে বাঙালিরা অবগত না। এই প্রসঙ্গে কথা হচ্ছিল রুহুল আবিদের সঙ্গে।\n''আমাদের একটি বড় সমস্যা হল আমাদের মানুষকে মানুষ হিসেবে শ্রদ্ধা করতে শেখানো হয় না। আমাদের সমাজে শ্রেণি বৈষম্য প্রকটভাবে বিদ্যমান,'' তিনি বলেন।\nড. আবিদ বলেন, তাঁর জীবনের 'মোড় ঘুরে যায়' যখন এমবিবিএস পাশের পর তিনি চা বাগানে চাকরি করতে যান।\n''আমি খুবই অবাক হয়ে লক্ষ্য করলাম- হাম থেকে মৃত্যুর হার সেখানে অনেক বেশি। অথচ সেটিকে সবাই অতিপ্রাকৃত শক্তিতে অপমৃত্যু বলে মনে করে। তখন আমি উদ্যোগ নেই মানুষকে সচেতন করার, টিকা নেয়ার।\n''তাদের বোঝানোর বিষয়টি সহজ ছিল না। কিন্তু বোঝার পর যে আবেগ আর ভালোবাসা তারা ফিরিয়ে দিলো- তা আমার জীবনের চিন্তা ভাবনাকে আমূল পাল্টে দিল,'' তিনি বলেন।\nউন্নত বিশ্বে সাধারণত উচ্চ শিক্ষিতরাই পাড়ি জমিয়েছেন, না হলেও সেই দেশের পরিবেশে, জীবনধারার সঙ্গে তাদের পরিচয় হয়েছে। কিন্তু এই বড় পরিসরে এসে যেখানে মন মানসিকতা ও চিন্তা ভাবনার বিস্তৃতি হওয়ার কথা, বাস্তবে ঠিক তার উল্টোই দেখা যায়। এর কারণ হিসেবে ড. আবিদ দায়ী করেন বাংলাদেশের শিক্ষা ব্যবস্থাকে।\n''আমাদের দেশে বিজ্ঞান বা বাণিজ্য শিক্ষার পাশাপাশি শিল্প, সাহিত্য নিয়ে শিক্ষা দেয়া হয় না। ফলে আমাদের মননের বিস্তৃতি ঘটে না। প্রশ্ন করতে শেখানো হয় না।\n''বিদেশে এসেও নিজেদের ধরে রাখতে সাংস্কৃতিক চর্চা করা হয় না। গান, নাচ, কবিতা শিখতে যাওয়া বা দেখতে যাওয়ার চাইতে ধর্ম চর্চা করা অনেক সহজ। ফলে একটা সময়ের পর বহু মানুষকে ধার্মিক, পরবর্তীতে মৌলবাদী মন মানসিকতার হতে দেখা যায়,'' তিনি বলেন।\nএর সাথে যোগ করে তিনি নিজের উদাহরণ দেন, কীভাবে জাপানের মতো রক্ষণশীল সমাজে গিয়েও তিনি সক্ষম হয়েছিলেন বন্ধুত্ব করতে। মানুষ শুরুতে বিরূপ আচরণ করতেই পারে। কিন্তু নতুন দেশে এসে সেখানকার সংস্কৃতির সঙ্গে মানিয়ে নিতে পারা যে কোনো প্রবাসীর দায়িত্ব।\nউন্নত বিশ্বে জীবন যাত্রায় বিনোদনের বা সুস্থ জীবনধারার জন্য শত উপায় থাকলেও, বাঙালিরা যেন নির্দিষ্ট দলের মাঝে ঘুরে ঘুরে দাওয়াত আয়োজনের মধ্যেই সকল আনন্দ খুঁজে পান। তিনি বলেন এভাবে প্রবাসী বাঙালিরা একটি 'আমিষ সমাজে' পরিণত হতে চলেছে (আমিষরা আমেরিকার একটি ক্ষুদ্র ইউরোপীয় বংশোদ্ভূত জনগোষ্ঠী যারা নিজেদের সমাজেই থাকতে এবং অন্য সব জাতি থেকে নিজেদের দূরে রাখায় বিশ্বাস করে)।\n''নিজেদের মধ্যেই জগতকে খুঁজতে গেলে ক্যারিয়ারে অন্যতম উচ্চতায় কখনোই যাওয়া সম্ভব না। কারণ ক্যারিয়ারের সুযোগ, সম্পর্কের মাধ্যমেই আসে। আর তার জন্য ভিনদেশীদের সঙ্গেও সমান্তরাল সামাজিক সম্পর্ক থাকতে হবে,'' তিনি বলেন।\nগুগলে জাহিদ সবুর\nআমরা মানুষের সফলতা দেখি, তাতে ঈর্ষান্বিত হই। কিন্তু তার পেছনে কাটানো কষ্ট আর পরিশ্রম করতে বেশিরভাগই রাজি হই না। মাত্র ৩৫ বছর বয়সে গুগলের প্রিন্সিপ্যাল প্রকৌশলী এবং পরিচালক জাহিদ সবুর দেখেছেন জীবনের উত্থান পতন সেই কিশোর বয়সেই।\nএক শিক্ষক দম্পতির পরিবারে জন্ম নেয়া জাহিদ সবুর সংসারের দায়িত্ব নিজের কাঁধে তুলে নেন মাত্র পনের বছর বয়সে। মানুষের কোন কষ্টই আসলে কষ্ট না, যতক্ষণ কেউ বেঁচে থাকার মৌলিক বিষয়গুলো- খাদ্য, বস্ত্র, বাসস্থান নিয়ে কষ্ট করে। জাহিদ সে কষ্ট করেছেন।\nজীবনের সেই বয়সে এই ধরনের কঠিন সময় বেশিরভাগ কিশোরকেই করে তুলে পথভ্রষ্ট। জাহিদ সবুর শুধু সেই বয়সে নিজের কম্পিউটারের ব্যবসা শুরুর মাধ্যমে পরিবারকে রক্ষাই করেননি- আরো ভালোভাবে করার প্রত্যয়ে মাত্র ও'লেভেল সমাপ্ত করেই ভর্তি হয়ে যান কম্পিউটার প্রকৌশলের স্নাতকে। দ্বিতীয় সেমিস্টার থেকে শুধু বৃত্তি নিয়েই এগিয়ে যান নি- ডিস্টিংশনের সঙ্গে পাশ করে প্রথম বাংলাদেশি হিসেবে জয়েন করেন গুগলে, পিএইচডির বৃত্তিতে বিদায় জানিয়ে।\nতিনি এমন একটি সময়ে গুগলে জয়েন করেন যখন এখানে চাকরি করার কথা বাংলাদেশে কেউ ভাবতেই পারেনি। তবে যিনি কখনোই গৎবাঁধা নিয়মে চলেননি - তার জন্য এই সিদ্ধান্ত নেয়া কঠিন কিছু ছিল না।\nউন্নত বিশ্বের বৃহৎ পরিসরে বাঙালিদের পরিচিতি একেবারেই না থাকায়, মি. সবুর জন্ম দেন অনেকের আগ্রহের। তিনি দেখতে ভারতীয়দের মতো হলেও - কোথায় যেন ভিন্নতা। সেই ভিন্নতাকে গর্বের সঙ্গে আলোকিত করে এগিয়ে যান তিনি।\nপ্রায় দেড়শ'র মতো প্রকৌশলী বর্তমানে গুগলে তার অধীনে কর্মরত যার মধ্যে প্রায় ৩০-৩৫ ভিন্ন জাতীয়। এই সবার সঙ্গে মিশে তাদের জানতে তিনি চেষ্টা করেন। চাকরি জীবনের বেশিরভাগ সময় সুইজারল্যান্ডে কাটালেও খেলাধুলার প্রতি তার চিরন্তন ভালোবাসা তাকে উৎসাহিত করে বিভিন্ন ধরনের কার্যক্রমে উদ্বুদ্ধ হতে। তা সে পাহাড় বেয়ে উঠা হোক বা বাইসাইকেল নিয়ে বেরিয়ে পড়া।\n''উন্নত বিশ্বে বিশেষ করে বৈশ্বিক প্রতিষ্ঠানগুলোতে যেহেতু বিভিন্ন দেশীয় মানুষ কাজ করে, তাই নিয়োগের ক্ষেত্রে ব্যক্তিটি সাংস্কৃতিক ভাবে সবার সঙ্গে মিশতে পারবে কি না তা খুব গুরুত্বের সঙ্গে দেখা হয়।\n''দিন শেষে কাজের সাফল্য নির্ভর করে টিমের সাফল্যের উপর। আর একটি টিম তখনি সফল হতে পারে যখন প্রতিটি মানুষ নিজেদের ভিন্নতাকে দূরে রেখে একই পর্যায়ে এসে এক হতে পারে,'' তিনি বলেন।\nজীবনের অনেক চড়াই উতরাই দেখেছেন বলেই হয়ত, হাজারো ব্যস্ততার মধ্যেও আজকের এই সাফল্যের সময়েও সাধারণ মানুষের পাশে তাকে পাওয়া যায়। অনলাইনে সবসময়ই তিনি তার অভিজ্ঞতাকে সবার সঙ্গে শেয়ার করে চলেছেন - যদি অন্তত একজনেরও তাতে উপকার হয়। গড়পড়তার একজন পেশাজীবী হয়ে জীবন কাটিয়ে দেয়া হয়ত খুব বেশি কঠিন কিছু নয়। কিন্তু খুব ভালো অবস্থানে যেতে মানুষ হিসেবে খাঁটি হওয়া খুব বেশি প্রয়োজন- এমনটিই মনে করেন জাহিদ সবুর।\nশীর্ষ চল্লিশের অমিত চাকমা\n'বৈষম্যে আমি অভ্যস্ত!'- অধ্যাপক অমিত চাকমা'র এই একটি কথাই যেন বলে দেয় অনেক কিছু। সাধারণ বাংলাদেশিরা যেমন বিদেশে এসে লড়াই করেন নিজেদের জায়গা খুঁজে নেয়ার জন্য; অমিত চাকমা তা করেছেন নিজের জন্মভূমিতেই।\nআদিবাসীদের প্রতি বাঙালিদের বিরূপাচরণ কোন নতুন ঘটনা নয়। অত্যন্ত ক্ষুদ্র একটি নৃ-গোষ্ঠীর সদস্য হয়েও সত্তর দশকের মাঝামাঝিতে ঢাকা কলেজে পড়তে আসেন। বন্ধু বানিয়ে ফেলেন দেশের বিভিন্ন অঞ্চলের সহপাঠীদের। তার পথচলা থেমে থাকেনি সেখানেই।\nআলজেরিয়াতে চলে যান রাসায়নিক কৌশলে স্নাতক করতে। সেরা শিক্ষার্থী হিসেবে পাশ করার পর চলে আসেন কানাডার ইউনিভার্সিটি অব ব্রিটিশ কলম্বিয়াতে। এখানেই করেন মাস্টার্স এবং পিএইচডি। ক্যালগরি, রেজাইনা এবং ওয়াটারলু বিশ্ববিদ্যালয়ে শিক্ষকতার পর দুটি টার্মে প্রেসিডেন্ট হিসেবে কানাডার অন্যতম সেরা বিশ্ববিদ্যালয়, ইউনিভার্সিটি অব ওয়েস্টার্ন অন্টারিও-র দায়িত্ব পালন করেন।\nতার সময়েই এই শত বছরের পুরনো বিশ্ববিদ্যালয়ের নতুন করে ব্র্যান্ডিং করা হয়; নতুন নামকরণ হয় - ওয়েস্টার্ন বিশ্ববিদ্যালয়। কানাডার শিক্ষা ব্যবস্থায় তার অবদান অনেক। বিশেষ করে রেজাইনাতে পড়ানোর সময় কানাডার চল্লিশ বছর বয়সীদের মধ্যে শীর্ষ ৪০-এ তার নাম আসে। অতি সম্প্রতি ওয়েস্টার্ন অস্ট্রেলিয়া বিশ্ববিদ্যালয়ের উপাচার্যের দায়িত্ব নিয়ে তিনি গিয়েছেন পৃথিবীর উত্তর থেকে একেবারেই দক্ষিণে।\nযারা শিক্ষকতার সঙ্গে জড়িত তারা সবাই জানে এই খাতে যোগ্যতার পাশাপাশি সম্পর্ক ও সুযোগের সমীকরণ কতটা গুরুত্বপূর্ণ। অধ্যাপক অমিত চাকমা সারাজীবন যেমন শেখার পেছনে সময় দিয়েছেন; তেমনি সময় দিয়েছেন বিভিন্ন দেশের মানুষকে জানতে, তাদের সঙ্গে বন্ধুত্ব করতে। এখনও এই বয়সে তিনি অনলাইনে স্প্যানিশ ভাষা শিখছেন।\nআমাদের এতো মেধা থাকা সত্ত্বেও বিদেশে এসে আমরা নিজেদের এখনো সেই উচ্চতায় কেন নিতে পারছি না? প্রশ্ন করা হলে তিনি বিষয়টি ব্যাখ্যা করেন অনেকটা এইভাবে- আমাদের মূল সমস্যা দুটি - সাংস্কৃতিক এবং শিক্ষাখাত।\n''আমরা সাংস্কৃতিক চর্চার চেয়ে দলীয়করণ, নেতা হওয়ার লড়াই বেশি করি। সেই সঙ্গে প্রকৃত শিক্ষার অভাব। শিক্ষার মূল লক্ষ্য মন মানসিকতা বড় করা, দৃষ্টিভঙ্গিকে উন্মুক্ত করা। আমরা যত বেশি জ্ঞান অর্জন করবো, তত বেশি কোন কিছুকে বোঝা আমাদের জন্য সহজ হবে,'' অমিত চাকমা বলেন।\n''এদিকে বাঙালি জাতির মধ্যে একতা আনা কখনোই সম্ভব না। সবচেয়ে বড় কথা- একটি দেশের নাগরিকত্ব আমরা যখন গ্রহণ করি বা পড়াশোনা করতে আসি অথবা দীর্ঘমেয়াদে থাকতে আসি, তা আমাদের নিজেদের নির্বাচন। সুতরাং সেই দেশের প্রতি সবচেয়ে বেশি অনুগত হওয়া দায়িত্বের মধ্যে পড়ে।\n''এই আনুগত্য দ্বিধাবিভক্ত হলে চলবে না। পাশাপাশি সেই দেশের আচার-আচরণ, মূল্যবোধ শেখা এবং পালন করাও জরুরি। আর তা না করতে পারলে সার্বিকভাবে কখনোই সফলতা অর্জন সম্ভব নয়,'' তিনি বলেন।\nউন্নত বিশ্বে সাধারণ পৃথিবীর বিভিন্ন দেশ থেকে বিভিন্ন পেশার মেধাবীরাই আসেন। তাই এই কঠিন প্রতিযোগিতার জগতে দূর থেকে কখনোই বোঝা সম্ভব নয়- যারা সফল হচ্ছেন, তারা কতটা চাপ সহ্য করে জীবনে এগিয়ে যাচ্ছেন।\nএকটি মানুষের বেড়ে উঠা, তারা সফলতার পেছনে অনেক বড় ভূমিকা পালন করে। নতুন পরিবেশে বেড়ে উঠার জন্য চাই নতুনকে গ্রহণের মন মানসিকতা। রুহুল আবিদ, জাহিদ সবুর এবং অমিত চাকমা, তিনজনই জোর গলায় বললেন, বাংলাদেশের মতো ছোট্ট একটি দেশে নানা প্রতিকূলতা, ক্ষুদ্রতার মধ্য দিয়ে বেড়ে উঠেও বৈশ্বিক পরিমণ্ডলে সফল হতে গেলে একটি বিষয়ের কোন বিকল্প নেই - অন্য দশজনের চাইতে কয়েক গুণ বেশি কঠোর পরিশ্রম। আপনি রাজি সেই পরিশ্রমটুকু করতে? সূত্র: বিবিসি বাংলা\nনওরীণ সুলতানা : লেখক, টরন্টো